Local Market ga thakethi vihkumah enmmeh meehaku, tharuheebeh nei!\nކުޅުދުއްފުށީ ލޯކަލް މާރުކޭޓްގެ ގޮޅިއެއް--ފައިލް ފޮޓޯ\nލޯކަލް މާރުކޭޓްގައި ތަކެތި ވިއްކުމަށް އެންމެ މީހަކު، ތަރުހީބެއް ނެތް!\nދަނޑުވެރިންގެ މާރުކޭޓަށް ލިބެމުންދާ ތަރުހީބު ކުޑަކަމަށާއި އެކަމަކުވެސް މާރުކޭޓް ބަންދުނުކުރާ ކަމަށް ކުޅުދުއްފުށީ ކައުންސިލުން ބުނެފި އެވެ.\nކުޅުދުއްފުށީގައި ނިމިދިޔަ ސަރުކާރުން ދިވެހި އުފެއްދުންތައް ވިއްކުމަށް ގާއިމުކޮށްފައިވާ ލޯކަލް މާރުކޭޓްގެ ގޮޅިތައް ހިފައިގެން ވިޔަފާރިކުރަމުންދަނީ މަދު ބައެކެވެ. އެހެންވެ އެތަން ބަންދުކޮށްފައިވާކަމަށް ބައެއް މީހުންނަށް ވަނީ ހީކުރެވިފަ އެވެ.\n"ގޮޅިތައް ހުންނާނީ އާންމު ފަރާތްތަކަށް ކުއްޔަށް ދީފަ. އެހެންނަމަވެސް އެފަރާތްތަކުން އެތާ ނުތިބޭ ކަމަވަންޔާ އެތަނުގެ ދޮރު ހުންނާނީ ލައްޕާފައި އެހެންނުންތޯ. އެއްވެސް ގޮތަކަށް އެތަން ބަންދެއް ނުކުރަން އިނގޭތޯ." ކައުންސިލްގެ ރައީސް ވިދާޅުވި އެވެ.\nލަތީފް ވިދާޅުވީ ގޮޅިތައް ކުއްޔަށް ހިފާފައިވާ ފަރާތްތައް އެތަނުގައި ބޭތިއްބުމަށްޓަކައި އެތަން ވޮޗަރުން ލައިގެން މާރުކޭޓް ހުޅުވާ ހައްދަވަމުން ގެންދެވިކަމަށާއި އެހެންނަމަވެސް ގޮޅިތައް ހިފާފައިވާ ފަރާތްތަކުން އެތަނުގައި ނުތިބޭ ކަމަށެވެ. އެކަމަކު މިހާރު އެތަނުގައި ވޮޓަރުން ނުތިބެ އެވެ.\nގޮޅިތައް ހިފި ގިނަ ބަޔަކު މިހާރު ގޮޅިތައް ދޫކޮށްލާފައިވާއިރު ގޮޅިއެއް ހިފައިގެން މިވަގުތު ވިޔަފާރިކުރަމުންދަނީ އެންމެ މީހެކެވެ.\nއޭނާ ވިދާޅުވީ ރަށުގެ ވިޔަފާރި ސިސްޓަމް އޮންނަ ގޮތުން އަދި އެތަނުގައި އެކަން ކުރެވެން މިވަގުތު ނެތް ކަމަށާއި އެކަމަކު އުންމީދަކީ ކުރިއަށް އޮތް ތަނުގައި މާރުކޭޓް ހިނގާނެކަމަށެވެ.\n"އެންމެފަހު ވަގުތާއި ޖެހެންދެން އަޅުގަނޑުމެން މަޑުކުރަމުން މިދަނީ އެހެން ބޭނުމަކަށް މާރުކޭޓް ބޭނުން ނުކޮށްވޭތޯ. މިވަގުތަކަށް މާރުކޭޓަށް ތަރުހީބެއް ނެތް." ރައީސް ވިދާޅުވިއެވެ.\nމާރުކޭޓްގެ ގޮޅިތައް ކުއްޔަށް ހިފި އެއްވެސް ފަރާތަކުން ރަސްމީކޮށް މިހާތަނަށް ގޮޅިތަކާ ބެހޭ ގޮތުން އެއްވެސް ޝަކުވާއެއްކޮށްފައިނުވާކަން ފާހަގަކުރަމުން ލަތީފް ވިދާޅުވީ އެ ފަރާތް ތަކާއެކު ދެ ފަހަރެއްގެ މަތިން ވާނީ މަޝްވަރާ ކުރެވިފަ ކަމަށެވެ.\n"އެއްވެސް ފަރާތަކުން މިވީހީތަނަށް އަޅުގަނޑުމެންނަށް އަންގާފައެއްނެތް މިވެނި ސަބަބަކާއި ހުރެޔޭ މިދޫކޮށްލަނީއެއް، މިވަގުތު ކުރެވެން ނެތީމަ ދޫކޮށްލަނި ކަމަށް އެފަރާތް ތަކުން ބުނަމުންދަނީ. ކުއްޔަށް ދޫކޮށްފައިވާ އަގާއި ބެހޭގޮތުންވެސް މިހާތަނަށް އެއްވެސް ޝަކުވާއެއް ކޮށްފައެއް ނެތް." ލަތީފް ވިދާޅުވި އެވެ.\nމާރުކޭޓް ހިންގުމަށް ހަރަދުތަކެއް ހިނގާކަން ފާހަގަ ކުރައްވަމުން ރައީސް ވިދާޅުވީ މާރުކޭޓް ހިލޭ ނުދެވޭނެކަމަށާއި މިހާރުވެސް އެތަނުގެ ކަރަންޓް ބިލާއި ތަން ބެލެހެއްޓުމަށް ހަރަދުތަކެއް ކުރަންޖެހޭ ކަމަށެވެ.\nމާރުކޭޓްގެ ގޮޅި ކުއްޔަށް ހިފި ފަރާތްތަކުން ކޭއޯއާ ވާހަކަ ދައްކަމުން ބުނީ ދިވެހި އުފެއްދުން ތައް ވިއްކުމަށް ސަރުކާރުން ހެދި މި މާރުކޭޓްގެ ގޮޅިތަކުގެ އަގުބޮޑުވުމާއި ހޫނުގަދަވުމުގެ ސަބަބުން ތަކެތި ހަލާކު ވަމުންދާކަމަށެވެ. އަދި މި ވިޔަފާރިއަކީ ރަނގަޅުވުމަށް ދުވަސްކޮޅެއް ނަގާނެ ވިޔަފާރިއެއްކަމުން ފުރަތަމަ ދުވަސްކޮޅު ތަނުގެ އަގު ކުޑަކުރުން މުހިންމު ކަމަށެވެ.\nގިނަ ވަގުތު މާރުކޭޓް ހުންނަނީ ބަންދުކޮށްފަ--\nއެމީހާ ބުނީ ހޮނިހިރު ބާޒާރުގައި ސަބަބުން ލޯކަލް މާރުކޭޓްގެ ބޭނުމެއް ނެތް ކަމަށާ އަދި ހޮނިހިރު ބާޒާރުގައި ގިނަ އަދަދެއްގެ ބިދޭސީން ތަކެތި ވިއްކަން ތިބޭތީވެސް އެމީހާ ވަނީ ކަންބޮޑުވުންފާޅުކޮށްފަ އެވެ.\n"ހޮނިހިރު ބާޒާރުގައި ގިނަ އަދަދަކަށް ބިދޭސީން ތިބޭ ތަކެތި ވިއްކުމަށް. އެއްވެސް ފީއެއް ނެގުމެއް ނެތް. ބިދޭސީން ތަކެތި ވިއްކުމަށް ހޮނިހިރު ބާޒާރުގައި ތިބޭ ތިބުމަށް އެއްވެސް ފިޔަވަޅެއް ކައުންސިލަށް މިހާތަނަށް ނޭޅުނު". އެމީހާ ހިތްހަމަނުޖެހި ހުރެ ބުންޏެވެ.\nއިތުރަށް އެމީހާ ބުނީ އަނެއްކާ ކުއްލިއަކަށް ފެނުނީ ކައުންސިލުން ހުއްދަދީގެން ގާޑިޔާ ވިޔަފާރިއޭ ކިޔާފައި މާރުކޭޓްގެ އުތުރުން ފާޑެއްގެ ބާޓީނު ގެއެއްހަދައިގެން ލޯކަލް އެއްޗެހި ވިއްކަމުންދާ މަންޒަރު ކަމަށެވެ. އަދި މިއީ މާރުކޭޓްގެ ބުޑުގައި މިބާވަތުގެ އެއްޗެހި ވިއްކުމަށް ހުއްދަދޭންޖެހޭ ވިޔަފާރިއެއް ނޫންކަމަށާއި މިއީ ކައުންސިލުން ވިސްނަން ޖެހޭ ކަމެއް އެމީހާ ބުންޏެވެ.\nދިވެހި އުފެއްދުންތަކަށް ވިއްކުމަށް ހާއްސަ ކުރެވިގެން ހެދި މި މާރުކޭޓްގައި ޖުމްލަ 30 ގޮޅި ހުންނައިރު އެތަނުން2ގޮޅި ހާއްސަކުރެވިފައިވަނީ ވަޅޯމަސް ވިއްކުމަށްށެވެ. ގޮޅިތައް ދޫކުރަނީ 1200ރ އާއި 1000 ރުފިޔާ އަދި 800 ރުފިޔާއަށެވެ.\nކުޅުދުއްފުށީގައި ދިވެހި އުފެއްދުންތައް ވިއްކުމަށްޓަކައި ނިމިދިޔަ ރައީސް ޔާމީން ވެރިކަމުގައި ދައުލަތުގެ ބަޖެޓުން 4.1 މިލިއަން ރުފިޔާ ހަރަދުކޮށްގެން އިމާރާތްކުރި މިމާރުކޭޓްގެ މަސައްކަތް ނިންމާލާފައިވަނީ 20 މަސްދުވަހުގެ ތެރޭގައި އެވެ. އަދި ރަސްމީކޮށް މާރުކޭޓް ހުޅުވާފައިވަނީ މިއަހަރު މާރޗް މަހު ހޯމްމިނިސްޓަރު ޝެއިހް އިމްރާން އަބްދުﷲ އެވެ.


Rakkaatherikan Libun Vany Allah Thalaa Ge Hazrathun: Mufthee Menk | Dhiislam\nރައްކާތެރިކަން ލިބުން ވަނީ ﷲ ތަޢާލާގެ ޙަޟްރަތުން: މުފްތީ މެންކް\nއައިޝަތު ރަފާހް އަލީ ނޮވެމްބަރ 4, 2020\nރައްކާތެރިކަން ލިބުން ވަނީ ﷲ ތަޢާލާގެ ޙަޟްރަތުން ކަމަށް ޒިމްބާބްވޭގެ މުފްތީ އިސްމާޢީލް އިބްނު މޫސާ މެންކް ވިދާޅުވެއްޖެއެވެ.\nޝެއިޚް މި މަޢުޟޫއަށް އިތުރަށް ވާހަކަފުޅު ދައްކަވަމުން ވިދާޅުވެފައި ވަނީ ވަށައިގެން އެނބުރޭ ކޮންމެ މީހަކީ ތިބާއަށް ހިތްހެޔޮ، ތިބާ ކުރިއަރައިދާން އެދޭނެ މީހެއް ނޫންކަމުގައެވެ. އަދި އެމީހުންގެ ތެރޭގައި ގިނަވާނީ ތިބާ ކުރިއަރައިދާނަމަ އެކަމަށް ހަސަދަވެރިވާނެ މީހުންކަމެވެ. އަދި އެމީހުންގެ ކިބައިން އެސްފީނާވެސް ލިބިގެންދާނެ މީހުންކަމެވެ. މިފަދަ ކަންކަމަށް ވިސްނަންޖެހޭ ކަމަށްވެސް ވިދާޅުވެފައިވެއެވެ. އަޅުގަނޑުމެން ކޮންމެ މީހަކުވެސް ދުނިޔެއާއި އާޚިރަތުގައި ކުރިއަރައިދާން މަސައްކަތް ކުރެއެވެ. އަދި އަޅުގަނޑުމެން ކޮންމެ މީހެއްގެ ވަށައިގެން ވެސް އެމީހެއްގެ ފެންވަރުން އެނބުރޭކަމެވެ.\nއަދި ހަމަ އެހެންމެ އެއީ އެމީހުން މާބޮޑު ސަބަބެއް އޮވެގެން ކުރާ ކަމެއް ނޫންކަމަށާއި އަނެކަަކަށް މޮޅުގޮތެއް ވުމަށް ނޭދޭތީ ކުރާ ކަމެއް ކަމަށެވެ. އަދި ހުރިހާ ރަޙްމަތެއް ވެސް ލިބެން ޖެހޭނީ އެމީހުންނަށް ކަމަށް އެމީހުންނަށް ޤަބޫލުކުރެވެއެވެ. އަދި ތަނަވަސްކަމާއި އުފަލާއެކީ އުޅެންޖެހެނީ އެމީހުންކަމަށް ޤަބޫލުކުރެވޭތީއެވެ.\nއެހެންކަމުން ޝެއިޚްގެ ވާހަކަފުޅު ނިންމަވާލައްވަމުން ވިދާޅުވެފައިވަނީ އެފަދަ މީހުންގެ ކިބައިން ސަލާމަތްވުމަށްޓަކައި ތިމާއަށް މިންވަރުކުރައްވާފައިވާ ނިޢުމަތްތަކާއި ތިމާ ދުޢާ ކުރަމުން ގެންދާ ކަންކަން ނުވަތަ ތިމާގެ ޕްލޭންތައް އެންމެންނާ ޙިއްސާ ނުކުރުމަށެވެ. އަދި ހެނދުނާ ހަވީރުގެ ދުޢާތައް ކުރުމުގައި ޘާބިތުވުމާއި ﷲ ތަޢާލާގެ ޙަޟްރަތުން ރައްކައިތެރިކަމަށް އެދި އަބަދުވެސް ދުޢާކުރުމަށެވެ.


Fit jehigen gendhiya zuvaanaage kidney aai liver ves fail vejje | #Huvadhoo\nފިޓް ޖެހިގެން ގެންދިޔަ ޒުވާނާގެ ކިޑްނީ އާއި ލިވާ ވެސް ފެއިލް!\nއަފްޒާމް: އޭނާގެ ދެ ކިޑްނީ އާއި ލިވާ ވެސް ފެއިލްވެ، ކުޑަކަމުދިއުމުން އަންނަނި ލޭ-- ފޮޓޯ/ ހުވަދޫ\nއުމުރުން ދެ އަހަރުން ފެށިގެން ވެސް އޭނާ ފިޓްޖެހެއެވެ. އެކަމަކު އޭނާއަކީ ފިޒިކަލީ ވަރުގަދަ ޒުވާނެކެވެ. ހެލިފެލިވެ، ހަރަކާތެރިވެ އުޅޭ ޒުވާނެކެވެ. ތިން ދަރިންގެ އާއިލާގެ އެންމެ ދޮށީ ފިރިހެން ދަރި، ގއ. ވިލިނގިލީ، އެތެސް، އަފްޒާމް ހަބީބު، 23، އަށް ފިޓް ޖެހިގެން މިދިޔަ މަހުގެ 16 ވަނަ ދުވަހު ގއ. އަތޮޅު ހޮސްޕިޓަލަށް ގެންދިޔަ އެވެ. ފިޓް ކޮންޓްރޯލް ކުރުމަށް، އެކި ބޭސްތައް އަފްޒާމަށް ހޮސްޕިޓަލުން ދިން ކަމަށް އާއިލާއިން ބުންޏެވެ. ހާލު އިތުރަށް ގޯސްވުމުން، އެޑްމިޓްކުރިތާ 48 ގަޑިއިރު ފަހުން ކުއްލި ގޮތަކަށް އަފްޒާމް މާލެ ގެނަ އެވެ.\nމާލެ ގެންގޮސް، އައިޖީއެމްއެޗްގައި ފަރުވާ ދޭން ފެށުމުން އެނގުނީ އަފްޒާމްގެ ދެ ކިޑްނީ ފެއިލްވެ، ލިވާ ވެސް ފެއިލްވެފައިވާކެމެވެ.\nއާއިލާއަށް ލިބުނު ކުއްލި ސިހުމާއެކު، އެ ވާހަކަތައް އަފްޒާމްގެ ބައްޕަ ހަބީބު “ހުވަދޫ”އަށް ކިޔައިދެއްވިއެވެ. ވިލިނގިލީ ކައުންސިލްގެ މެމްބަރުކަން ވެސް ކުރަމުންދާ ހަބީބު ވިދާޅުވި ގޮތުގައި އަފްޒާމްގެ ލޭގައި ޖަރާސީމު އުފެދި، ހަށިގަނޑުގެ އެތެރެއަށް ލޭ ލީކުވަމުންދާ ކަމަށް ޑޮކްޓަރުން ވަނީ އާއިލާއަށް ކިޔައިދީފަ އެވެ. ކަރުތެރެއިން ލޭ އަންނަމުންދާ ކަމަށާއި ކުޑަކަމުދާ ތަކެތީގެ ގޮތުގައި ވެސް އަންނަނީ ލޭ ކަމަށް ހަބީބު ވިދާޅުވިއެވެ.\nސިއްހީ ބޮޑެތި މައްސަލަތަކާއެކު އޭނާގެ ހާލު އިތުރަށް ގޯސްވެ، ކޯމާއަށް ދިޔަ ގޮތް ވެސް ހަބީބު ކިޔައިދިނެވެ.\n“އައިޖީއެމްއެޗަށް ގެނެސް، އައިސީޔޫއިން ޖާގަ ނުލިބި 26 ގަޑިއިރު ބާއްވަންޖެހުނު. ކާންދިނުމަށް އަނގަޔަތް ހޮޅި ގުޅަން އުޅެނިކޮށް ދަރިފުޅު ހޮޑުލީ. ހޮޑަށް އައީ ވިލިނގިލީ ހޮސްޕިޓަލިން ދިން ބޭހާއެކު ލޭ. އެއަށްފަހު ދިޔައީ ކޯމާއަށް،” ގއ. ވިލިނގިލީ ރަށު ކައުންސިލްގެ މެމްބަރުކަން ވެސް ކުރަމުންދާ ހަބީބު ވިދާޅުވިއެވެ.\nހަބީބު ވިދާޅުވީ ދަރިފުޅު ކިޑްނީ ފެއިލްވެފައިވާތީ، ތިން ފަހަރެއްގެ މަތިން ޑައިލިސިސް ހެދި ކަމަށާއި ދެ ދުވަސް ފަހުން ކޯމާއިން ހޭ އަރާފައިވާ ކަމަށެވެ. ދަރިފުޅު މިހާރު ލޯ ހުޅުވައި ވާހަކަ ދައްކަން މަސައްކަތް ކުރާ ކަމަށާއި ނަމަވެސް ވާހަކަ ނުދެކެވޭ ކަމަށް ހަބީބު ވިދާޅުވިއެވެ.\n“ލޯ ހުޅުވުނުއިރު، ލޮލަށް ވަނީ ލޭ އަރަފައި، އަދި ރީނދޫ ކުލައަށް ބަދަލުވެފައި،” ހަބީބު ވިދާޅުވިއެވެ.\nއަފްޒާމްގެ ސިއްހީ ހާލަތު ގޯސްވީ ގއ. އަތޮޅު ހޮސްޕިޓަލުގައި 48 ގަޑިއިރުވަންދެން އެޓްމިޓްކޮށްގެން ދިން ބޭސްތަކެއްގެ ސަބަބުން ކަމަށް ހަބީބު ތުހުމަތު ކުރައްވަ އެވެ. އެ ތުހުމަތުތައް އޭނާ ކުރަނީ އައިޖީއެމްއެޗްގެ ޑޮކްޓަރުން އޭނާއާ ކުރިމަތިކުރުވި ސުވާލުތަކެއްގެ ސަބަބުންނެވެ. އައިޖީއެމްއެޗުން އޭނާއާ ސުވާލު ކުރީ ދަރިފުޅަށް ވިލިނގިލީ ހޮސްޕިޓަލުން ކާންދިނީ ކޮންކަހަލަ ބޭސްތަކެއްތޯއެވެ؟ އޭނާގެ ގަޔަށް ޖެހީ ކޮންކަހަލަ އިންޖެކްޝަންތަކެއްތޯއެވެ؟ ޖަވާބުގައި ހަބީބު ވިދާޅުވީ އާއިލާއަކަށް އެ ބޭސްތަކުގެ ނަމެއް ނޭނގޭ ކަމަށާއި ބޭސް ސިޓީ ދިނުމުން، ގަނެފައި ޑޮކްޓަރުންނާ ހަވާލުކުރީ ކަމަށް ހަބީބު ވިދާޅުވިއެވެ.\nދަރިފުޅު ބާރުގަދަ ބޭހެއް އަމިއްލައަށް ބޭނުންކޮށްފާނެތޯ އާއި މަސްތުވާތަކެއްޗެއް ބޭނުންކޮށްފާނެތޯ ވެސް އައިޖީއެމްއެޗްގެ ޑޮކްޓަރުން ސުވާލު ކުރި ކަމަށް ހަބީބު ބުންޏެވެ. އެކަހަލަ ކަމެއް އަފްޒާމް ނުކުރާނެ ކަމަށް ޑޮކްޓަރުންނަށް ޔަގީންކަން ހަބީބު ދިން ކަމަށް އޭނާ ވިދާޅުވިއެވެ. އެ ޔަގީންކަން ކަށަވަރު ކުރުމަށް ޓެސްޓުތައް ހަދައި، ހަބީބު އެ ޝައްކުތައް ފިލުވައިދިނެވެ.\nހަބީބު ވިދާޅުވި ގޮތުގައި ދަރިފުޅުގެ އޮތީ ނާޒުކު ފައްތަރެއްގަ އެވެ. ސިއްހީ ބޮޑު މައްސަލަތަކެއްގެ ތެރޭގަ އެވެ. އެ ކަންތައްތަކުން ސަލާމަތްވެ، ދަރިފުޅުގެ ފުރާނަމަ ސަލާމަތް ކުރެވޭނެތޯ ތަކުރާރުކޮށް އައިޖީއެމްއެޗުގެ ޑޮކްޓަރުންގެ އަރިހުން ސުވާލު ކުރި ކަމަށާއި ޖަވާބުގައި ޑޮކްޓަރުން ވިދާޅުވަނީ އެކައްޗެއް ކަމަށް ހަބީބު ބުންޏެވެ.\n“ނޯ ކޮމެންޓް. އަދި އެއްޗެސް ބުނަން މާ އަވަސް ކަމަށް ޑޮކްޓަރުން ބުނަނީ،” ހަބީބު ވިދާޅުވިއެވެ.\nއަފްޒާމް އެ ހަލާތުގައި އޮތްއިރު ވެސް ރާއްޖެއިން ބޭރުން ފަރުވާ ހޯދުމަށް، އާސަންދަ ލިބުނީ ހަމައެކަނި ސްކޭނެއް ރާއްޖެއިން ބޭރުން ހަދާލުމަށް ކަމަށް ހަބީބު ވިދާޅުވިއެވެ. ކިޑްނީ ފެއިލްވެ، ލިވާ ފެއިލްވެ، މަރުގެ ތަންމަތީގައި އޮތްއިރު ވެސް، އާސަންދަ ހަމަޖެހުނީ ނާރުގެ ޑޮކްޓަރެއް މެދުވެރިކޮށް، ލޮލަށް ލޭ އަރާފައިވުމުން، ލޮލުގެ ސްކޭނެއް ހެދުމަށް ކަމަށް ހަބީބު ވިދާޅުވިއެވެ.\nހަބީބު މިއަދު ބޭނުންވަނީ ކޮންމެ ގޮތެއް ހަދާފައި ވިޔަސް ވެސް ރާއްޖެއިން ބޭރުން އަފްޒާމަށް ފަރުވާ ހޯދުމެވެ. އާސަންދަ ހަމަޖެހިފައިވުމުން، އެ ނިޒާމުގެ ތެރެއިން އަފްޒާމް ބޭރަށް ގެންގޮސް، އިތުރު ފަރުވާ ދިނުމަށް ހަބީބު ދަނީ މަސައްކަތް ކުރަމުންނެވެ. ސްކޭނެއް ހެދުމަށް އާސަންދަ ހަމަޖެހިފައިވާތީ، އަފްޒާމްގެ ހަށިގަނޑަށް ދިމާވެފައިވާ ސިއްހީ ކާރިސާއަށް އެހީވުމަށް ބޭނުންވާ ހަރަދުތަކަށް އެހީ ބޭނުންވެއެވެ. ހަބީބުގެ އެދުމަކީ އެ އެހީތެރިކަން ހެޔޮ އެދޭ ފަރާތްތަކުންނާއި އާންމުން ފަހިކޮށްދިނުމެވެ.\nހަބީބު “ހުވަދޫ”އަށް ދިން އިންޓަވިއު ނިންމާލަމުން ވިދާޅުވީ ދަރިފުޅުގެ ފުރާނަމަ ހުރިހާ ހިނދަކު، ދަރިފުޅު ސަލާމަތްކުރަން މަސައްކަތް ކުރާނެ ކަމަށެވެ. ކެނޑިނޭޅި ރެއާ ދުވާލު އެ މަސައްކަތުގައި ދެމިހުންނާނެ ކަމަށް ހަބީބު ވިދާޅުވިއެވެ.\n“ފުރާނަ ހުރިހާ ހިނދަކު އުންމީދު ގެއްލުވާ ނުލާނަން. ދަރިފުޅު ސަލާމަތް ކުރަން މިކުރާ މަސައްކަތް ހުއްޓައެއް ނުލާނަން،” ހަބީބު ވިދާޅުވިއެވެ.


ކައިވެނި (3 ވަނަ ބައި) – DhiSalafiyyah\nއިސްލާމީ ނަޒަރަކުން ކައިވެނި\nކުރީގެ ބައިތަކުގައި ބަޔާންވެގެންވާނޭފަދައިން، ކައިވެންޏަކީ އިސްލާމްދީން އެކަމަކަށް ވަރަށް ބޮޑަށް ބާރުއަޅުއްވާފައިވާ ކަމެކެވެ. މިގޮތުން ދުނިޔެވީ ޙަޔާތުގައި މީސްތަކުންނަށް އެންމެ މުހިއްމުވާނެ އެއްކަމަކީ އެބައިމީހުންގެ ދަރިފަސްކޮޅު ހެޔޮގޮތުގައި ތަރުބިއްޔަތުކުރެވޭނެ މަގެއް ފެނުމެވެ. އެހެން ދީންތަކާ ޚިލާފަށް އިސްލާމްދީނުގައި ވަނީ މިކަމަށް ވަރަށްވެސް މުހިއްމު ޙައްދުތަކެއް ކަނޑައަޅުއްވާފައެވެ. ދުނިޔެވީ ޙަޔާތް ބާއްޖަވެރިކުރެވޭނެ ގޮތަކީ ކޮބައިކަން ބަޔާންކޮށް ދެއްވާފައެވެ. އެގޮތުން އަޅުގަނޑުމެންގެ ކައިވެނީގެ ޙަޔާތަކީ އުފާވެރި ބާއްޖަވެރި ޙަޔާތަކަށް ހެދުމަށްޓަކައި، އިސްލާމްދީނުގެ މަތިވެރި އުޞޫލުތަކުގައި ކައިވެންޏަށް ދައްކަވާދެއްވާފައިވާ ރިވެތި މަގަކީ ކޮބައިކަން އެނގުމަކީ މުހިއްމުކަމެކެވެ.\nހ. އަންބަކު ނުވަތަ ފިރިޔަކު ޚިޔާރުކުރުން:\nއާއިލާއެއްގައި ދެމަފިރިންކުރެ އަނބިމީހާއަކީ ޚާއްޞަގޮތެއްގައި ވަކި ޚާއްޞަ ޒިންމާތަކެއް އެކަނބަލުންނާ ޙަވާލުކުރައްވާފައިވާ ބައެކެވެ. ގޭތެރޭގެ ކަންތައްތައް އިޞްލާޙް ކުރުމާއި، ދަރިން ތަރުބިއްޔަތުކުރުންފަދަ ބުރަ މަސްޢޫލިއްޔަތްތަކުގެ އެންމެ އިސްމަޤާމު އަދާކުރާނެ މީހަކީ އަނބިމީހާއެވެ. ކަންމިހެން ހުރިއިރު، އަނބިމީހާއަކީ މިކަމަށް ޤާބިލު، މިފަދަ ކަންކަމުގެ ޒިންމާ އެންމެ ފުރިހަމަގޮތުގައި ނެގޭނެ މީހަކަށް ވާންޖެހޭނެއެވެ.\nއަޅުގަނޑުމެންގެ މާތް ނަބިއްޔާ މުޙައްމަދު ޞައްލަﷲ ޢަލައހިވަސައްލަމައަކީ، ހެޔޮކަމެއްވާނަމަ އެކަލޭގެފާނުގެ އުއްމަތަށް އެކަން ބަޔާންކޮށް ދެއްވާފައިވާ ބޭކަލެކެވެ. އަދި ނުބައިކަމެއްވާނަމަ އެކަމުންދުރުވެ އެއްކިބާވުމަށް، އެކަލޭގެފާނުގެ އުއްމަތަށް ނަޞޭޙަތްތެރިވެ ވަޑައިގެންނެވި ބޭކަލެކެވެ. އެކަލޭގެފާނު ވަނީ އަންބެއް ޚިޔާރުކުރުމުގައި ބަލާނެ ކަންތައްތަކަކަށް މަގު ދައްކަވާ ދެއްވާފައެވެ. އެކަލޭގެފާނު ޙަދީޘް ކުރައްވާފައިވެއެވެ. “تُنْكَحُ الْمَرْأَةُ لأِرْبَعٍ: لِمَالِهَا، وَلِحَسَبِهَا، وَجَمَالِهَا، وَلِدِينِهَا، فَاظْفَرْ بِذَاتِ الدِّينِ، تَرِبَتْ يَدَاكَ” މާނައީ: “ހަތަރުކަމަކަށްޓަކައި އަންހެނުންނާ ކައިވެނިކޮށް އުޅެއެވެ. އެއީ އެކަނބުލޭގެ މުދާވެރިކަމަށާއި، ޙަސަބަށާއި، ރީތިކަމަށާއި، ދީންވެރިކަމަށެވެ. ފަހެ، ދީންވެރި އަންހެނާ ޚިޔާރުކުރާށެވެ. (ނޫނީ) ތިބާގެ އަތް ވެއްޔާ މޮޑެވިދާނެއެވެ. (އެބަހީ ތިބާ ފަޤީރުވެ، ޙަޔާތް ބަރުބާދުވެދާނެއެވެ.)” (ބުޚާރީ 5090، މުސްލިމް 1466)\nމިޙަދީޘުން ދަލީލުލިބޭގޮތުގައި އަންބެއް ޚިޔާރުކުރުމުގައި ބަލަންޖެހޭ އެންމެ މުހިއްމުކަމަކީ އެކަނބުލޭގެ ދީން ވެރިކަމަށެވެ. ހަމައެއާއެކު ޚިޔާރުކުރާ އަންހެންމީހާއަކީ، އެމީހެއްގެ ޙަޔާތަށް އުފާވެރިކަމާއި ހިންހަމަޖެހުން ގެނެސްދޭނެ ފަދަ މީހެއްތޯ ބަލަންޖެހޭނެއެވެ. ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘް ފުޅުތަކުގައި ވާފަދައިން، އުފާވެރިކަން ގެނެސްދޭނެ ކަންތަކުގެ ތެރެއިން އެއްކަމަކީ، އެއަންހެންމީހާއަށް ބަލާލައިފިނަމަ ހިތްހަމަޖެހޭ، އެނާއާ ދުރުގައިވާ ހިނދު، އެކަނބުލޭގެ ނަފްސާއި މުދަލާމެދު އެކަނބުލޭގެއަށް ޔަޤީންކަން އޮންނަ ޞާލިޙު އަންބެކެވެ. ހަމައެފަދައިން އަންހެންމީހާގެ އަޚްލާޤަށާއި، އެކަނބުލޭގެއަކީ ދަރިން ލިބޭ އަންހެނެއްތޯއާއި، އެކަނބުލޭގެ ރީތިކަމަށާއި، ޙަސަބަށާއިނަސަބަށް ރިޢާޔަތްކުރުންފަދަ ކަންކަމަކީ އެކަލޭގެފާނު އަޅުގަނޑުމެނަށް ދެއްވާފައިވާ މުހިއްމު ނަޞޭޙަތްތެކެވެ.\nހަމައެފަދައިން ފިރިމީހާއަކީ އަނބިމީހާއާއި އެދެމީހުންނަށް ލިބޭ ދަރިންނަށް އަޅާލުމާއި، އެބައިމީހުން ސަލާމަތްތެރިކާމާއެކު ބެލެހެއްޓުމުގެ އިސްމަޤާމު އަދާކުރާ މީހާއެވެ. ކަންމިހެންހުރި އިރު، ކައިވެނިކުރާ ފިރިހެންމީހާއަކީ މިފަދަ ކަންކަމަށް ޤާބިލު، ކަމަށް އެކަށީގެންވާ މީހެއްތޯ ބެލުމަކީ އަންހެންމީހާއަށާއި އެއަންހެންމީހާގެ ވަލީވެރިޔާއަށް ވަރަށްވެސް މުހިއްމުކަމެކެވެ. މިގޮތުން އަންހެންމީހެކޭ އެއްފަދައިން ފިރިމީހެއް ޚިޔާރުކުރުމުގައި މަތީގައި ބަޔާންވެދިޔަ ޞިފަތަކަށް ރިޢާޔަތްކުރުމަކީ މުހިއްމުކަމެކެވެ.\nށ. އިސްލާމްދީނުގައި ކައިވެނި ކުރެވޭގޮތް:\nއިސްލާމްދީނުގައި ކައިވެނިކުރުމުގެ ވަރަށް މަތިވެރި އުޞޫލުތަކެއްވަނީ ކަނޑައަޅުއްވާފައެވެ. މިގޮތުން، ކައިވެނީގެ ރުކުންތަކަކާއި، ޝަރުޠުތަކެއްވަނީ ލައްވަވާފައެވެ. މިއިންކަމެއް އުނިވެއްޖެނަމަ ކައިވެނި ބާޠިލުވާހުއްޓެވެ. މިގޮތުން ކައިވެނީގެ ރުކުންތައް ތިނެކެވެ. ފުރަތަމައީ: ކައިވެނިކުރާ ދެމީހުންނަކީ، ކައިވެނީގެ ޞައްޙަކަމަށް ހުރަސްއެޅޭފަދަ އެންމެހާކަމަކުން ސަލާމަތްވެފައިވާ ދެމީހުންނަށް ވުމެވެ. މިދެމީހުންނަކީ، އެކަކުއަނެކަކާ ކައިވެނިކުރުން ޙަރާމް ދެމީހުންނަށްވެގެން ނުވާނެއެވެ. ދެވަނައީ: އީޖާބެވެ. އީޖާބަކީ ވަލީވެރިޔާ ނުވަތަ އެމަޤާމުގައިވާ މީހާ، ކައިވެނިކުރާ ފިރިމީހާއަށް “ތިމަން މިވެނި އަންހެނަކު ތިބާއާ ކައިވެނިކޮށް ދީފެމެވެ.” މިފަދަ ސާފު ބަހަކުން ވަލީދިނުމެވެ. ތިންވަނައީ: ޤަބޫލެވެ. އެއީ، ކައިވެނިކުރާ ފިރިހެންމީހާ “ތިމަން މިކައިވެނި ޤަބޫލުކޮށްފީމޭ” މިފަދަ ސާފު ޢިބާރާތަކުން ކައިވެނި ޤަބޫލުކުރުމެވެ.\nހަމައެހެންމެ، ކައިވެނީގެ ހަތަރު ޝަރުޠެއްވެއެވެ. ފުރަތަމައީ: ކައިވެނި ކުރާ ދެމީހުންނަކީ ކޮންބައެއްކަން ސާފުކޮށް އެނގުމެވެ. ދެވަނައީ: ކައިވެނިކުރާ ދެމީހުންވެސް އެކަކު އަނެކަކާމެދު ރުހުމެވެ. އެއިގެ ތެރެއިން އެކަކު ދެކޮޅު ހެދިނަމަވެސް ކައިވެނި ޞައްޙަނުވާނެއެވެ. ތިންވަނައީ: ކައިވެނީގެ ވަލީއެވެ. ހަތަރުވަނައީ: ކައިވެނީގެ ދެހެކިންނެވެ.\nއަދި ފިރިމީހާގެ ފަރާތުން އަނބިމީހާއަށް ކައިވެނީގެ ރަން ދިނުމަކީ ވާޖިބެކެވެ. ރަން ކިޔުމުގައި މެދުމިންގަނޑެއް ޚިޔާރުކުރުމަކީ އިސްލާމްދީން މަގުދައްކާގޮތެވެ.\nއަޅުގަނޑުމެން މިމަތިވެރި އުޞޫލުތަކަށް ވިސްނާލައިފިކަމުގައިވާނަމަ އަޅުގަނޑުމެނަށް އެނގިގެންދާނީ އިސްލާމްދީނުގެ ފުރިހަމަކަމެވެ. އަދި އިސްލާމްދީނަކީ ފަރުދީގޮތުންނާއި އިޖްތިމާޢީގޮތުން މަޞްލަޙަތަށް ރިޢާޔަތްކުރާ ދީނެއްކަމެވެ. މިރުކުންތަކާއި ޝަރުޠުތަކާއެކު ކުރެވޭ ކައިވެންޏަކީ ޞައްޙަ ކައިވެންޏެކެވެ.\nނ. ކައިވެނީގެ ވަލީމާ:\nކައިވެނީގެ ވަލީމާ (ނުވަތަ ކައިވެނީގެ ހަފްލާ) އަކީ، ކައިވެނި ކުރެވުނުކަމުގެ އުފަލުގައި އެއްވެ އުޅޭ އެއްވުމެކެވެ. މިކަމުގެ އެންމެ މުހިއްމު މަޤްޞަދުތަކުގެ ތެރޭގައި ކައިވެނި އިޢުލާނުކުރުމަކީ އެންމެ މުހިއްމު އެއްމަޤްޞަދެވެ.\nކައިވެނީގެ ވަލީމާ ބޭއްވުމަކީ ސުންނަތްކަމެއް ކަމާމެދު ޢިލްމުވެރިން އިއްތިފާޤްވެ ވަޑައިގަންނަވައެވެ. މިގޮތުން އަޅުގަނޑުމެންގެ މާތް ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަ، ޒައިނަބުގެފާނާއި ޞަފިއްޔަތުގެފާނާއި މައިމޫނާ ބިންތިލް ޙާރިޘް އާ ކައިވެނި ބައްލަވައިގެންނެވުމަށްފަހު ވަލީމާ ބޭއްވެވިއެވެ. ހަމައެހެންމެ، ކައިވެނީގެ ވަލީމާ ބޭއްވުމަށާއި، ކައިވެނި އިޢްލާން ކުރުމަށް އެކަލޭގެފާނު އަޅުގަނޑުމެނަށް އިރުޝާދު ދެއްވެވިއެވެ. އެކަލޭގެފާނު ޙަދީޘް ކުރައްވާފައިވެއެވެ. “أَوْلِمْ وَلَوْ بِشَاةٍ” މާނައީ: “ބަކަރިއަކުން ނަމަވެސް ވަލީމާ ދޭށެވެ.” (ބުޚާރީ 2048، މުސްލިމް 1427) އަދިވެސް ޙަދީޘް ކުރައްވާފައިވެއެވެ. “اعْلِنُوا النِّكَاحَ” މާނައީ: “ކައިވެނި އިޢްލާން ކުރާށެވެ.” (އަޙްމަދު، އިބްނު ޙިއްބާން. އާދާބު އައްޒިފާފް ޞ.183)\nކައިވެނީގެ ވަލީމާ، އިސްލާމްދީނާ ޚިލާފުކަންތައްތަކުން އެއްކިބާ ކުރުމަކީ ވާޖިބުކަމެކެވެ. މިގޮތުން ދެޖިންސުގެ މީހުން މަސްހުނިވުމާއި، މިއުޒިކު ކުޅުމާއި، ކާފަރުންގެ ކައިވެނީގެ އިޙްތިފާލުތައް ބާއްވާފަދައިން ބޭއްވުން ފަދަ ކަންކަމަކީ އިސްލާމްދީނާ ޚިލާފު ކަންތައްތަކެވެ. ހަމައެހެންމެ، ކާބޯތަކެއްޗާއި، އެހެންވެސް ތަކެތިން އިސްރާފުކުރުމަކީ ދީން ވަރަށް ބޮޑަށް މަނާކުރާ ކަންކަމެވެ.\nކައިވެނި (4ވަނަ ބައި)


Qatar In Gaza Ah 500 Million Dollar Ge Ehee Eh - Vaguthu\nޝެއިހް މުހައްމަދު ބިން އަބްދުއްރަހްމާން އައްތާނީ\nއިސްރާއިލުގެ ހަމަލާތަކުން ސުންނާފަތިވެފައިވާ ޣައްޒާ އަލުން އާރާސްތުކުރުމަށް 500 މިލިއަން ޑޮލަރު ދޭން ގަތަރުން ނިންމައިފިއެވެ.\nއިސްރާއިލުން 11 ދުވަސް ވަންދެން ޣައްޒާއަށް ވަރުގަދަ ހަމަލާތަކެއް ދީފައިވާއިރު، ޣައްޒާގެ ގެދޮރުތަކާއި، ސުކޫލުތައް، ސިއްހީމަރުކަޒުތައް އަދި އެތައް ވިޔަފާރި ތަކަކާއި އޮފިސް އިމާރާތް ތަކަކަށް ވަނީ ބޭނުން ނުކުރެވޭ ވަރަށް ގެއްލުން ވެފައެވެ. މި ހަމަލާތަކުގައި އިމާރާތްތަކަށް ގެއްލުން ވުމުގެ އިތުރުން އެތައް ބަޔަކަށް އަނިޔާވެ ގިނަ ބަޔަކު ޝަހީދުވެފައިވެއެވެ.\nގަތަރުގެ ފޮރިން މިނިސްޓަރ ޝެއިހް މުހައްމަދު ބިން އަބްދުއްރަހްމާން އައްތާނީ ވިދާޅުވީ ޣައްޒާ އާރާސްތުކުރުމަށް 500 މިލިއަން ޑޮލަރުގެ އެހީއެއް އެގައުމުން ދޭނެ ކަމަށާއި، ފަލަސްތީނުގައި ވަކި ދައުލަތެއް ގާއިމް ކުރުމަށް ގަތަރުގެ އެހީތެރިކަން ލިބިގެންދާނެ ކަމަށް ވިދާޅުވިއެވެ.\nގަތަރުގެ އިންސާނީ އެހީތެރިކަން މީގެ ކުރިންވެސް ޣައްޒާއަށް ލިބިފައިވެއެވެ. ޣައްޒާގެ ރައްޔިތުންނަށް ދޭ މާލީ އެހީއަކީ އިސްރާއިލުން ދިން ހަމަލާތަކުގައި ދިމާވެފައިވާ ދަތިތަކަށް ހައްލެއް ގެނައުމަށާއި، ގެދޮރު ބިނާކުުރުމަށް އާންމު ރައްޔިތުންނަށް އެހީތެރިވުމުގެ ގޮތުން ދިން އެހީއެއް ކަމަށް ގަތަރުން ބުނެފައިވެއެވެ.\n11 ދުވަހުގެ މުއްދަތަކަށް ދެމިގެން ދިޔަ އުދުވާނީ ހަމަލާތަކުގައި 254 މީހުން މަރުވެފައިވާއިރު، އޭގެ ތެރޭގައި 66 ކުޑަކުދިން ހިމެނެއެވެ. ޣައްޒާގެ ހެލްތް މިނިސްޓްރީގެ ތަފާތު ހިސާބުތަކަށް ބަލާއިރު 1،900 އަށް ވުރެ ގިނަ މީހުންނަށް ހަމަލާތަކުގެ ސަބަބުން އަނިޔާވެފައިވެއެވެ.\nމި ދަނޑިވަޅުގައި ޣައްޒާއަށް އެހީތެރިކަމުގެ އަތެއް ފޯރު ކޮށްދިނުމުގެ ގޮތުން އެމެރިކާ، މިސްރު، އިނގިރޭސި ވިލާތުން ދަނީ މާލީ އެހީތެރިކަން ފޯރު ކޮށްދެމުންނެވެ.\nމެއި 27, 2021 18:19\nއިޒުރޭލުން އަޅާ މުސްލިމު އަޚުންނާއި އުޚުތުންހެ ގެދޮރާއި ދަރީންނާއި އާމްދަނީހޯދަން ކުރާ މަސައްކަތް ތަޅައި ސުންނާފަތިކޮއް ކުރާނެ ވަރެއްކޮއް ނިމެންދެން ބަލަންތިބެފާ މިހަދާގޮތަކީ ފައިސާފޮއްޗެއް އެއްލާލަނީ. ކޮބާތަ މިގައުމުތަކުގެ މިލިޓަރީތައް..އަދި އެމީހުންގެ މިލިޓަރީ ޖެނެރަލުންތައް. މިއަދު މުސްލިމުންނަށާއި މުސްލިމުގެ މުދަލައް އިހްތިރާމް ކުރާނެ ބަޔަކު ނުތިބޭ.. އެއީ މުސްލިމުންގެ ވެރިންނާއި ގައުމުތައް ދުނިޔޭގެ ވަހްނުގައި ޖެހި ފިނޑި ބަޔަކައްވެފަވާތީވެ.\nމެއި 27, 2021 18:36\nނިކަން ދެތިން އެފް-15 އެއް ފަލަސްތީނަށް ދީބަލަ އޭރުން ނުޖެހޭނެ އަބަދު ފައިސާ ހަރަދުކުރާކަށް\nމެއި 27, 2021 18:42\nއެހީދޭތީ އުފާކުރަން ، އެކަމަކު ތިޔައީ ހައްލެއްނޫން ކޮންމެފަހަރަކު އިޒުރޭލުން އެތަން ތަޅާސުންނާފަތިކޮށް ބިމާހަމަކޮށްލީމަ ، އެހީދީގެން އަލުން އާރާސްތުކުރަނީ ، އާރާސްތުކޮށް ނިމޭއިރަށް އިޒުރޭލުން އުދުވާނު ހިންގާ ތަން ސުންނާފަތި ކޮށްލާ ، ވީމާ ދާއިމީ ހައްލެއްހޯދަން ޖެހެނީ ހުރިހާ މުސްލިމުން އެކުވެގެން އިޒުރޭލު ތަޅާ ރާކޭސް އަރުވާލަންވީ ....\nމެއި 27, 2021 19:59\nހަނދާންވޭ ތަ، ސައުދީ ދަށުވެގެން، ރާއްޖޭގެ ވެރިކަންކުރި އެންމެ ދީނީ މީހަ ވެރިކަމުގަ ގަތަރާ ގުޅުން ކެޑިކަން\nމެއި 27, 2021 23:46\nގަތަރަކީ ނަމޫނާ ޤައުމެ.\nމެއި 28, 2021 11:05\nއިސްރާއީލް އަތުން ބަދަލުހޯދަން މަސައްކަތް ނުކޮށް ކޮންމެފަހަރަކު ބަދަލުއަރަބީދިނީމަ މަދާއަރާ އަނެއްކާވެސް މުޅިތަން ފުޑުވާވާލެ ...\nމެއި 28, 2021 12:02\n254 މީ ހިން މަރުވިއޭ ކިއުމުގެ ބަދަލުގައި 254 މީ ހުން ށަ ހީދު ވީކަމަށް ލިޔުނުނަމަ ކި ހާސަޅި.\nމެއި 28, 2021 19:08\nހަމާސްގެ ރޮކެޓު ބަޖެޓުތީ. ފަލަސްތީނު ނޫޅޭ އާރާސްތު ނުވެގެނެއް. އިޒްރޭލަށް ރޮކެޓު ފޮނުވުނީމަ އެމީ ހުނަށް އެވީ.


Riyaasee bayaan ivva jalsa boycott eh nukuraane: Idhikolhu\nރިިޔާސީ ބަޔާން އިއްވާ ޖަލްސާ ބޮއިކޮޓެއް ނުކުރާނެ: އިދިކޮޅު\nއިދިކޮޅު މެމްބަރުން ރައްޔިތުންގެ މަޖިލީހުގައި އިހުތިިޖާޖު ކުރަނީ: ރިޔާސީ ބަޔާން އިއްވާ ޖަލްސާ ބޮއިކޮޓެއް ނުކުރާނެ\nރައްޔިތުންގެ މަޖިލީސް އާ އަހަރަށް ހުޅުވައި ދެއްވާ ރައީސުލްޖުމްހޫރިއްޔާ ރިޔާސީ ބަޔާން ދެއްވާ ޖަލްސާގައި އިދިކޮޅު ކޯލިޝަނަށް ނިސްބަތްވާ މަޖިލީސް މެމްބަރުން ބައިވެރިވެ ވަޑައިގަންނަވާނެ ކަމަށް އެ ކޯލިޝަނުން ބުނެފި އެވެ.\nޕީއެންސީގެ ޕާލިމަންޓްރީ ގުރޫޕް ލީޑަރު އަދި މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު މިއަދު ވިދާޅުވީ ރައީސުލްޖުމްހޫރިއްުޔާ މަޖިލިސް ހުޅުވައި ދެއްވާ، ރިޔާސީ ބަޔާން އިއްވާ ޖަލްސާ އިދިކޮޅު ކޯލިޝަނުން ބޮއިކޮޓު ނުކުރާނެ ކަމަށެވެ. ނަމަވެސް އެ ޖަލްސާގައި އިހުތިޖާޖެއް ކުރާނެ ކަން ނުވަތަ ނޫންކަން އަދި ޕީޕީއެމް ޕީއެންސީ ކޯލިޝަނުން ނުނިންމާ ކަމަށެވެ.\nކުރީގެ ރައީސް އަބްދުﷲ ޔާމިން އަބްދުލް ގައްޔޫމަށް މަނީ ލޯންޑްރިންގެ ކުށް ސާބިތުވެ ހުކުމް އިއްވި ފަހުން މަޖިލީހުގައި ބޭއްވުނު ކޮންމެ ޖަލްސާއެއްގައި، އިދިކޮޅު ކޯލިޝަނަށް ނިސްބަތްވާ މެމްބަރުން ވަނީ ރައީސް ޔާމީން ދޫކޮށްލަން ގޮވާލާ އިހުތިޖާޖު ކޮށްފަ އެވެ.\nރައީސް އިބްރާހިމް ސޯލިހް ވެރިކަމާ ހަވާލުވެ ވަޑައިގެންނެވުމަށް ފަހު ދެއްވާ ދެވަނަ ރިޔާސީ ބަޔާން ދެއްވާނީ އަންނަ މަހުގެ ތިންވަނަ ދުވަހު އެވެ.\nޕީޕީއެމް ރައީސް އިބްރާހިމް މުހައްމަދު ސޯލިހު އާދަމް ޝަރީފު އުމަރު + ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް ރިޔާސީ ބަޔާން\n"ޖަވާބުދެވޭނީ އިދިކޮޅު ލީޑަރު އެނގިގެން"


Cucumber - Cancer Ge Nurahkaa Kudakohdhee, Kidney Dhulha Heyo Kohdhey - Vaguthu\n3 ހަފްތާ ކުރިން ( ޑިސެމްބަރު 27, 2018 )\nޝައްކެއްވެސް ނެތް ގޮތުގައި ކޮންމެ މޭވާއަކުންނާއި ތަރުކާރީއަކުން، އިންސާނުންގެ ހަށިގަނޑަށް އެތައް ފައިދާތަކެއް ލިއްބައިދޭނެއެވެ. އެކި ކަންކަމަށް ބޭނުންވާ، އެކި މާއްދާތައް ފޯރުކޮށްދީ، އެކި ބަލިތަކުން ރައްކާތެރިކޮށްދޭ އިތުރު އެތައް އެއްޗެއް ފޯރުކޮށްދޭނެއެވެ. މި ބީދައިން، ރާއްޖޭގެ ބާޒާރުން ފަސޭހަކަމާއެކީ ލިބެން ހުންނަ ކިއުކަމްބާ އަކީވެސް، އެތައް ފައިދާތަކެއް، އަހަރެމެންގެ ހަށިގަނޑަށް ލިއްބައިދޭ އެއްޗެކެވެ.\nއެހެންކަމުން، މިކަންކަމަށް ކުރު ގޮތަކަށް ބަލާލުމަކީ ނެތް ކަމެއް ނޫނެވެ.\nއެންމެ މުޙިއްމު ކަމެއްގެ ގޮތުން، ކިއުކަމްބާގެ ސަބަބުން ނުރައްކާތެރި ކެންސަރު ބަލި ޖެހުމުން ދުރުކޮށްދެއެވެ. އެތައް ސާބިތު ދިރާސާއަކުން މިކަން ކަށަވަރުވެފައިވާއިރު، ކޮންމެ ދުވަހެއްގެ ކެއުމުގައިވެސް، މި ބާވަތުން މިންވަރެއް ހިމެނުން މުޙިއްމެވެ.\nހަމައެހެންމެ، މުޙިއްމު މަސައްކަތްތަކެއް ކުރާ ކިޑްނީގެ ދުޅަހެޔޮކަމަށްވެސް ކިއުކަމްބާއަކީ ރަނގަޅު އެއްޗެކެވެ. އޭގެ ސަބަބުން، ހަށިގަނޑުގައި ހުންނަ ޔޫރިކް އެސިޑުގެ މިންވަރު ދަށްކޮށްދީ، ކިޑްނީގެ ދުޅަހެޔޮކަން އިތުރުކޮށްދެއެވެ.\nމީގެއިތުރުން، ޕެންކްރިއާސްގެ ސެލްތަކަށް ބޭނުންވާ ހޯމޯން އެއް، ކިއުކަމްބާގައި އެކުލެވޭތީ، މި ބާވަތަކީ ހަކުރުބަލި ހުންނަ ފަރާތްތަކުން ބޭނުންކުރުން ރަނގަޅު ބާވަތެކެވެ. ޕެންކްރިއާސް އަކީ އިންސިއުލިން އުފެއްދުމަށް އެހީވެދޭ އެއްޗެކެވެ. އެހެންކަމުން، ހަކުރު ބަލިން ދުރުވުމަށްވެސް، ކިއުކަމްބާ ބޭނުންކުރުމަކީ ރަނގަޅު ކަމެކެވެ.\nކިއުކަމްބާގައި އެކުލެވޭ ސްޓެރޮލް އެއްގެ ސަބަބުން ކޮލެސްޓްރޯލްގެ މިންވަރު ދަށްކޮށްދޭއިރު، އޭގައި އެކުލެވޭ ވިޓަމިނާއި މިނަރަލްގެ ސަބަބުން މަސްތަކަށާއި ހުޅުތަކަށް އަރާ ތަދުތައް އަވަހަށް ފަސޭހަވެ، އެތަންތަނަށް ތަދު އެރުން ދުރުވާނެއެވެ. ހަމައެހެންމެ، ސިލިކާ ނަމަކަށް ކިޔާ މިނަރަލެއްގެ ސަބަބުން އިސްތަށިގަނޑަށާއި ނިޔަފަތިތަކަށް އިތުރު އާރޯކަމެއް ލިބޭނެއެވެ.\nކިއުކަމްބާގެ އިތުރު ފައިދާތަކަށް އަލިއަޅުވާލާއިރު، ބަރުދަން ލުއިކުރުމަށް އެހީވެދިނުމާއި ލޮލުގެ ފެނުން ރަނގަޅުކޮށްދިނުން އަދި އަނގަ ތާޒާކަންމަތީ ހުރުމަކީވެސް، ކިއުކަމްބާގެ ސަބަބުން ލިބޭނޭ ބައެއް ޞިއްޙީ ފައިދާތަކެވެ. މި ނޫނަސް އެތައް ޞިއްޙީ ފައިދާއެއް ކިއުކަމްބާއިން ލިބުމަކީ ހަމަ ވަރަށް އެކަށީގެންވާ ކަމެކެވެ.


ޓެންޒޭނިއާގެ ފުރަތަމަ އަންހެން ރައީސް ހުވާކުރައްވައިފި - DhiDaily\nޓެންޒޭނިއާގެ ފުރަތަމަ އަންހެން ރައީސް ހުވާކުރައްވައިފި\nއިރުމަތީ އެފްރިކާގެ ގައުމެއް ކަމަށްވާ ޓެންޒޭނިއާގެ ތާރީހުގައި ފުރަތަމަ އަންހެން ރައީސަކު ހުވާކުރައްވައިފި އެވެ.\nޓެންޒޭނިއާގެ ނައިބު ރައީސް ކަމުގެ މަގާމުގައި ހުންނެވި ސާމިޔާ ސުލުހޫ ހަސަން ވަނީ އެގައުމުގެ ފުރަތަމަ ރައީސްކަމުގެ މަގާމަށް ހުވާ ކުރައްވާފައެވެ.\nއެކަމަނާގެ ރައީސްކަމާއެކު ޓެންޒޭނިއާގެ ތާރީހުގައި ފުރަތަމަ ފަހަރަށް އަންހެން ރައީސަކު އިންތިހާބުވެވަޑައިންނެވިއިރު ސާމިޔާއަކީ އެތައް ބައެއްގެ ލޯބި ލިބިވަޑައިންނަވާފައިވާ ފަރާތެކެވެ.\nނައިބު ރައީސްކަމުގެ މަގާމުގައި ހުންނަވައި ރައީސް ކަމަށް ހުވާ ކުރެއްވީ، އެގައުމުގައި ރައީސްކަމުގެ މަގާމުގައި ހުންނެވި ޖޯން މަގޫފުލީ އަވަހާރަވުމާ ގުޅިގެންނެވެ. މިދިޔަ ބުދަ ދުވަހު ހޮސްޕިޓަލުގައި ފަރުވާ ދެއްވަމުން ގެންދަވަނިކޮށް އެމަނިކުފާނު އަވަހާރަވެފައިވާ ކަމަށް އިއުލާނުކުރެއްވީ ސާމިޔާއެވެ.\nހުވާކުރެއްވުމަށްފަހު ސާމިޔާ އެންމެ ފުރަތަމަވެސް ވިދާޅުވެފައި ވަނީ އެގައުމުގައި ކުރިއަށް އޮތް 21 ދުވަހު، އެގައުމުގެ ކުރީގެ ރައީސް އަވަހާރަވުމުގެ ހިތާމައިގައި ސަރުކާރުން ބައިވެރިވާނެ ކަމަށެވެ. އަދި އަންނަ ބުރާސްފަތި ދުވަހުގައި އެމަނިކުފާނުގެ ފަސްދާނުލެއްވުން ކުރިއަށްދާނެ ކަމަށްވެސް ސާމިޔާ ވިދާޅުވިއެވެ.\nސާމިޔާއަކީ މުޅި ގައުމުގައިވެސް އާންމުންގެ ލޯބި ވަރަށް ބޮޑަށް ލިބިވަޑައިންނަވާފައިވާ ކަނބަލެކެވެ. އެގޮތުން މަގޫފުލީ އާއެކު ފުރަތަމަ ފަހަރަށް އިންތިހާބުވެވަޑައިންނަވާފައިވަނީ 2015 ވަނަ އަހަރުގައެވެ. އަދި އެއަށްފަހު މަގޫފުލީ އާއެކު އެކަމަނާ ދެވަނަ ޓާމް އަކަށް އިންތިހާބުވެވަޑައިންނަވާފައިވަނީ މިދިޔަ އަހަރުގައެވެ.


Imran Raees Yameen aai Badhalu Kuravaifi\nއިމްރާން ރައީސް ޔާމީނާއި ބައްދަލު ކުރައްވައިފި\nކުރީގެ ރައީސް އަބްދުﷲ ޔާމީން، މިހާރުގެ ހޯމް މިނިސްޓަރު އިމްރާން އަބްދުﷲ އަދި ކުރީގެ ނައިބު ރައީސް ޑރ. ޖަމީލް/ ފޮޓޯ- އަވަސް\nމަނީ ލޯންޑަރިންގެ ކުށް ސާބިތުވެ ފަސް އަހަރު ދުވަހަށް ޖަލަށް ލުމަށް ހުކުމް ކޮށްފައިވާ ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލް ގައްޔޫމަށް ހޯމް މިނިސްޓަރު އިމްރާން އަބްދުﷲ މިއަދު ބައްދަލުކުރައްވައިފި އެވެ.\nމޯލްޑިވްސް ކަރެކަޝަންސް އިން ބުނީ، ހޯމް މިނިސްޓަރު އިމްރާން އަބްދުﷲ އާއި ކޮމިޝަނަރ އޮފް ޕްރިޒަންސް އަޙުމަދު މުހައްމަދުފުޅު މާފުށި ޖަލަށް މިއަދު ޒިޔާރަތް ކުރައްވާ އެތަނުގެ އާންމު ހާލަތު ބައްލަވާލާފައިވާ ކަމަށެވެ.\nއަދި މިޒިއާރަތުގައި ޖަލުގައި ހުކުމް ތަންފީޒުކުރަމުންދާ ކުރީގެ ރައީސް އަބްދުﷲ ޔާމީނާ ބައްދަލުކުރައްވައި، ހުރި ކަންބޮޑުވުންތައް އޮޅުން ފިލުއްވާފައިވާކަމަށް ކަރެކްޝަންސްއިން ބުނެއެވެ.\nކުރީގެ ރައީސް ޔާމީން އާލަސްކަންފުޅާއި އުޅުއްވާތީ އައިޖީއެމްއެޗްގައި ފަރުވާދެއްވުމަށް ފަހު އަނބުރާ މާފުއްޓަށް ގެނެސްފައިވަނީ އިއްޔެގެ ވަގުތެއްގައެވެ. ރައީސް ޔާމީން ހޮސްޕިޓަލުގައި އެޑްމިޓު ކުރެއްވީ ޓެސްޓުތަކެއް ހެދުމަށެވެ. ރައީސް ޔާމީން އެޑްމިޓު ކުރައްވާފައި ވަނީ ހިތުގެ އާލާސްކަންފުޅަކަށް ފަރުވާ ހޯދުމުގެ ގޮތުންނެވެ. ހޮސްޕިޓަލުން އެމަނިކުފާނު ދޫކޮށްލެއްވުމާއި އެކުގައި އެމަނިކުފާނު ވަނީ އެނބުރި ޖަލަށް ގެންގޮސްފައެވެ.\nރައީސް އަބްދުﷲ ޔާމީންގެ ފަރާތްޕުޅުން ހައިކޯޓަށް ހުށަހަޅާފައިވާ މައްސަލައިގެ އިސްތިއުނާފު އަޑުއެހުމެއް މިއަދު ހައިކޯޓުގައިވަނީ ބާއްވާފައެވެ.


ހިތާ ފުރާނައިން… (11) | Esfiya - Dhivehi Vaahaka Site\n“އިނގޭއިރުވެސް މައިލީން ތި އަހަނީ ކީއްކުރަން. އަހަރެން ލޯބިވާތީ. މައިލީން ބޭނުންވާތީ”ފަހަތުން އައިސް މައިލީން ގާތު ހުއްޓިލާ މައިލީން ގައިގައި ބައްދާލަމުން ޔުއާން ބުނެލިއެވެ. އޭނާ މައިލީން ގެ ކަނދުރާގައި ދަތްދޮޅި އަޅުވާލިއެވެ. މައިލީންގެ އަތްފައި ފިނިވެ ނޭވާ އަވަސްކުރުވައިފިއެވެ.\nއެއްވެސް އެއްޗެއް ނުބުނެ ޖެހި ބުދެއްހެން މައިލީން ހުއްޓެވެ. އޭނާގެ ލޮލުގެ ތެރެއަށް ފެންތައް ޖަމާވަމުން ދިޔައީ ކުޑަހިނދުކޮޅެއްގެ ތެރޭގައެވެ. އެ ޖުމްލަ އަޑުއަހަން އޭނާ ކެތްމަދުވެފައިވާވަރު އެވަގުތު އެ ހިތަށް އެގުން ވެގެން ދިޔައެވެ. ޔުއާން ގެ ފަރާތުން އެހެން އެ ޖުމްލަ އަޑު އިވުމުން އޭނާގެ ފައިން ވާގި ދޫވާހެން ހީވިއެވެ.\n“ޔުއާން” މައިލީން ބުނެލިއެވެ. އޭނާގެ އަޑުގައި މަޑު ތުރު ތުރެއްވިއެވެ. ޔުއާން”ދެވަނަ ފަހަރަށްވެސް މައިލީންގެ އަނގައިން ނުކުތީ ހަމައެކަނި އެބަހެވެ. “އެހެންތަ… މައިލީން ހީކުރީތަ އަހަރެން އެހެން ބުނެފާނެޔޭ… އައްޗީޑި. ތި ކަހަލަ މީހެއްބޭނުމެއްނޫން. ކާކުގެ ދަރިއެއްތަ ތި ގެންގުޅެނީ. އިނގޭތަ އެއީ ކާކުގެ ދަރިއެއްކަންވެސް”ކުރިމައްޗަށް އެހުރިގޮތަށް ހުރެ މައިލީން ކޮއްޕާލަމުން ޔުއާން ބުނެލިއެވެ.\nނުވިސްނާ ހުރި މައިލީން ނުވެއްޓުނީ ކިރިއާއެވެ. ވަގުތުން އޭނާގެ ލޮލުން ފެންތައް ފައިބައިގެންފިއެވެ. ކަރުނަތަށް އެ ދޮން ކޯތާފަތުން ތިރިއަށް ދެމިގަޓީ ހުއްދަ ހޯދުމަކާ ނުލައެވެ. އެއީ އެ ގޮތަށް ޔުއާން އެނަގެ އިހްސާސްތަކާ ކުޅެލި ދެވަނަ ފަހަރެވެ. ޔުއާން ގެ ފަރާތުން ފުރަތަމަ އެގޮތަށް ކަންތައް ވެފައި ވީނަމަވެސް ދެން ވެސް އުންމީދުކުރެވުނީތީ މައިލީން އަމިއްލަ ނަފްސަށް މަލާމާތްކުރިއެވެ.\nޔުއާން ދުވަހަކުވެސް ބަދަލެއް ނުވާނެއެވެ. އެހިތް ދުވަހަކުވެސް އޭނާގެ މައްޗަށް ހެވެއްނުވާނެއެވެ. ކުރާނީ ކީހެއްޔެވެ؟ ލޯބިވަނީ އޭނާއެވެ. އެހެންވެ އުންމީދުކުރެވެނީއެވެ.\nއޭރުވެސް އޭނާ ހުރީ ޔުއާން އަށް ފުރަގަސްދީގެންނެވެ. މައިލީން ގެ ގިސްލުމުގެ އަޑު އެތަނުގައި ގުގުމާލީ އިރުކޮޅެއްފަހުންނެވެ. އޭނާ ބިންމައްޗަށް ތިރިވިއެވެ. މައިލީން ގެ މި އަމަލުންވެސް ޔުއާން ގެ ރުޅިގަނޑު ފިނިވާ ގޮތެއްނުވިއެވެ.\n“ބުނޭ ކާކުގެ ދަރިއެއްއެއީ” ކުރިއަށް ޖެހިލާ މައިލީން ކޮޅަށް ނަގަމުން ޔުއާން ދެވަނަ ފަހަރަށްވެސް ސުވާލުކޮއްލިއެވެ.\n“އަހަރެން ބުނިން އަހަރެން އުޅެނީ ކައިވެންޏެއްކޮއްގެންނޭ” މައިލީން ބުނެލިއެވެ. އޭރުވެސް އޭނާގެ ގިސްލުމަކަށް ބަދަލެއްނާދެއެވެ. އިސްޖަހައިގެން ހުރި އިރު އެ އަޑު އިވުނު ކޮންމެ މީހަކަށް ވެސް އަސަރުކުރާނެއެވެ. ޔުއާން ފިޔަވައެވެ. އެއީ ހަރު ހިލަ ހިތެއްގެ ވެރިއެކެވެ.\n“އެހެން ވީމާ ޔުއާން ތި ސުވާލު ކުރާކަށް ވެސް ނުޖެހޭނެ. ކައިވެންޏެއް ކޮއް ދަރިއަކު ލިބުމަކީ ފާފަ އެއްނޫން” މައިލީން އިތުރުކޮއްލިއެވެ.\n“އެކަމު އަހަންނަށް ހާދަ ހީވެޔޭ ތި ކުއްޖަކީ”\n“ހުއްޓާލާ ޔުއާން ހުއްޓާލާ” މައިލީން ހަޅޭއްލަވައިގަންނަމުން ޔުއާންގެ ޖުމްލަ މެދުކަނޑާލިއެވެ.\nމައިލީން ޔުއާން އާ ދިމާލަށް ޝަހާދަތް އިނގިލި ދިއްކޮއްގެން ހުރެ އިންޒާރެއްދިންފަދައެވެ. ދެން އިތުރަށް އެއްޗެއްނުބުނާށޭ ބުނާކަހަލައެވެ. އޭނާއާ ދިމާލަށް އިތުރަށް އެންމެ ބަހެއް ބުނުމުގެ ހައްގު ޔުއާން އަށް ނުވެޔޭ ބުނާކަހަލައެވެ.\nއޭނާ އެތަނުން ނުކުމެގެން ދަންދެން ޔުއާން ހުރީއެވެ. އެއީ ހަމަ މައިލީން ގެ ކުއްޖެއްބާއެވެ. މައިލީން ހަމަ ރަގަޅަށްވެސް މީހަކާ އިނީ ހެއްޔެވެ. މައިލިން ގެ މޫނުމަތިން ފެންނަ އަސަރުތަކުން އޭނާ ދޭހަކުރަންވީ ކޮން މާނައެއްބާއެވެ.\nޔުއާން އެތާހުރި ގޮނޑިއަށް ވެއްޓިގަތެވެ. އޭނާ ފުން ވިސްނުމަކަށް ގެނބުނެވެ.\nމައިލިން ގެއަށް ދިޔަ ގޮތަށްގޮސް ޝާލީން ގެ ގައިގައި ބައްދައިގަންނަމުން ރޮއިގަތެވެ. “އިލީ ވަޓް ހެޕެންޑް… އިލީ” ޝާލީން ހުރީ ކަންތައްބޮޑުވެފައެވެ. އޭނާ އާދޭސްކޮއްގެންވެސް މައިލީން ގެ ރުއިން ހުއްޓޭ ގޮތެއްނުވިއެވެ. ހީވާހަކަލައެވެ. މިހުރިހާ ދުވަހަކު މައިލީން ކުރި ހިތްވަރު ގެއްލުނީއެވެ.\n“ޔުއާން ގޮނޑިއަށް ވެއްޓިގަނެ ފުންވިސްނުމަކަށް ގެނބުނެވެ. މީގެ ފަސް އަހަރުގެ ކުރީގެ ހަނދާންތައް އޭނާ ވަށަމުން ދިޔައީ އޭގައި އޭނާ ގައިދު ކުރަން ބޭނުންވެފައިވާ ފަދައަކުންނެވެ.\nކުރިމަތިން ފެންނަމުންދިޔަ ގުދުރަތީ ރީތިކަމުން ފުރިފައިވާ ރަށުގެ މަލަމައްޗަށް ބަލަހައްޓައިގެން ހުރި ޒުވާން ފިރިހެން ކުއްޖާގެ ތުންފަތް މަތީގައިވަނީ ހިނިތުންވުމެކެވެ. ޖެހެމުން ދިޔަ ވައިރޯޅިތަކުން އޭނާގެ އިސްތަށިގަނޑު ވިހުރުވެމުން ދިޔައެވެ. ހަވީރުގެ ވަގުތު ކަމަށްވުމުން އަވި މަޑެވެ. އެހެނަސް ލޯންޗްގެ ކުރީކޮޅުގައި ހުރި ޒުވާނާގެ ލޮލުގައި ރޭބަން އަވި އައިނެއް އަޅާލެވިފައިވެއެވެ. ލާފައި ހުރީ ހުދުކުލައިގެ ޓީޝާޓް އަކާއި ގަދަ ފެހިކުލައިގެ ސޯޓެކެވެ. އަރާފައިވަނީ މަޑު ޗޮކްލެޓް ކުލައިގެ ބޫޓަކަށެވެ. ކަންފަތަށް ހެޑްސެޓެއްޖަހާލާފައިވާއިރު އޭގެން އިވެމުން ދިޔަ ލަވަޔާ އެއްވަރަށް ބޯ ހަރަކާތް ކުރަމުން ދިޔައެވެ.\nބަނދަރަށް ލެފުމާއެކު ޒުވާނާ ފުންމާލިއެވެ. އެވަގުތު އޭނާގެ ލޮލުގައި އަޅައިގަތީ އެތަނާ ތަންކޮޅެއްދުރުގައި ހުއްޓި ހުރި އަންހެން ކުއްޖާއެވެ. އެ ކުއްޖާ ގެ ފަން އިސްތަށިކޮޅު ވަޔާ ވިހުރެމުން ދިޔައިރު އެ އިސްތަށިތަކުގެ ސަމާސާތައް ހުއްޓުވުމަށް ގެންނަ ފަރި ހަރަކާތްތަކުންވެސް އެ ޒުވާނާގެ ހިތުގައި ބިންވަޅުނެގުނު ފަދައެވެ. އޭނާ އެ ކުއްޖާގެ ހަރަކާތްތަކަށްބަލަން ހުއްޓެވެ. “ދަރިފުޅާ” ހޭވެރިކަން ވީ ބައްޕަ ގޮވާލުމުންނެވެ. ބަނދަރުގައި ލޯންޗް ގެ އިންތިޒާރުގައި މަޑުކޮއްލައިގެން ހުރި އޭނާގެ ބައްޕަ އައިކަލް ކާރަށް އިޝާރާތް ކޮއްލިއެވެ.\nޒުވާނާ ކާރަށް އަރަން ދިޔަ އިރުވެސް ނަޒަރުހުއްޓިފައިވަނީ އެ އަންހެން ކުއްޖާއަށެވެ. “ޔުއާން” ކާރަށް އަރާ ހަމަ ޖެހިލުމާއެކު އައިކަލް ބުނެލިއެވެ.\n“ލައްބަ ބައްޕާ… ކީއްވެތޯ މިރަށުގަ ތި ވިޔަފާރި ފަށަނީ” ޔުއާން ބުނެލިއެވެ. އޭނާގެ އަޑުގައި ވަނީ ނޭގޭ ބާރުވެރިކަމެކެވެ. ވަރަށް ފިރިހެން ވަންތައެވެ.\nކާރު ގޮސް މަޑުކުރީ ވަރަށް ރީތިކޮއް ހަދާފައިވާ ގެސްޓް ހައުސް އެއްގެ ކުރިމައްޗަށެވެ. އޭނާ ކާރުން ފައިބަލާ ބަލާލިއެވެ. ގެސްޓް ހައުސް އަށް ވަންނަން އިން ދޮރު ގެ ކުރިމަތީގައި ލަކުޑިން ހަދާފައިވާ ދިގު އެއްޗެއް ދެފަރާތުގައި އިނެވެ. އޭގެ އެއްފަރާތުގައި ރީތިކޮއް ޑިޒައިން ކުރެވިފައި ވަށާފާރު ވާއިރު އެ ލަކުޑި ގަނޑުގެ އެންމެ މަތީގައި ބޮއްކެއްއިނެވެ.\n“މިއީ އެންމެ ފަހުން މިރަށުގަ ހުޅުވި ހޮޓެލް. ބައްޕަ މިކޮޅަށް އަންނަން މިޖެހުނީ އެކަމުގަ. ބައެއްކަހަލަ ޕޭޕަރ ވޯކް ނިންމަން ޖެހޭތީ. އަދިވެސް މިއަށްވުރެ ބޮޑު ތަނެއްގެ މަސައްކަތް ކުރަން ޖެހޭތީ އާ އެކީ” އައިކަލް އޮޅުންފިލުވައިދިނެވެ. ޔުއާންވެސް ހިނިތުންވެލަމުން އެ ހޮޓެލް ގެ އެތެރެއަށް ހިނގައިގަތެވެ. އޭނާ އެތެރެއަށް ވަނުމާއެކު ބަސްހުއްޓުނެވެ. ހާމަ ކަން ބޮޑު އެތަނުގައި ގޮނޑިބަރިތަކެއް ބަހައްޓާފައިވާއިރު އެތެރޭގައި ގިނައިން އިށީދެގެން ތިބީ ގެސްޓުންނެވެ. އެއްފަރާތުގައި އިން ކައުންޓަރުން ފަހަރަކު ފަސްމީހުނަށް އެއްފަހަރާ ހިދުމަތް ދެމުން ދިޔައެވެ. މަތީގައި ބަހައްޓާފައިވާ ޗާނދަލިޔާ އާ އިންދާފައިވާ އިންޑޯ ޕްލާންޓް ތަކުގެ ސަބަބުން އެތަނަށް ވެރިވެފައިވަނީ ފުރިހަމަކަމެވެ. އޭގެ އިތުރުން ވެސް ބަހައްޓާފައިވާ އުއްބައްތީގެ ސްޓޭންޑް ތަކުގެ ސަބަބުން ވެސް އެތަނުގެ ރީތިކަން ދެގުނަވެފައިވިއެވެ.\n“ކިހިނެތް ތަ މިތަން ދަރިފުޅާ” އައިކަލް އެނާ އާއި އެކީ އައުމަށް އިޝާރާތް ކުރަމުން ވާހަދެއްކިއެވެ. އައިކަލް ގެ ފަހަތުން ދިޔަ ޔުއާން ހުރީ އުފަލުންނެވެ. އޭނާ ގެ ބައްޕަ ގެ ވިޔަފާރީ ގެ ބޮޑުމިނާ ބާރުގަދަކަން މިތަނަށް ބަލައިލުމުންވެސް އޭނާއަށް އަންދާޒާ ކުރެވިގެން ދިޔައެވެ.\n“ވަރަށް ރީތި ބައްޕާ” ޔުއާން ވާހަކަ ދެއްކިއެވެ.\n“ދަރިފުޅު ހަމަކޮންމެހެން އަންނަން އުޅުނީ ކީއްވެކަމެއް ނޭގުނު” ވަހަކައިގެ ތެރެއިން އައިކަލް ބުނެލިއެވެ. ޔުއާން ބައްދަލުކޮއްލީ ހިނިތުންވުމެކެވެ. އިތުރު އެއްޗެއް ބުނުމުގެ ހިޔާލެއް އޭނާ ނުކުރެއެވެ.\nދެބަފައިން ވާހަކައިގައި ތިބެގެން އެތަނުގެ އެކި ތަންތަން ބެލިއެވެ. ޔުއާން ހުރީ ތަނުގެ ބޮޑުމިން ފެނި ބަސްހުއްޓިފައެވެ. “މި ކޮޓަރީގައި ދަރިފުޅު ހުރެލާ. މިއީ އެންމެ ފެންވަރު ރަނގަޅު ކޮތަރިތަކުގެ ތެރެއިން ކޮޓަރިއެއް… މީ ވީ އައިޕީ މީހުން ތިބޭ ތަން” އައިކަލް ހިނިތުންވެލިއެވެ. “ރެސްޓް ކޮއްލަން ވީނު ދަރިފުޅާ. ބައްޕަ މިދަނީ ރަށު ކައުންސިލާ އެކީ އެއްބަސް ވުމެއްގައި ސޮއިކުރަން” އައިކަލް ގަޑިއަށް ބަލާލަމުން ވާހަކަ ދެއްކިއެވެ. ޔުއާން ހިނިތުންވެލަމުން އައިކަލް ގެ ވާހަކައަށް ބޯޖަހާލިއެވެ. “ލައްބަ ބައްޕާ” އަދި ބުނެލިއެވެ.\nއެވަގުތު އެތަނަށް އައި މުވައްޒަފެއް ޔުއާން ގެ ދަބަސް އެތެރެއަށް ވައްދައިދިނެވެ.\nބައްޕަ ދިއުމުން އޭނާ ފުންނޭވާއެއްލިއެވެ.\nކޮޓަރި ތެރެއަށް ވަދެފައި ދޮރު ލައްޕާލަމުން ޔުއާން މުޅި ތަނަށް ނަޒަރު ހިންގައިލިއެވެ.\nއެކޮޓަރި ބޮޑުވެފައި އެހާ ހިތް ގައިމެވެ. ކިންގް ސައިޒް އެނދަކާއި ބޮޑު އަލަމާރިއެއްގެ އިތުރުން ޑްރެސިން ޓޭބަލް ވެސް ވަނީ އެންމެ ޒަމާނީ ފެންވަރަށް ޑިޒައިން ކުރެވި ބެހެއްޓިފައެވެ. އޭގެއިތުރުން ސޯފާއަކާ އެތާގެ ކުރިމަތީގައި ކުޑަ ބިއްލޫރި މޭޒެއްގެ އިތުރުން ޓީ ވީއެއްވެސް ބައިންދިފައިވެއެވެ. އެނދުގެ އެއްފަރާތުގައި ސްޓަޑީ ޓޭބަލް އެއްވެސް ބެއިންދިފައިވެއެވެ. އެންމެ ޒަމާނީ ފެނަވަރަށް ފާރުތަކާ ސީލިންގް ޑިޒައިން ކުރެވިފައި ވާއިރު ޖައްސާފައިވާ އޭސީގެ ފިނިން މުޅިކޮޓަރިވަނީ ފިނިކޮއްލާފައެވެ. ސޯފާތަކާ ދިމާ އެއްފަރާތުގައި ދޮރުފޮގަނޑެއްލާފައި ވާއިރު އެއީ ކުޑަދޮރާ ދިމާލުގައި ލާފައިވާފޮތި ގަނޑުކަން ދެނެގަންނާކަށް އުނދަގުލެއްނުވެއެވެ. އެ ދޮރުފޮތި ގަނޑުވަނީ ރޯޔަލް ބްލޫ ކުލައިން ފަރުމާ ކުރެވިފައެވެ. ފެންނަނީ ޝާހީކަމެވެ. ތަނުގެ ހައިބަތެވެ.\nއެ ހުރިހާ މައްސައްކަތަކީވެސް މޮޅުހުނަރުވެރިންތަކެއްގެ ބުރަ މަސައްކަތްކަން ޔަގީނެވެ.\nޔުއާން ގޮސް އެދުމައްޗަށް ވެއްޓިގަތެވެ. އެއާއެކު ދެން އޭނާ ލޯ މަރާލަމުން ނޭވާ އެތެރެއަށް ދަމާލިއެވެ. އިޚްތިޔާރުން ބޭރުން ކުރެވުނު އެ އަމަލަކީ އެވަގުތު އެކޮޓަރީގެ ތެރެއިން ދުވަމުން ދިޔަ ލުއި މީރުވަހުން ގެ ސަބަބުން ކުރެވުނު ކަމެކެވެ.\nޔުއާން އޮވެލާފައި ކޮތަރިން ނުކުމެގެން ގޮސް ކައުންޓަރު ދޮށައް ހުއްޓުނެވެ. އޭރު އޭނާގެ ކޮނޑުގައި ދެންމެ ދަބަހުން ނެގި ކެމެރާ އަޅުވާލާފައި އޮތެވެ. އެވަގުތު ރިޝެޕްޝަންގައި ތިބި އަންހެންކުދިންގެ ލޮލުންވެސް ތަފާތު ވިދުމެއް އޭނާއަށް ފެނުނެވެ. ޔުއާން ފަހުރުވެރިކަމާއެކު ހިނިތުންވެލިއެވެ. އެ ހިނިތުންވުމުންވެސް އޭނާ ބޮޑާވެފައި ވާވަރު އަންދާޒާ ކުރެވެއެވެ. ތަންތަނަށް ގޮސް އުޅޭއިރުވެސް ސައިޑް ބިޓުން ގެންގުޅުމަކީ ޔުއާން އަށް އާ ކަމެއްނޫނެވެ. އޭނާގެ މަޑު މުށިކުލައިގެ ދެލޮލުގައި ހުންނަ ޖާދޫއަކުން އަންހެން ކުދިންގެ ހިތްތައް އޭނާ ފަތަހަ ކުރާނެއެވެ. ވަކިން ނުވާނެހެން ހީވާ ކަމެއްވަންޏާ އޭނާ އަދި އަމުދުން އެކަން ކުރަން ބޭނުންވާނެއެވެ. އެނާ ޖެހޭނީ އެ ދެލޮލުން އެ ކުދިންނާ ދިމާލަށް ބަލާލާށެވެ. އެއަށްފަހު ކޮންމެ އަންހެން ކުއްޖެއްވެސް ވާނީ އޭނާގެ އަތު ތެރޭގައެވެ.\nޔުއާން އެތާގައި ހުރި ކުއްޖެއްގެ ގާތުން އެރަށާ ބެހޭ ބައެއްމައުލޫމާތު ހޯދައިލައިގެން ބޭރަށް ނުކުމެލިއެވެ. ކުރިމަތިން ފެންނަމުން ދިޔައީ ގަސްބޯ ޖަންގައްޔެއްފަދަ ތަނެކެވެ. އޭގެ އެއްފަރާތުން ދެތިން ގެސްޓް ހައުސް ފެންނަން ހުއްޓެވެ. އެހެނަސް އެ ހޮޓެލާ އެއްހަމަ ނުކުރެވޭނޭކަން ބޭރުން ވެސް އެނގެއެވެ. ގެސްޓް ހައުސް ތައް ހުރި ފަރާތް ނޫންއަނެއްފަރާތުގައި ވަނީ ގަސްބޯޖަންގައްޔެވެ. އެހެން ކަމުން އެއީ އަދި މީހުން އާބާދުނުވެ އޮތް ހިސާބެއްކަން އެނގެއެވެ. އެހެންކަމުން ދާންވީ ރާސްތާ އޭނާއަށް އެނގުނެވެ. އޭރު އިރުއޮއްސެން ކައިރިވަނީއެވެ. ފޯން ޖީބަށް ލަމުން އޭނާ ކެމެރާއިން ދެތިން ފޮޓޯ ނަގާ ރައްކާކޮއްލިއެވެ. ދެން އޭނާ މިސްރާބުޖެހީ ކުރިއަށެވެ.\nހިނގަމުން ގޮސް ދެތިން ގޯޅިއެއް އެޅިތަނާ ރަށުގެ ބޮޑުމަގެއް ފެނިއްޖެއެވެ. އެހެން ގޮސް ދެން އޭނާއަށް ފޭބުނީ އަތިރިމައްޗަށެވެ.އެހެންކަމުން ދެން އޭނާ ގޮނޑުދޮށައް މިސްރާބުޖެހިއެވެ. އެވަގުތު އެތާގައި އުޅެނީ މަސްހިފަން އުޅޭ އޭނާ އާއި އެއްއުމުރެއްގެ ދެތިން ކުއްޖެކެވެ. އޭނާ އެތާ ހުއްޓިލައިގެން ހުއްޓެވެ. އެވަގުތު އޭނާ ގެ ކަންފަތުގައި ހުނުމުގެ އަޑު ގުގުމައިގަތެވެ. ނުހަނު ކައިރިންނެވެ. އޭނާ ފަހަތް ބަލާލިއިރު ތިން ކުއްޖަކު ހެމުން ހެމުން ދަނީއެވެ. އެތިން ކުދިންގެ ތެރެއިންވެސް އޭނާގެ ލޮލުގައި އަޅައިގަތީ ކަނާއަތް ފަރާތަށް ހުރި އަންހެންކުއްޖާއެވެ. އެއީ ބަދަރުމަތިންވެސް އޭނާއަށް ފެނުނު އަންހެން ކުއްޖާއެވެ. އޭނާ އެ ކުއްޖާ ބަލާލާފައި އެނބުރުނު ވަގުތު ފޮޓޮއެއްނަގާލިއެވެ. އަދި ހިނިތުންވެލިއެވެ. އެ ކުއްޖާ ވެސް ޔުއާން އަށް ބަލާލުމަށްފަހު އަނގަޔަށް ގޮތެއް ހަދާލަމުން އެނބުރުގޮތަށް ދެވަނަ ފަހަރަށް ބަލާނުލާތީ ޔުއާން ފޮޓޯ ނެގިކަމެއްނޭގެއެވެ.\nއެ ކުއްޖާގެ ފަން އިސްތަށި ގަނޑު ވަޔާ ވިހުރެމުން ދިޔައިރު މޫނުމައްޗަށް ވެއްޓޭ އިސްތަށިކޮޅު އިރު އިރުކޮޅަކާ އެއްފަރާތް ކޮއްލައެވެ. އެ އަދާ ޔުއާން އަށް ވަރަށް ކަމުދިޔައެވެ.\n“ދެން އިލީ ވެސް” އެތަނުން އެއްކުއްޖަކު އެ ކުއްޖާގެ ގައިގައި ކޮއްޕާލަމުން ބުނެލި އަޑު ޔުއާން އަށް އިވުނެވެ. “އިލީ” އެނަން ކިޔުނު އިރުވެސް ހިނިތުންވުމެއް ދުވެލަ ދުވެލާ ހުއްޓެވެ.\n“އޭތް. ކައެ ކިތަންމެ ވަރަކައް ބެލިއަކަސް އެމަންޖެ ސެޓެއްނުވާނެ ދޯ” އެތަނުން މަސްހިފަން ހުރި ކުއްޖެއް އެއްގަމަށް އަރަމުން އެހެން ކުއްޖަކަށް ދޯ ދެމުން ބުނެލިއެވެ. ބޯ ދިގުކޮއްފައިވާ އެ ޒުވާނާފެނި ޔުއާން ފޫހިވިއެވެ. އޭނާ އަޅާނުލާ ދާން ހިނގައިގަތެވެ. އޭނާ އަކީ ހިތު އަޅައިފި އެއްޗެއް މިހާތަނަށް ވެސް ކާމިޔާބުކޮއްފައިވާ މީހެއްކަން އެމީހުނަށް ނޭގެނީއެވެ. އޭނާ ހިނގައިގަތުމުން ވެސް އޭތް ތިކަން ކުރަން ނޫޅޭށޭ އެމީހުން ކިޔެވެ.\nޔުއާން އެރޭ ނިދަންއުޅި އުޅިވެސް ނިދޭގޮތެއްނުވިއެވެ. ބައްޕަވެސް އަންނާނަމޭ ކިޔާފައި ހަބަރެއް ވީއެއްނޫނެވެ. ޔުއާން ފޫހިވިއެވެ. އޭނާ ދެން ރައްޓެހި ލާމިސް އަށް ގުޅައިލިއެވެ. “ކޮބާތަ.. މަ އައި އިރަށް ތި ދިޔައީ ވިއްޔަ ހާދަ ވަޔޭ… އެވަރަކުން މިއައީ ލާމި އުޅޭނޭ ހިތާ” ޔުއާން ބުނެލިއެވެ. “ކީކޭ ބްރޯ… ވަރަށް ސޮރީ ހަމަ ކުއްލި ގޮތަކަށް މާމަ ބަލިވެގެން މިއައީ” ލާމިސް ޖަވާބުދިނެވެ. “އަހަރެން ބުނާނަން މަގޭ އެކުވެރި ދެ ކުއްޖަކު ކައިރީގައި ޔުއާން އުޅެޔޭ.. އެމީހުން ވަރަށް ކޫލް ވާނެ… އޯކޭ….” ލާމިސް އާ ވާހަކަ ދައްކާ ނިމުނު އިރު ހިނިތުންވުމެއް ޔުއާން ގެ ތުންފަތް މަތީގައި ވިއެވެ.\nއެހެން އޮތްއިރު އޭނާގެ ހިޔާލަށް ސިފަވަމުން ދިޔައީ އެކިޔާ އިލީއެކެވެ. އެ އަންހެންކުއްޖާ އޭނާގެ ޖާދޫގައި ޖައްސުވަން އޭނާ ބޭނުމެވެ. އެ ކުދިން ބުނި ގޮތުން ނަމަ އެއީ ވާނޭ ކަމެއް ނޫނެވެ. ދެން އެ ކުއްޖާ އާ ދިމާވާނޭ ކަމެއްވެސް ނޭގެއެވެ. އެހެނަސް އޭނާ އަކީ މިހާތަނަށްވެސް ހިތުލައިފި ކަމެއް ކާމިޔާބު ނުކޮއް ދޫކޮއްލި މީހެއްނޫނެވެ. އެހެން ހިތަށް އެރުމާއެކު ކާމިޔާބުގެ ބޮޑާ ހިނިތުންވުމެއް ވެރިވިއެވެ.\nހިޔާލުތައް އޭނާ ވަށަމުން ދިޔައީ ސިކުނޑީގައި ވަރުގަދަ ހައިޖާން ގަނޑެއް އުފައްދަމުންނެވެ.\nއޭގެ އަނެއްދުވަހު ޔުއާން އަށް ހޭލެވުނީ އޭނާގެ ބައްޕަ ގުޅަނިކޮށެވެ. ޔުއާން ކަންނެތް ކަމާއެކު ލޯ ހުޅުވާލަމުން އަތުން އެނދުގެ އެކި ދމަދިމާގައި އަތްހާކާލީ ފޯން ހޯދުމަށެވެ. އޭނާ ފޯން ގެ ސްކްރީނަށް އަރާފައިވާ ބައްޕަ ގެ ނަމްބަރު ފެނުމާއެކު ފޯން ނެގުމުގެ ކުރިން އޭނާ ގަޑިއަށް ބަލާލިއެވެ. ގަޑިން ދިހައެއްޖަހާ ބޮޑުވެއްޖެއެވެ. ބައްޕަ އާއި ވާހަކަ ދައްކާފައި ފޯން ބަލާލުމާއެކު ފެނުނީ މިސްވެފައި ހުރި މިސްކޯލްތަކެވެ. މަންމަ ގެ އިތުރުން ބައްޕަގެ ވެސް ތިރީހަކަށް މިސްކޯލްއޮތެވެ. ނިތްކުރިމަތީގައި ގޮށްމުށްކަވާފައި ޖަހާލަމުން ފުންމައިގެން ތެދުވުމާއެކު އަނެއްކާވެސް ވެއްޓިގަނެވުނީއެވެ. ރޭގައި ރަނގަޅަށް ނުނިދުމުގެ ސަބަބުން ވެސް އޭނާގެ ލޮލުން ފެނިގެން ދިޔައީ ވަރުބަލިކަމެވެ.\nފާހާނާއަށް ވަދެ ފެންވަރާތާޒާވެލުމާއެކު ޔުއާން ގެ މޫނުމަތިންވެސް އުޖާލާކަން ފެނިގެން ދިޔައެވެ.\nއޭނާ ތެތްއިސްތަށިގަނޑާއެކު ލޯގަނޑުމައްޗަށް ހުއްޓުނެވެ. ތެތް އިސްތަށިގަނޑުން ފެންތައް މޫނުމައްޗަށް ފައިބަމުން ދިޔައެވެ. އުނަގަނޑުގައި އޮޅާލާފައިވާ ތުވާލިހީވަނީ ސޮހިގެން ވެއްޓިދާނޭހެންނެވެ.\nރީތިވެލައިގެން ޔުއާން ލީ މަޑު ފެހުކުލައަކަށްދާ އަތްދިގު ޓީޝާޓް އަކާއި ގަދަ ނޫކުލައަކަށްދާ ސޯޓެކެވެ. އަވިއައިނު ނަގާ އަޅާލަމުން އޭނާ ލޯގަނޑުން ބަލާލިއެވެ. ރީތި ކޮށް ސްޓައިލް ކޮއްލާފައި އިސްތަށިގަނޑަށް ދެފަރާތައް ބޯ އަނބުރާލަމުން ބަލާލުމާއެކު ހިނިތުންވުމަކާއެކު އޭނާ ބޯ ޖަހާލިއެވެ. ދެން ކޮޓަރިން ނުކުތެވެ. އޭނާ މިސްރާބުޖެހީ އެއްފަރާތުގައި ހަދާފައިވާ ރެސްޓޯ ރެންޓަށެވެ. އެ ރެސްޓޯރެންޓް ހަދާފައިވަނީ ފަސްބުރީގެ އެ ހޮޓެލް އާއި އެއްގޯއްޗެއްގައި އެއްފަރާތުގައެވެ. ދެވެނީ ހިނގަން ހަދާފައިވާ ވޯކްވޭއިންނެވެ. އެތަނަކީ ތިން ބުރީގެ ތަނެކެވެ. ބޮޑުވެފައި ހިތް ގައިމެވެ. މުޅި އެރަށުގައި ވެސް ހުރި އެންމެ ބޮޑު ރެސްޓޯރެންޓެވެ.\nޔުއާން އެތަނުން މޭޒެއްދޮށުގައި އިށީންނަމުން ވެއިޓަރަށް އޯޑަރ ދިނެވެ. އޭނާ ސައިބޮއިގެން ނުކުތްއިރު އެތާހުރި ބެންޗްގައި ބައްޕަ ކޮންމެވެސް ބަޔަކާއެކީ އިން ތަން ފެނުނެވެ. އެނާ އެކުވެރި ލާމިސްއަށް ގުޅައިލިއެވެ. އޭނާ ދިން ޖަވާބުން ފޫހިކަން ވެރިވެގެން ދިޔައެވެ. އެ ކުދިން ވެސް މިއަދު ވީ ދަތުރު ގޮހެވެ. އެހެންކަމުން ދެން ދިމާވެސް ނުވެވޭނެއެވެ.\nޔުއާން އޭނާގެ ބައްޕަ އާ ދިމާލަށް ބަލާލިއެވެ. ހީވާގޮތުން ދައްކަމުން ދަނީ ވަރަށް ބޮޑު ވާހަކައެކެވެ. އެހެންކަމުން ޔުއާން އަޅާނުލާ ދާން އުޅުނެވެ.\n“ޔުއާން” އައިކަލް ގެ އަޑަށް ޔުއާން ހުއްޓުނެވެ. އަދި އެ ދިމާލަށް މިސްރާބުޖެހިއެވެ.\nވާހަކަ ދައްކަން ތިބި މީހުން ހޮޓެލް އާ ދިމާލަށް ފޮނުވާލުމަށްފަހު ޔުއާން އާ ދިމާލަށް އައިކަލް ބަލާލިއެވެ. ފުރާ ފުރިހަމަވެފައިވަނީ ރީތި ހަށިގަނޑެކެވެ. އައިކަލް ގެ ހަށިގަނޑު ޔުއާން އަށް ލިބިފައިވީނަމަވެސް ދެން ހުރި ހުރިހާ ސިފައަކީވެސް ޔުއާންގެ މަންމަ ގެ ފުށުން ވާރުތަވެފައިވާ ސިފަތެކެވެ.\nއެގޮތުން ޔުއާން ގެ މަޑުމުށިކުލައިގެ ލޮލާ ހަމުގެ ކުލަ ފާހަގަކޮއްލެވެއެވެ. އޭނާ ގެ ފަން ބޯ އިސްތަށި ގަނޑަކީ އައިކަލްގެ ސިފައެކެވެ. އައިކަލް އުމުރުން ސާޅީސް އަހަރުވާން ކައިރިވެފައިވާއިރުވެސް ފެންނަނީ ނުހަނު ޒުވާން ކޮށެވެ. އަދިވެސް އެ ހަށިގަނޑުގައި ޒުވާން ކަމުގެ ޖޯޝް އެބަހުއްޓެވެ.\nޔުއާން ގޮވައިގެން އައިކަލް ދިޔައީ ޕާރކް ކޮއްފައިވާ އޭނާގެ ކާރާ ދިމާލަށެވެ. “ބައްޕާ… ކޮންތާކައްތޯ ތި ގެންދަވަނީ” ޔުއާން އަދަބުވެރިކަމާއެކީ އަހައިލިއެވެ.\n“ދަރިފުޅަށް ވެސް އެގޭނެ އަދި. މަޑުކޮއްލާ” އައިކަލް ގެ ތުންފަތް މަތީގައި ވަނީ ހިނިތުންވުމެކެވެ.\nWow .mi part ves varan reethi??\nThanks niky keep reading… ?????\nAssalaamu Alaikum… miothy 11 th part. MI balani thi hurihaa kudhinnah kamudhaane gothah genesdheveythoa… Kuree part ah comment kohli hurihaa kudhinnah varah bodah shukuriyya. Dhen in part mi month 20 or 21 ga. Hurihaa kudhin ves inthizaar kuraane kamah unmeedhu kuran. Rangalhu kohlan jehey kanthah thah faahaga kohla dhehchey… ??????? THANKYOU ALL… JAZAKALLAH KHAIRAN…\nThankolheh dhigu kolla dheyn v nu.mee v interesting story eh.thakolheh avahah up kohdhyba.story v reethi.mi prtga sifa kurun v Gina.anyways gudluck\nThankyou tuithy… aslu vaa gothaki Hi Mi ah sifa kohfa hurima imagine kurevey. Ehenve gina kohlani. Thankyou thikahala khiyaal thakah abadhuves marhabaa kiyan. ????\nVarah varah reethi..will wait4next part…?????❤❤??\nThanks lily… varah ufaavey….. ???\nHama best…vvv reethi..lov it\nAlhey lammmm bodu koh thanks dear. ???\nMaabodah sifa kurun tha gina kan faahaga kurevey hurihaa baehga ves ebai maa bodu,\nThanks naanu. Ekam Hi Mi ah imajine vani gina v ma sifakurum ehenve ehaa gina kohleveni. Sorry dear. Thanks ingey. ???\nނައިސް ސްޓޯރީ… ތަންކޮޅެއް ދިގުކޮށް އަޕްކޮށްލަދީބަލަ……… ވެއިޓިން4ނެކްސްޓް ޕާރޓް…\nThanks dear. V ufaavejje???\nDaily koh up kohdheyne kamah ummeedh kuran\nThanks balaanan dear. Ekam exam nimunima hen heevani konme dhuvahaku up vaani. ???\nThanks Aisha. ?????????\nVarah reethi inthixaaru kurevey mi story ah\nThankyou dear. ?????\nMasha Allah v reethi kehmadhuvefa hutta hi mi thi up kohly thnx dear???\nThanks zaaaaan zaan ge commeny fennathy varah ufaavey konme part ajunvea. ?????\nYeyy???… I’m soooooo happy story kiyaalan libunyma ???… Mi part vx hama awesome.. Superb ???… Varah varah reethi.. Eagerly waiting forthe next part ??.. ❤❤❤ thank you Hi Mi mihaa reethi story eh genesdheythy ?\nHehe. My dear pinky… varah varag varah ufaavey thihaa supportive vaathy. Balanana story feshigen nimendhenvea kamudhaa gothah genes dheveythoa…\nHi mi ge A level exam mi month ga ga othyma daily koh up kohla nudhevigeneulheny…. she hopes you all understands it… up kuran masahkaiy kurey konme dhuvahakuvex… but A level ge final exam v veema she needs to concentrate on her studies also… hope hurihaa kiyuntherinvex understand vaanekamah….. she thanks all of you for the support…\nI will be waiting till she upload the story.. ??… I can understand… Exam onnairu bodah exam ah concentrate vaanvaane ??.. Thy Hi Mi ge sister tha??? ??? best of luck for the exam ??❤\nYeah… I am…. Thank you for thެ ….support\nThanks dear. Do read the story ingey nimendhen. ???\nKonmedhuvahaku up kohdheeba v interesting v v v reethi\nTest nimuniyma ingey fathun. ???? Thankyou.\nMee Hi Mi ge exam dhuvaskolhu so she needs to concentrate on her exam so Hi Mi ah time veema story up kohdheyne ??.. Exam onnaathy daily koh up kohdhen difficult vaane ehnu dhw… So try to understand ?..\nThanks dear for understanding. ?????\nThanks Afaa… for understanding… ???\nNice to meet u Hi Mi ge sister ???\nKome divahku baye up kolevidaaneta\nHehe mi balani ingey dear. ??? thankyou…\nދިމާވި އާދަޔާ ޚިލާފް ޒުވާނާ (ނުވަދިހަ ހަވަނަ ބައި)\nބިރުވެރި ލޯބި December 12, 2021\nއެރޭ ލިބުނު ފިނިފެންމާ – 10


ޕެރަލައިޒްވެފައި އޮތް ކްރިސްޓިއަނަކަށް ރަސޫލް (ޞޢވ) ހުވަފެނުން ފެނި އިސްލާމްވެ ކީރިތި ޤުރްއާން ހިތުދަސްކުރާ ގޮތުގެ ވާހަކަ!\nރޮބަރޓް ޑެވިލަ އަކީ 30 ވަރަކަށް އަހަރުގެ ޒުވާނެކެވެ. ބޮލުގެ ހަރަކާތްތައް ފިޔަވައި މުޅި ހަށިގަނޑު ޕެރެލައިޒްވެފައިވާ މީހެކެވެ. މީހަކު ދިން ސަލީބެއްވެސް އެދުކޮޅުގައި އަޅުވައިގެން ހޮސްޕިޓަލުގައި އޮންނަ ޒުވާނެކެވެ.\nއޭނާއަށް އެއް ރޭ ހުވަފެނުނަގައި ފެންނަނީ މުޙައްމަދު (ޞޢވ)އެވެ. ރަސޫލް (ޞޢވ) އޭނާގެ އެނދުކޮޅުގައި އެލުވާފައި ޞަލީބަށް އިޝާރާތް ކުރައްވައި ޙަދީޘްފުޅު ކުރެއްވެވީ ﷲ ތަޢާލާ ރަސޫލް ބޭކަލުން ފޮނުއްވެވީ އެބޭކަލުންނަށް އަޅުކަން ކުރުމަށް ނޫން ކަމަށެވެ. އެބޭކަލުން މެދުވެރިކުރައްވަވައި ﷲ ތައާލާ އަންގަވާފައިވަނީ ﷲ ތައާލާއަށް އަޅުކަން ކުރުމަށް ކަމަށެވެ. ޢީސާގެފާނަކީ ވެސް އެހެން އިންސާނުން ފަދަ އިންސާނެއް ކަމެވެ. ބާޒާރުތަކުގައި ހިންގަވައި އުޅުއްވެވި ކަމަށާއި ފަރިއްކުޅުއްވި ކަމަށެވެ.\nރޮބަރޓަށް އެހިސާބުން ހޭލެވުނީއެވެ. އޭނާގެ ޢާއިލާއިން ވަނީ އޭނާގެ އަޑަށް ފަންކްޝަންކުރާ ލެޕްޓޮޕެއް/ ކޮމްޕިޔުޓަރެއް ދީފައެވެ. އެހިސާބުން މުޙައްމަދު (ޞޢވ) އަކީ އޭނާ ދަންނަ ބޭކަލަކަށް ނުވާތީ ގޫގްލްސް އިން ސަރޗްކޮށްގެން މުޙައްމަދު (ޞޢވ) ހޯދިއެވެ. އިސްލާމް ދީނުގެ މައުލޫމާތު ހޯދައި އިސްލާމްވިއެވެ. ކީރިތި ޤުރްއާނުން 10 ސޫރަތް ވަނީ ހިތުދަސްކޮށްފައެވެ. މިހާރުވެސް ދަނީ އިތުރަށް ދަސްކުރަން މަސައްކަތް ކުރަމުންނެވެ.\nއޭނާ އިށީނދެ އިންނަނީ ޚާއްޞަ ގޮނޑިއެއްގައެވެ. ބޯ ވެސް ހަރުލެއްވޭ ގޮތަށް ހަދާފައިވާ ޚާއްޞަ ގޮނޑިއެކެވެ. އެހާލުގައި ގޮނޑީގައި އިނދެގެން އެއް ދުވަހަކު ހުކުރަށް ދިއައެވެ. އެކަމާއި ގުޅިގެން އޭނާއަށްވަނީ އެނދުން ނުތެދުވެ6މަސް ދުވަހު އޮންނަން ޖެހިފައެވެ. ގޮނޑިއަށްވެސް ނުދެވޭ ގޮތަށެވެ. އެހެންކަމާއިއެކުވެސް އޭނާ ބޭނުންވަނީ ގޮނޑިއަށް ދެވޭވަރު ވީހައި އަވަހަކަށް އަނެއްކާވެސް ހުކުރަށް ދިއުމަށެވެ. ރޮބަރޓް ބުނަނީ މިސްކިތުން ލިބުނު ހިތްހަމަޖެހުން ދުވަހަކުވެސް އޭނާއަށް ލިބިފައި ނުވާ ކަމަށެވެ.\nނިކަން ވިސްނައިލަބަލާށެވެ! ހަށިގަނޑުގެ އެއްވެސް ހަރަކާތެއް ނެތި އެމެރިކާގެ ޗާޗް ޓައުންގެ މެދުގައި ހުރި ހޮސްޕިޓަލެއްގައި އޮތް މީހަކަށް އިސްލާމް ދީނުގެ ހިދާޔަތް ލިބިގެން ދިއަ ގޮތާއިމެދުގައެވެ. މީސްތަކުންނޭވެ! ﷲ ތައާލާ އާއި ކުއްތަންވުމަށް މަސައްކަތްކުރާށެވެ! އެމީހަކަށް ﷲ ތަޢާލާ މަގު ދައްކަވާނެތެވެ. ތަޤްވާވެރި ވެވޭނެ މަގު ދައްކަވާނެތެވެ. އޭނާއަށް އޮންނަން ޖެހިފައިވަނީ އެހާލުގައި ނަމަވެސް އޭނާގެ މޫނަށްވުރެ އުޖާލާ މޫނެއް ދުވަހަކުވެސް ނުދެކެވެ.\n- ޝައިޚް ނޫމާން ޢަލީ ޚާންގެ ދަރުސަކުން\nއޭނާ ގޫގްލްސްއިން ހޯދި މައުލޫމާތުގެ އަލީގައި އޭނާ ޝައިޚް ނޫމާން ޢަލީ ޚާން އާއި ބައްދަލުކުރަން ބޭނުންވިއެވެ. އެކަން ހިންމަވައި ދެއްވެވި ގޮތާއި އިތުރު މައުލޫމާތު ޝައިޚްގެ މި ވީޑިއޯ އިން ބައްލަވައިލައްވާށެވެ!\nފާފައެއް ކުރެއްވެވުމުން އާދަމްގެފާނު ހަތްދިހަ އަހަރު ކީރިތި ކުރެއްވެވި! ތިބާގެ ލޮލުން އެންމެ ކަރުނަ ތިއްކެއް ވެއްޓިއްޖެތަ؟\nފިލައިތިބެ ފާފަކުރާ މީހުންނަށް ޝައިޚް ތައުފީޤް ޗައުދްރީގެ ވަރުގަދަ އިންޒާރެއް!\nބިލާލްގެފާނަށް ސުވަރުގޭގެ އެންމެ މަތިވެރި ދަރަޖަ ލިބިވަޑައިގެންނެވި ސަބަބު! އެ ފުރުޞަތު ކޮންމެ މީހަކަށްވެސް އެބައޮތް!\nޤިޔާމަތްވުމަށް ނަގާނެ އަލިފާނުގެ ބޮޑުރާޅު ވަރަށް ކުޑަ ގޮތަކަށް ސިފަވާ މިރާޅަށް ވިސްނުންތެރިކަމާއިއެކު ބައްލަވައިލައްވާ!\nމި ވީޑިއޯ އިން އިފުރީތެއްގެ ސިފައިގައި ފެންނަ ފެނުމަށް މުސްލިމުން ހޭލުންތެރިވުން ކީއްތޯ؟


Miee India ge ruhun hoadhan Nasheed kulhey drama eh: Tom\nމިއީ އިންޑިއާގެ ރުހުން ހޯދަން ނަޝީދު ކުޅޭ ޑްރާމާއެއް: ޓޮމް\nމަހިބަދޫ ދާއިރާގެ މެންބަރު އަހުމަދު ތޯރިގް (ޓޮމް) -- ފޮޓޯ: މަޖިލީސް\nދައުލަތުގެ ދަރަނީގެ ހިސާބުތައް ސާފު ނުވާ ކަމަށް ވިދާޅުވެ މުޅި މަޖިލިސް އެއްކޮށްގެން މާލީ އިދާރާތަކުގެ ކުރީގެ ވެރިންނާއި މިހާރުގެ ވެރިން ހާޒިރުކޮށް ކޮމިޓީއެއް ގެންދަނީ އިންޑިއާގެ ރުހުން ހޯދަން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ޑްރާމާއެއް ކުޅުއްވަން ކަމަށް މަހިބަދޫ ދާއިރާގެ މެންބަރު އަހުމަދު ތޯރިގް (ޓޮމް) ވިދާޅުވެއްޖެ އެވެ.\nރައީސް ނަޝީދަށް އިދިކޮޅު ޕީޕީއެމްގެ މެންބަރު ޓޮމް މިފަދަ ތުހުމަތެއް ކުރެއްވީ، މިއަދުގެ އެ ކޮމިޓީ ބައްދަލުވުމަށް ހާޒިރުވެ ތިއްބެވި ދައުލަތުގެ މާލީ އިދާރާތަކުގެ މިހާރުގެ ވެރިންނާއި ކުރީގެ ވެރިންނަށް ސުވާލު ކުރައްވަން ޓޮމްއަށް ދެއްވި ފުރުސަތުގަ އެވެ.\nމުޅި މަޖިލީހުގެ ކޮމިޓީއަށް މިހާރުގެ ފިނޭންސް މިނިސްޓަރު އިބްރާހިމް އަމީރު އާއި، އޮޑިޓަ ޖެނެރަލް ހަސަން ޒިޔަތު ހާޒިރުވެ އިންނެވި އެވެ. ކުރީގެ ދެ ފިނޭންސް މިނިސްޓަރުން ކަމުގައިވާ ކުރީގެ ނައިބު ރައީސް އަބްދުﷲ ޖިހާދާއި އަހުމަދު މުނައްވަރު ވެސް އިންނެވި އެވެ. އެމްއެމްއޭގެ ގަވަރުނަރު އަލީ ހާޝިމް ވެސް އޮންލައިންކޮށް ބައިވެރިވެލެއްވި އެވެ.\nޓޮމް އަށް ދެއްވި ފުރުސަތުގައި އޭނާ ވިދާޅުވީ މިހާރު ކުރިއަށް ދަނީ 2023 ވަނަ އަހަރުގެ ރިޔާސީ އިންތިހާބުގައި އިންޑިއާގެ ރުހުން އޮތް ލީޑަރަކީ ކޮބައިތޯ ބެލުމުގެ ރޭސް ކަމަށެވެ. އެ ރޭސް ކުރިއަށް ދަނީ ރައީސް ނަޝީދާއި ރައީސް އިބްރާހިމް މުހައްމަދު ސޯލިހްގެ ދެމެދު ކަމަށެވެ. މަޖިލީހުގެ ކޮމިޓީއަކީ އެ ރޭހުގެ ޑްރާމާއެއް ކަމަށް ސިފަ ކުރެއްވި އެވެ.\n"މިއީ އިންޑިއާގެ ރުހުން ހޯދަން ރައީސް އިބްރާހިމް މުހައްމަދު ސޯލިހްއާއި ރައީސް މުހައްމަދު ނަޝީދުގެ ރޭސްގެ ތެރެއިން ކުޅުއްވާ ޑްރާމާއެއް، މި ޑްރާމާގައި އަދަބު ލިބިގެން މި ދަނީ، ޗައިނާ އާއި ރާއްޖެއާ ދެމދު އޮތް ގުޅުން،" ޓޮމް ވިދާޅުވި އެވެ.\nޓޮމް ސުވާލަށް ވަޑައިނުގެން ވާހަކަ ދައްކަވާތީ ޓޮމްގެ ވާހަކަ ހުއްޓުވައި ރައީސް ނަޝީދު ވިދާޅުވީ ސީދާ ސުވާލު ކުރެއްވުމަށް އެދިވަޑައިގަންނަވާ ކަމަށެވެ. ދެން ޓޮމް ވިދާޅުވީ އޭނާގެ ސުވާލު ބިނާވެފައި އޮތީ އެ ވާހަކައިގެ މައްޗަށް ކަަމަށެވެ. ނަމަވެސް ވާހަކަ އަޑުއެހުމުގެ ގާބިލްކަން ނަޝީދުގެ ނެތް ކަމަށް ވިދާޅުވެ ވާހަކަ ހުއްޓާލި އެވެ.\nރައީސް އިބްރާހިމް މުހައްމަދު ސޯލިހް އާއި ރައީސް މުހައްމަދު ނަޝީދު -- ފޮޓޯ: އަވަސް ފައިލް\nމަޖިލީހުގެ އެ ބައްދަލުވުމުގައި އެމްޑީޕީގެ ބައެއް މެންބަރުންގެ ސުވާލުތައް އަމާޒު ކުރެއްވީ ވެސް ޗައިނާގެ ލޯނުތަކަށެވެ. ރައީސް ނަޝީދާ އާއިލީ މެންބަރުންގެ ތެރޭގައި ވެސް ހިމެނޭ، މަޖިލީހުގެ ނައިބު ރައީސް އީވާ އަބްދުﷲ ސުވާލު ކުރެއްވީ ވެސް ޗައިނާއަށް ރާއްޖެ މި ވަރަށް ދަރުވާލީ ކީއްވެގެންތޯއާއި ދަރަނިތައް ނުދެކިއްޖެނަމަ ވެދާނެ ގޮތަކާ މެދުގަ އެވެ.\nޕީޕީއެމްގެ ސަރުކާރު، ކުރީގެ ރައީސް އަބްދުﷲ ޔާމީންގެ ވެރިކަމުގައި އެންމެ ގާތް ގުޅުމެއް ބޭއްވީ ޗައިނާއާ އެވެ. އަދި އޭރު އިންޑިއާއާ އޮންނަ ގުޅުން ވަރަށް ބޮޑަށް ހީނަރުވެގެން ދިޔަ އެވެ. އޭރުގެ އިދިކޮޅު ފަރާތްތަކުން ޗައިނާގެ ލޯނުތަކާ ގުޅޭ ގޮތުން އެކި ތުހުމަތުކޮށް ވާހަކަ ދެއްކެވި އެވެ. ރައީސް ނަޝީދު މިހާރު ވެސް އެ ވާހަކަތައް ދައްކަވަ އެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރުގައި އަލުން އިންޑިއާއާ ވަރަށް ބޮޑަށް ގުޅުން ބަދަހި ކުރެއްވި އެވެ. މި ސަރުކާރާއި އިންޑިއާގެ ސަރުކާރުގެ އިސް ބޭފުޅުންނާ ގުޅުވައި ތަފާތު އެކި ވާހަކަތައް ފެތުރެމުންދެ އެވެ. ރާއްޖޭގަައި އިންޑިއާގެ އަސްކަރިއްޔާއެއް އަޅަން އުޅޭ ފަދަ ވާހަކަތަކެވެ. ނަމަވެސް ސަރުކާރުން މި ކަން ދޮގު ކުރެ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ފިނޭންސް މިނިސްޓްރީ + އަހުމަދު ތޯރިގް ޕޮލިޓިކްސް ދިވެހި ރާއްޖެއާ ޗައިނާގެ ގުޅުން ދިވެހި އިންޑިއާގެ ގުޅުން


މަނާ ގަޑީގައި ވިޔަފާރިކުރާނަމަ 5000 ރުފިޔާގެ ޖޫރިމަނާއެއް | Sandhaanu\nމަނާ ގަޑީގައި ވިޔަފާރިކުރާނަމަ 5000 ރުފިޔާގެ ޖޫރިމަނާއެއް\nކޮވިޑް-19ގެ ބަލިމަޑުކަމުން އަރައިގަތުމަށް ސަރުކާރުން އަޅަމުންގެންދާ ފިޔަވަޅުތަކުގެ ތެރެއިން ކަނޑައަޅާފައިވާ މަނާ ގަޑީގައި ވިޔަފާރި ކުރާނަމަ 5،000 ރުފިޔާގެ ޖޫރިމަނާއެއް ކުރަން ނިންމައިފި އެވެ.\nކޮވިޑް ކޮންޓްރޯލް ކުރުމަށް ސަރުކާރުން އިއްޔެ އެޅި ފިޔަވަޅުތަކަށް މާދަމައިން ފެށީގެން އަމަލުކުރަން ފަށާނެއެވެ. އާ ފިޔަވަޅުތަކުގައި ތެރޭގައި މަނާ ގަޑީގައި ވިޔަފާރި ކުރާނަމަ 5،000 ރުފިޔާގެ ޖޫރިމަނާއެއް ކުރުމަށް ވަނީހަމަޖައްސާފައެވެ.\nމާދަމާއިން ފެށިގެން ޑެލިވަރީގެ ހިދުމަތް ދެވޭނީ ހެނދުނު ހަޔަކުން ރޭގަނޑު 12 އަށެވެ.\nމި ނޫން ގަޑިއެއްގައި ޑެލިވަރީގެ ހިދުމަތް ދޭނަމަވެސް ޖޫރިމަނާ ކުރުމަށް ވެސް ވަނީ ނިންމާފައެވެ.\nމާދަމައިން ފެށިގެން ފެށިގެން މާލެ ސަރަހަހައްދުގައި ހަވީރު ހަތަރަކުން ހެނދުނު އަށަކަށް ކާފިއު ހިންގާނެ އެވެ. އަދި ހެނދުނު އަށަކުން ހަވީރު ހަތަރަކަށް ބޭރަށް ނިކުމެ އުޅެވޭނީ ވެސް ފުލުހުން ދޫކުރާ ހާއްސަ ހުއްދައެއްގެ ދަށުންނެވެ. އެ ފާސް ދޫކުރަން ހަމަޖައްސާފައިވަނީ ކޮންމެ ގޭބީސީއަކަށް ދެ ފާހުގެ މަގުންނެވެ.


Shinan Fuluhunnaa Havaaluvehjje - Vaguthu\nސިނާން ފުލުންނާ ހަވާލުވެއްޖެ\nމައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން – ފޮޓޯ: މަޖިލިސް\nމައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އަމިއްލައަށް ފުލުހުންނާ ހަވާލުވެއްޖެ އެވެ. ޝިނާން ފުލުންނާ ހަވާލުވެފައި މިވަނީ އިލްހާމް އާއި ސިނާން ހޯދަން މިއަދު ފުލުހުން އިއުލާންކޮށްފައި ވަނިކޮށެވެ.\nމައުލޫމާތު ލިބޭ ގޮތުގައި ޝިނާން ފުލުހުންނާއި ހަވާލުވީ ފުލުހުންގެ ތަހުގީގަށް އެއްބާރުލުން ދިނުމުގެ ގޮތުންނެވެ.\nސިނާން ހައްޔަރު ކުރަން ކްރިމިނަލް ކޯޓުން އިއްޔެ އަމުރެއް ނެރެފައިވާއިރު އެ އަމުރުގައި ބުނެފައި ވަނީ ސިނާން ހައްޔަރު ކުރަނީ، ގާނޫނީ ގޮތުން އުފެދިފައިވާ ސަރުކާރު މަޖިލީހުގެ ތެރެއިން ވައްޓާލުމަށް ޓަކައި ރިޝްވަތުގެ ގޮތުގައި ފައިސާ ހިފައި ގާނޫނާ ހިލާފަށް ވެރިކަން ވައްޓާލުމަށް ރޭވުމުގައި އަމަލީ ގޮތުން ބައިވެރިވެފައިވާ ކަމަށް ތުހުމަތު ކުރެވޭ މައްސަލައިގައި ކަމަށެވެ. އަދި ޝިނާން ހައްޔަރު ނުކޮށް ބަހައްޓައިފި ނަމަ ހެއްކަށް ނުފޫޒު ފޯރުވާފާނެ ކަމަށްވެސް އެ އަމުރުގައި ވެއެވެ.\nފުލުހުން ވަނީ މީގެ ކުރިންވެސް ސިނާން ހައްޔަރުކޮށްފައެވެ. ސިނާން އާއި އިލްހާމް، ރާއްޖެއިން ބޭރުގައި ތިއްބަވާފައި ރާއްޖެ ވަޑައިގަތް ތަނުން އެއާޕޯޓުން ވަނީ ހައްޔަރުކޮށްފަ އެވެ. ނަމަވެސް މުއްދަތު ޖަހަން ކޯޓަށް ގެންދިޔުމުން އެ ދެބޭފުޅުން ވެސް ވަނީ ދޫކޮށްލާފައެވެ. އެފަހަރުވެސް ސިނާން ހައްޔަރުކުރެވުނު ސަބަބެއްކަމުގައި ފުލުހުން ބުނެފައިވަނީ ފާރިޝް މައުމޫންގެ މަށްޗަށް ކުރެވޭ ރިޝްވަތުގެ ތުހުމަތާއި ގުޅޭ ސުވާލުތަކެއް ކުރުމަށް ކަމުގައެވެ.\nއިސްލާހީ މަސައްކަތުގައި ދެގޮތެއް ނުވެ ދެމި ހުންނާނަން - ސިނާން\n"ވޯޓު އޮޅުވާލުމަށް ގެނައި އަނގޮޓިތައް ޕީޕީއެމް އެކްޓިވިސްޓުންގެ އަތުގައި އެބަހުރި"


Hoadehdhoo Balikoh Hithadhoo Group Ge 1 Vana Ah - Vaguthu\nހޯޑެއްދޫ ބަލިކޮށް ހިތަދޫ ގްރޫޕްގެ އެއްވަނަ އަށް\n1-4 އިން ހޯޑެއްދޫ ބަލިކޮށް މިނިވަން ޗެމްޕިއަންޝިޕުގެ ގުރޫޕު އޭގެ އެއްވަނަ އަށް ހިތަދޫ އެފްސީ އިން އަރައިފިއެވެ.\nނިލަންދޫގައި މިއަދު ހަވީރު ކުޅުނު މި މެޗުގެ ފުރަތަމަ ހާފު ފެށިގެން ހޯޑެއްދޫ އިން ރަނގަޅު ކުޅުމެއް ދައްކަމުން އައި ނަމަވެސް މެޗުގެ 10 ވަނަ މިނެޓުގައި ހިތަދޫ ގެ ބިދޭސީ ކުޅުންތެރިޔާ އަޓަންގާނަ ވަނީ ގޯލެއް ކާމިޔާބުކޮށް ހިތަދޫ އަށް ކުރި ހޯދައިދީފިއެވެ.\nހޯޑެއްދޫ ޓީމުން އައީ މެޗުގެ ފުރަތަމަ ހާފުގައި ރަނގަޅު ކުޅުމެއް ދައްކަމުންނެވެ. ނަމަވެސް ހިތަދޫ ޓީމުގެ އާދަމް ޝަހީމް (އާނާ) ވަނީ ގޯލެއް ޖަހައި އެޓީމުގެ ލީޑު ފުޅާކޮށް ދީފައެވެ.\nމެޗުގެ ފުރަތަމަ ހާފު ނިމެން ގާތް ވެފައިވަނިކޮށް ހޯޑެއްދޫ ޓީމުގެ ކީޕަރު، ހިތަދޫގެ ޑޭވިޑް އަށް ކުރި ފައުލެއްގެ ސަބަބުން ހިތަދޫ ޓީމަށް ވަނީ ހިލޭ ޖެހުމެއް ލިބިފައެވެ. ހިތަދޫގެ މުހައްމަދު ސައީދް (ލޮޖާ) ފޮނުވާލި ހިލޭ ޖެހުން އަމާޒުވީ ސީދާ ގޯލުގެ ކަނަށެވެ. ލޮޖާގެ ގޯލަށް ފަހު ފުރަތަމަ ހާފު ނިމިގެން ދިޔައީ 0-3 ގެނަތީޖާ އަކުން ހިތަދޫ ކުރީގައި އޮވެގެންނެވެ.\nފުރަތަމަ ހާފާއި ހިލާފަށް ދެވަނަ ހާފުގައި ހިތަދޫ ޓީމުގެ ކުޅުން ވަނީ ރަނގަޅު ވެފައެވެ. ހޯޑެއްދޫ ޓީމުން ގަދައަށް މަސައްކަތް ކުރި ނަމަވެސް މެޗުގެ. 56 ވަނަ މިނެޓުގައި ޑޭވިޑް ވަނީ ހިތަދޫގެ ހަތަރުވަނަ ގޯލު ކާމިޔާބު ކޮށްދީފައެވެ.\nހޯޑެއްދޫ ޓީމުގެ ހަމައެކަނި ގޯލު ކާމިޔާބުކޮށްދިނީ މެޗުގެ 67 ވަނަ މިނެޓުގައި ޖ.ނަމްބަރު 16, އަހްމަދު އުސާމް އެވެ. މިހާރު ގްރޫޕު އޭގެ ތާވަލުގެ އެއްވަނައިގައި ހިތަދޫ އޮތީ ހަތަރު ޕޮއިންޓާ އެކުއެވެ.\nމި މެޗުގެ މޮޅު ކުޅުންތެރިޔާގެ މަގާމަށް ހޮވިފައިވަނީ މެޗުގައި ތަފާތު ކުޅުމެއް ދައްކައި ގޯލެއް ކާމިޔާބު ކޮށްދިން ހިތަދޫ ޓީމުގެ ޖ.ނަމްބަރު 30 އާނާ އެވެ.


BREAKING NEWS: Covid-19: ICU Gai Faruvaa Dhemundhaa Meehunge Adhadhu 8 Ah Araifi - Vaguthu\nކޮވިޑް-19: އައިސީޔޫގައި ފަރުވާ ދެމުންދާ މީހުންގެ އަދަދު އަށަކަށް އަރައިފި\nކޮވިޑް-19 އަށް ސުންކު ނެގުމުގެ މަސައްކަތް އެޗްޕީއޭ އިން ކުރަނީ؛- ވަގުތު އިމޭޖަސް- މުހައްމަދު އަފްޒަލް\nރާއްޖެ އިން ކޮވިޑް-19 ޖެހިފައިވާ މީހުންގެ ތެރެއިން އަށް މީހަކު އައިސީޔޫގައި އެޑްމިޓް ކޮށްގެން މިހާރު ފަރުވާ ދެމުން ގެންދާ ކަމަށް އެޗްއީއޯސީން ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ޑރ.ނަޒްރާ ރަފީގު ވިދާޅުވީ ދަރުމަވަންތަ ހޮސްޕިޓަލްގައި ދެމީހަކަށް އައިސީޔޫގައި ފަރުވާ ދެމުންދާ ކަމަށާއި އަދި ހުޅުމާލޭގައި ހުންނަ މެޑިކަލް ފެސިލިޓީގައި ފަސް މީހަކަށް އައިސީޔޫގައި ފަރުވާ ދެމުންދާ ކަމަށެވެ. އޭގެ ތެރެއިން އެކަކަށް ފަރުވާ ދެމުން ދަނީ ވެންޓިލޭޓަރުގައެވެ.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން 110 މީހަކު ހޮސްޕިޓަލްގައި އެޑްމިޓް ކޮށްގެން މިހާރު ފަރުވާ ދެމުން އެބަގެންދެއެވެ.\nއޮގަސްޓް 5, 2020 22:37\nފަރުވާދީފަ ބަހައްޓާ . ކޮވިޑް ދުނިޔެއަށް އުފަންވި އިރު ރާއްޖޭގެ އައިސީޔޫގަ ފަރުވާ ދޭބަޔަކު ނުތިބޭ ވިއްޔާ. މިހާރު ހޮސްޕިޓަލެއްގަ އެޑްމިޓް ކުރާ މީހަކަސް އައިސީޔޫގަ ފަރުވާ ދޭމީހަކަސް، ރާއްޖެތެރެއިން ޑޮކުޓަރަށް ދައްކަން މާލެ އަންނަ މީހަކަސް ، ބޯޓަކުން މުދާބާލަން މާލެ ފަސްގަޑުގަ ފައި ބީއްސާލާ މީހަކަސް އަދި މަރުވާ ކޮންމެ މީހަކީވެސް ކޮވިޑް. ހީވާކަހަލަ އަލަށޭ ރާއްޖޭގަ އައިސީޔޫ އައްމީހަކު ލީ ނުވަތަ ވެންޓިލޭޓަރަކަށްލީ. ނިސްބަތުން އެހެންޏާވެސް އައިސީޔޫގަ ފަރުވާ ދޭމިންވަރަށް އަދިވެސް އައިސީޔޫގަ މީހުނަށް ފަރުވާދެނީ. ޙަގީގަތް ރައްޔިތުންނަށް އިނގޭނީ އައިސީޔޫގަ ތިބި މީހުންގެ ދެންހުރި ބަލިވެސް ބުނެދިނީމަ.


Ge fulhuge Urakolhuge Kisvaa badalu koffi\n2 އަހަރު, 1 މަސް,2ހަފްތާ,4ދުވަސް, 22 ގަޑި, 17 މިނެޓް, 52 ސިކުންތު ކުރިން 2480ލަޔާލް މަނިކް\nހަރަމްފުޅުގެ ތެރެއިން ފޮޓޯ: އަމީރުލް ހައްޖު މިނިސްޓަރ މުހައްމަދު ސައީދު\nކައުބަތުލްﷲ ގެފުޅުގައި އަޅާ އުރަކޮޅު( ކިސްވާ) ކޮންމެ އަހަރެއްގެ އަރަފާތު ދުވަހު ބަދަލުކުރެއެވެ.\nއެގޮތުން މިއަދުވެސް ހައްޖުވެރިން އަރަފާތުގެ ބިމަށް ދިޔުމާއެކު ކަޢުބަތުﷲ ގެފުޅުގައި އައު އުރަކޮޅެއް ވަނީ ލައްވާލާފައެވެ. ގެފުޅުގެ އުރަކޮޅަކީ ކޮންމެ އަހަރެއްގެވެސް ހައްޖު ދުވަހުގެ ފަތިހު ބަދަލުކުރާއުރަކޮޅެކެވެ.\nގެފުޅުގެކިސްވާ ބަދަލުކުރުމަކީ ވަރަށް ޒަމާންވީ އިސްލާމީ އާދަކާދަ އެއްގެ ދަށުން ނަބިއްޔުންނާއި ރަސޫލުންގެ ޒަމާނުއްސުރެ ކުރަމުން އަންނަ ކަމެކެވެ. ބައެއް ރިވާޔަތްތަކުގައި މިކަން އެންމެ ފުރަތަމަ ފެއްޓެވީ އާދަމްގެ ފާނުގެ ދުވަސްވަރު އެކަލޭގެ ފާނުގެ ފިރިހެން ބޭފުޅުން ކަމަށް ބައެއް ލިޔުންތައް ބުނެއެވެ.\nނަމަވެސް ގިނަ ރިވާޔަތްތައް ބުނާގޮތުން ވަކި އިންތިޒާމެއްގެ ދަށުން މިކަން ކުރަންފަށާފައިވަނީ ސަލާމްލެއްވި އިބްރާހީމްގެ ފާނުގެ ދުވަސްވަރު އެކަލޭގެފާނު މައްކާއަށް ހިޖްކުރެއްވުމުން ދަރިކަލުން އިސްމާއީލްގެ ފާނާ ދެބޭފުޅުންނެވެ.\nގެފުޅުގެ ކިސްވާ އެކުލެވިގެންވަނީ ހަތަރު ބައެއްގެ މައްޗަށެވެ. އެއީ ގެފުޅުގެ ހަތަރު ފާރުގެ ތެރެއިން ކޮންމެ ފާރެއް ނިވައި ކުރުމަށްވެސް ބައެއް ހިމެނޭގޮތަށެވެ.


Anmateege mahchah 42 dhauvaa ufulaifi\nމި ފްލެޓްތަކަށް ފުރަތަމަ ދައްކަން ޖެހޭ 20 ޕަސެންޓް ފައިސާ ބައެއް މީހުން ދައްކާފައިވާއިރު ބައެއް މީހުން ވަނީ ފްލެޓްގެ ޖުމްލަ އަދަދުވެސް ދައްކާފަ އެވެ. ނަމަވެސް ފްލެޓްތަކުގެ މަސައްކަތް ކުރިއަށް ނުދާތީ ދެއްކި ފައިސާ އަނބުރާ ހޯދަން އެ ފަރާތްތަކުން ސީލައިފާ ދެކޮޅަށް ކޯޓުގައި ދައުވާ ވެސް ކޮށްފައިވެ އެވެ.\nއަންމަޓީ ހައްޔަރު ކުރި އިރު ސީ ލައިފުން ފްލެޓް ހޯދަން ފައިސާ ދެއްކި މީހުންނަށް އެޗްޑީސީން އެ ފައިސާ ދީފައިވެ އެވެ. ފައިސާ އެޗްޑީސީން ދިނީ ސީލައިފާ އެކު ސަރުކާރުން ކޯޓުން ބޭރުގައި ސެޓެލްމަންޓް އެއްބަސްވުމެއް ހެދުމަށްފަހު އެވެ.\nޕްރޮސެކިއުޓާ ޖެނެރަލްގެ އޮފީސް ސީ ލައިފް ކޮމްޕްލެކްސް ޕޮލިޓިކްސް\nއިޖުރާއީ ގޯހަކުން ހަމަލާގެ ބައިވެރިޔަކު ސަލާމަތެއް ނުވާނެ


Curfew negumaaeku Saudi, UAE gai case thah ithuru vehje\nކާފިއު ނެގުމާއެކު ސައުދީ، ޔޫއޭއީގައި ކޭސްތައް އިތުރުވެއްޖެ\nސައުދީގައި ބަލި ޖެހުނު މީހުންގެ އަދަދު ވަނީ 200،000 އަށް ވުރެ މައްޗަށް އަރައިފަ އެވެ. -- ފޮޓޯ: ރޮއިޓާސް\nރިޔާދު (ޖުލައި 5) - ކޮވިޑް-19 ގުޅިގެން ސައުދީ އަރަބިއްޔާ އަދި ޔުނައިޓެޑް އެރެބް އެމިރޭޓްސް (ޔޫއޭއީ) އެޅި ކާފިއު މިދިއަ މަހު އުވާލާފައިވާއިރު، މެދުއިރުމަތީގެ އެ ދެ ގައުމުގައި ބަލި ޖެހޭ މީހުންގެ އަދަދު އިތުރުވެފައިވާކަމަށް ރިޕޯޓުތައް ބުނެފި އެވެ.\nމިދިއަ މާޗު މަހުގެ މެދެއްހާ ހިސާބުން ފެށިގެން ވައިރަހާ ދެކޮޅަށް ދެ ގައުމުން އެޅި ފިޔަވަޅުތައް މަޑުމަޑުން ލުއިކޮށްފައިވާއިރު، ސައުދީގައި ބަލި ޖެހުނު މީހުންގެ އަދަދު 200،000 ހުރަސްކޮށްފައިވާއިރު، ޔޫއޭއީގައި އެ އަދަދު ވަނީ 50،000 އަށް ވުރެ މައްޗަށް އަރައިފަ އެވެ.\nގަލްފުގެ ހަ ގައުމުގެ ތެރެއިން ވައިރަހުގެ އަސަރު އެންމެ ބޮޑަށް ކޮށްފައިވާ ސައުދީގައި މިދިއަ ހުކުރު އަދި ހޮނިހިރު ގައި 4،000 އަށް ވުރެ ގިނަ ކޭސް ރިޕޯޓުކޮށްފައިވާއިރު، ޖުމްލަ އަދަދު ވަނީ 205،929 އަށް އަރައިފަ އެވެ. އަދި އެ ބަލީގައި މަރުވި މީހުންގެ އަދަދު ވަނީ 1،850 ހުރަސްކޮށްފަ އެވެ.\nޔޫއޭއީގައި ވެސް މިދިއަ މެއި މަހުގެ ފަހުކޮޅުން ފެށިގެން ދުވާލަކު ފެންނަ ކޭސްތަކުގެ އަދަދު 300 އާއި 400 އާ ދެމެދު ހުރުމަށްފަހު، ހުކުރު ދުވަހު 600 އެއްހާ ކޭސް ރިޕޯޓުކޮށްފައިވާއިރު، އިއްޔެ ވެސް 700 މީހުނަށް އެ ބަލި ވަނީ ޖެހިފަ އެވެ.\nޔޫއޭއީގައި ކޭސްތައް އިތުރުވެފައިމިވަނީ، އެ ސަރަހައްދުގެ ވިޔަފާރި އަދި ޓޫރިޒަމް ހަބުގެ ގޮތުގައި އޮތް ދުބާއީ އަންނަ އަންގާރަ ދުވަހު ބޭރު މީހުނަށް ބޯޑަރު ހުޅުވާލަން ތައްޔާރުވަމުން އަންނަ ދަނޑިވަޅެއްގަ އެވެ.\nސައުދީ އަަރަބިއްޔާ ޔުނައިޓެޑް އަރަބް އެމިރޭޓްސް ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް\nމައްކާ ނޫން ސަރަހައްދުތަކުން ކާފިއު ލުއި ކުރަނީ\nކޮވިޑް-19: ޔަމަނުގައި މަރުގެ އަދަދު އިތުރުވަނީ\nއިގުތިސޯދު ފޫބައްދަން ސައުދީން ޓެކްސް ބޮޑުކޮށްފި\nހައްޖަށް ދިޔުމުގެ ޕްލޭނުތައް މަޑުޖައްސާލަން ސައުދީން އެދިއްޖެ


Thauleemee dhaairaa in masters, ekamaku dhanee mahah! | Mihaaru\nޝާފިއު، ފިޝަރީޒް މިނިސްޓަރު ޒަހާއާ ބައްދަލުކުރައްވަނީ: އޭނާ މަތީ ތައުލީމް ހާސިލްކުރެއްވީ ތައުލީމީ ދާއިރާއިން.\n07 ޖެނުއަރީ 2019 - 16:16 82 comments\nތައުލީމީ ދާއިރާއިން މާސްޓާސް ހެދިއިރު އަހުމަދު ޝާފިއު ވަޒީފާ އަދާކުރީ އުފަން ރަށް، ގއ. ގެމަނަފުށީ ސްކޫލްގެ އިކޮނޮމިކްސް ޓީޗަރެއްގެ ގޮތުގަ އެވެ. އާއިލާއާ އެކު ރަށުގައި މަސައްކަތްކުރުމުގެ ފުރުސަތު ލިބުނަސް އެއީ އެންމެ ހިތްހަމަޖެހުނު ވަޒީފާއެއް ނޫނެވެ؛ މައްސަލައަކީ ކުރާ މަސައްކަތާއި ތައުލީމީ ފެންވަރާ އަޅާބަލާއިރު ލިބޭ މުސާރަ ކުޑަވުމެވެ.\nޝާފިއު ބުނިގޮތުގައި މާސްޓާސް އޮންނަ މީހަކަށް މަހަކު 10،000-12،000ރ. ގެ މުސާރައެއް ލިބުމަކީ ގަބޫލުކުރެވޭނެ ކަމެއް ނޫނެވެ. އެހެންވެ ކިޔަވައިދިނުމުގައި ފަސް އަހަރު ހޭދަކުރުމަށް ފަހު މިދިޔަ އަހަރުގެ މާޗު މަހު ތައުލީމީ ދާއިރާ ދޫކޮށްލީ އެވެ. ދެން ނިކުތީ މަސްވެރިކަމަށެވެ.\nމާލޭގައި އޮތް ތައުލީމާ ބެހޭ ބައްދަލުވުމެއްގައި ޝާފިއު: މަސްވެރިކަމުން ލިބޭ ހިތްހަމަޖެހުން ބޮޑު\n"ވަރަށް ހިތްހަމަޖެހޭ، ސަޅި ލައިފެއް މިއީ،" މަސްވެރިކަމުގެ ތަޖުރިބާ ހިއްސާކުރަމުން ޝާފިއު، 32، ބުންޏެވެ.\nކިޔަވައިދިނުމުގެ އިތުރުން ދޮޅު އަހަރު ވަންދެން އޭނާ ވަނީ ސްކޫލްގެ ލީޑިން ޓީޗަރެއްގެ ގޮތުގައި ވެސް އުޅެފަ އެވެ. އިތުރު ޒިންމާތަކާ އެކު އޭނާގެ މަސައްކަތް އިތުރަށް ބުރަވީ އެވެ.\n"ގެއަށް ދާއިރު ވެސް ބޮލުގައި އިންނަނީ ސްކޫލު. މީހާ މުޅި ދިރިއުޅުމަކީ ވަރަށް ބިޒީ ލައިފެއް. އެހާ ހިތްހަމައެއް ނުޖެހޭ މުސާރައަށް 12،000ރ އެއް،" އޭނާ ބުންޏެވެ.\n"އެއަށް ވުރެ ރަނގަޅު އާމްދަނީއެއް ލިބެން ޖެހޭ. އެހެންވެ އަސްލު ދާއިރާ ބަދަލުކޮށްލީ."\nދިރާގާއި ދިވެހި މަސްވެރިންގެ ޖަމިއްޔާ ގުޅިގެން ހިންގި ހަރަކާތުގެ ތެރެއިން.\nމަހަކު ދަށްވެގެން މިހާރު 20،000ރ ލިބޭ މަސްވެރިއަކަށް ވުމަކުން ޝާފިއުގެ އިލްމީ ތަޖުރިބާ ބޭކާރެއް ނުވި އެވެ. އޭނާ މިހާރު އޭގެ ބޭނުން ހިފައި މަސްވެރިކަމަށް ޒުވާނުން ހޭލުންތެރިކުރުވަން އިސްނަގައިފަ އެވެ. ނުކިޔަވާ މީހުން ކުރާ، ހަޑި ކަމެއްގެ ގޮތުގައި، ބައެއް ދިވެހިން ސިފަކޮށްފައި އޮންނަ މަސްވެރިކަން މިހާރު ވަނީ، އޭނާ ބުނި ގޮތުގައި، މުޅިން ބަދަލުވެފަ އެވެ. ތައުލީމީ ގޮތުން އެކި ފެންވަރުގެ ޒުވާނުން އެ ނުކުންނަނީ މަހަށެވެ. ޝާފިއު މަހަށް ދާ ދޯނި "ގެލެރީ ވިޝަން" އަށް ބަލާލިއަސް އެކަން އެނގެ އެވެ.\nއެ ދޯނީގައި އުޅޭ 60-70 ޕަސެންޓް މަސްވެރިންނަކީ 35 އަހަރުން ދަށުގެ ޒުވާނުންނެވެ.\nZuvaanun dhaanvee mahah sababuthah varah gina..🎣🎣🎣\nMiyah vure hinhama jehigen kureveyne vaki ehen vazeefaa eh hodhaa hodhaa nufenunu🎣🎣🎣#Onebyone #poleandline #Fishing in #maldives pic.twitter.com/vI8gtwoRSL\n— Dhivehi Masverin (@dhimasverin) January 5, 2019\nސޯޝަލް މީޑިއާގައި "ގެމަނަފުށީ މަސްވެރިން"ގެ ގޮތުގައި މަޝްހޫރުކަން ހޯދި ޒުވާން ގްރޫޕު މިހާރު ވަނީ މަސްވެރިންގެ ހައްގުތައް ހޯދައިދޭން "ދިވެހި މަސްވެރިން" ގެ ނަމުގައި ޖަމިއްޔާއެއް ވެސް އުފައްދައިފަ އެވެ. ޝާފިއުގެ ކޮއްކޮ، ހަސަން ސާޖިންގެ އިސްނެގުމާ އެކު ފެށި ގެމަނަފުށީ މަސްވެރިންގެ ހަރަކާތް މިވަނީ މުޅި ރާއްޖެއަށް ފުޅާވެފަ އެވެ.\nޝާފިއު ބުނި ގޮތުގައި، ސޯޝަލް މީޑިއާގައި މަސްވެރިކަމާ ގުޅޭ ވާހަކަތައް ހިއްސާކުރަން ފެށުމުން ގިނަ ބައެއްގެ ޝައުގުވެރިކަން ލިބުނެވެ. އަދި އެއީ އޭނާއަށް ވެސް އިތުރު ހިތްވަރެއް ކަމަށް ބުންޏެވެ.\n"އާއްމު ދިރިއުޅުމާ އެކީ މަސްވެރިކަމުގެ މައުލޫމާތު ލިބޭތީ އެންމެން ވެސް ވަރަށް ޝައުގުވެރިވޭ. ވަރަށް ގިނަ ފޯނުކޯލާއި މެސެޖުތައް އެބަ ލިބޭ ދިވެހި މަސްވެރިންގެ ޖަމިއްޔާއިން ކުރާ މަސައްކަތާ ގުޅިގެން. އަދި އެޕްރެންޓިސްޝިޕް ޕްރޮގްރާމްތަކަށް ވަރަށް ބޮޑު ޑިމާންޑެއް ވެސް އެބަ ލިބޭ،" ޝާފިއު ބުންޏެވެ.\n#onebyone #poleandline fishers of #Maldives. pic.twitter.com/hMM6jC62vS\nޓީޗަރެއްގެ ވިސްނުން އޭނާ ދޫކޮށެއް ނުދެ އެވެ. އެހެންކަމުން އޭނާ ބުނަނީ ޒުވާނުން މަސްވެރިކަމަށް ނެރެން ޖެހޭ ކަމަށާއި އެމީހުން ތަމްރީނުކުރެވޭނެ ގޮތްތައް ވެސް އޮންނަން ޖެހޭ ކަމަށެވެ. ދަސްވާރު ކުރިއަށް ގެންދާ ގޮތަށް މަސްވެރިކަން ވެސް ދަރިވަރުންނަށް ދަސްކޮށްދޭން ޖެހޭ ކަމަށް އޭނާ ގަބޫލުކުރެ އެވެ.\nމިހާރުގެ މަސްވެރިކަން ޑޮކިއުމެންޓް ކުރުމުގެ މަސައްކަތް، ޝާފިއުގެ ބޮޑު ހިއްސާއަކާ އެކު، ދިވެހި މަސްވެރިންގެ ޖަމިއްޔާ އިން މިހާރު ވަނީ ފަށައިފަ އެވެ. އޭނާ ބުނި ގޮތުގައި ދިވެހި މަސްވެރިކަން އަންނަން އޮތް ޖީލުތަކަށް ފޯރުކޮށްދޭން ޖެހެ އެވެ. އެހެންކަމުން އެ މަސައްކަތުން ދަރިވަރުންނާއި ޒުވާނުންނަށް މަސްވެރިކަމުގެ މުހިންމު މައުލޫމާތުތަކެއް ލިބޭނެ އެވެ.\nމަސްވެރިކަމަކީ "ޒުވާނުން ކުރަން ސްމާޓް ކަމެއް. ލިބޭ އާމްދަނީ ވެސް ހިތްހަމަޖެހޭ،" ހަތަރު އަހަރުގެ އަންހެން ކުއްޖަކު ހުރި، ޝާފިއު ބުންޏެވެ.\n"ހިތާމައެއް ނުކުރަން [ސްކޫލްގެ] ވަޒީފާއިން ވަކިވެވުމަކުން."\nއޭނާ ކަހަލަ ޒުވާން މޫނުތަކާއި ތައުލީމާއި، ޒަމާނީ ވަސީލަތްތަކާ އެކު ރާއްޖޭގެ މަސްވެރިކަން އެ ދަނީ އެހެން ސަފުހާއެއްގެ ތެރެއަށެވެ. ހިތްގައިމު މަސައްކަތެއްގެ ސިފައިގަ އެވެ.\nއިތުރު ލިޔުންތައް ތައުލީމް އެޑިއުކޭޝަން މިނިސްޓްރީ ގއ. ގެމަނަފުށި މަސްވެރިކަން


Hailam hehdhevee dhogeh, nufoozeh noannaane: Sarukaaru\nހައިލަމް ހެއްދެވީ ދޮގެއް، ނުފޫޒެއް ނޯންނާނެ: ސަރުކާރު\nޤާޟާއީ އަހަރު 2019 އިފްތިތާހުކުރުމުގައި ރަސްމިއްޔާތުގައި ރައީސް ބައިވެރިވެވަޑައިގަންނަވަނީ: ޝަރުއީ ނިޒާމަށް ނުފޫޒު ނުފޯރުވާ ކަމަށް ސަރުކާރުން ވަނީ ބުނެފައި --\nސަސްޕެންޑްކޮށް ފިޔަވަޅު އެޅީ ސަރުކާރުގެ އިސް ބޭފުޅުން ގުޅުއްވައި ކުރި ޑިމާންޑްތަކަށް އެއްބަސްނުވުމުން ކަމަށް ވިދާޅުވެ ކުރިމިނަލް ކޯޓުގެ އިސް ގާޒީ އަހުމަދު ހައިލަމް ދެއްކެވި ވާހަކަތައް ސަރުކާރުން ދޮގުކޮށްފި އެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ މަނީ ލޯންޑްރިންގެ ދައުވާގެ ޝަރީއަތް ހިންގެވީ ގާޒީ ހައިލަމެވެ. އެ މައްސަލައިގެ ހުކުމް އިއްވުމަށް ގަޑިއިރުތަކަކަށްވެފައިވަނިކޮށް ހައިލަމް، ޖުޑީޝަލް ސާވިސް ކޮމިޝަން (ޖޭއެސްސީ)އިން ސަސްޕެންޑްކުރި އެވެ.\nހައިލަމް ސަސްޕެންޑްކުރީ ނަސްރުގެ ދުވަހުގެ ތަހުނިޔާއާ ގުޅިގެންނެވެ. ކުރިމިނަލް ކޯޓުގެ އެތެރޭގެ ވައިބާ ގުރޫޕަކަށް ހައިލަމް ފޮނުއްވި ކުރެހުމެއްގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްދުގެ ކަރުގައި ޗޭނެއް ޖަހާފައި ހުއްޓެވެ.\nސަސްޕެންޝަނާ ގުޅިގެން ހައިލަމް ނެރުއްވި ބަޔާނެއްގައި ވިދާޅުވީ ރައީސް ޔާމީންގެ މައްޗަށް މަނީ ލޯންޑްރިންގެ ތުހުމަތު ކުރެވުނު ހިސާބުން ފެށިގެން އެކިއެކި މަގާމުތަކުގައި ތިބި ފަރާތްތަކުން ސީދާ ގޮތުންނާއި ނުސީދާ ގޮތުން ގާތް މީހުން މެދުވެރިކޮށް ނުފޫޒު ފޯރުވިދާނެ ކަމަށް ހީކޮށް ވަރަށް ގިނަ މަސައްކަތްތައް ކޮށްފައިވާ ކަމަށެވެ. އެ މަސައްކަތް ސަރުކާރުގެ އިސް ބޭފުޅުން އެންމެ ބޮޑަށް ކުރެއްވީ މި މަހުގެ ތިންވަނަ ދުވަހާއި ހަތަރު ވަނަ ދުވަހު ކަމަށެވެ. ހުކުމް އިއްވުމުގެ އަޑުއެހުން އޮތީ ފަސް ވަނަ ދުވަހަށެވެ.\nހައިލަމްގެ ވާހަކަތައް ދޮގުކުރައްވާ ރައީސް އޮފީހުގެ ތަރްޖަމާން އިބްރާހިމް ހޫދު ވިދާޅުވީ ސަރުކާރުން ޝަރުއީ ނިޒާމަށް އެއްވެސް ނުފޫޒެއް ނުފޯރުވާނެ ކަމަށެވެ. އަދި އެއްވެސް ފަނޑިޔާރަކަށް ނުފޫޒު ފޯރުވަން މަސައްކަތް ކޮށްފައިނުވާނެ ކަމަށެވެ.\nއަދި ޝަރުއީ ދާއިރާގެ މިނިވަންކަމަށް ހުރަސްއެޅޭ އެއްވެސް ކަމެއް ސަރުކާރުން ނުކުރާނެ ކަމަށް ވިދާޅުވި އެވެ.\nގާޒީ ހައިލަމް ވިދާޅުވީ ރައީސް ޔާމީންގެ މައްސަލައާ ގުޅިގެން ސަރުކާރުގެ ނުފޫޒު ހިނގަމުންދާކަން މިހާރު ކުރިމިނަލް ކޯޓުގެ ހިންގުމާ ހަވާލުވެހުންނެވި ގާޒީ އަލީ ރަޝީދު ހުސެއިންނަށް ވެސް ވަރަށް ރަނގަޅަށް މިހާރު އެނގިވަޑައިގަންނަވާނެ ކަމަށެވެ.\nނަމަވެސް ބައެއް ނޫސްތަކަށް އިންޓަވިއު ދެއްވަމުން ގާޒީ އަލީ ރަޝީދުވެސް ވަނީ ހައިލަމްގެ ވާހަކަތައް ދޮގުކުރައްވާފައެވެ. އަލީ ރަޝީދު ވަނީ ފަނޑިޔާރުންނަށް ސަރުކާރުގެ އެއްވެސް ނުފޫޒެއް ނެތް ކަމަށް ވިދާޅުވެފައެވެ.\nގާޒީ އަލީ ރަޝީދު މިފަދަ ގޮތަކަށް މީޑިއާތަކަށް އިންޓަވިއު ދެއްވުމުން ފަނޑިޔާރުންގެ ސުލޫކީ މިންގަނޑާއި ހިލާފު އަމަލެއް ކަމަށް ބައެއް ވަކީލުން ގެންދަވަނީ ވިދާޅުވަމުންނެވެ.\nރައީސް އިބްރާހިމް މުހައްމަދު ސޯލިހު ކްރިމިނަލް ކޯޓް ޝަރުއީ ދާއިރާ + އިބްރާހިމް ހޫދު ޝަރުއީ ދާއިރާ ރިފޯމް ކުރުން އަހުމަދު ހައިލަމް\nއަލީ ޒާހިރު ނުފޫޒު ފޯރުވި: ކުރީގެ ފަނޑިޔާރުން\nކޯޓް ހިންގުން ހަވާލުކުރީ އުސޫލާއި ހިލާފަށް؟


Hakuru Baleege Sababun Loluge Fenun Ekkoh Gellidhaaneba?\nމި ބައްޔަށް އައިކެއާއިން ފަރުވާ ލިބޭނެ…\nހަކުރު ބަލީގެ ސަބަބުން ލޮލުގެ ފެނުން އެއްކޮށް ގެއްލިދާނެބާ؟\n27 ނޮވެންބަރ 2021 - 18:20:09\nނޮވެމްބަރު މަހަކީ ދުނިޔޭގައި ކުލަ ގަދަކޮށް ފާހަގަކުރަމުންދާ ހަކުރުބައްޔަށް ހޭލުންތެރި ކުރުމުގެ މަހަށްވީ ހިނދު މި ބަލީގެ ނުރައްކަލުގެ ވާހަކައިން އާންމުކޮށް ނުދެކެވޭ އެތަކެއްވާހަކައެއް އެބަހުއްޓެވެ. މި ފަދަ މައުލޫތަކަކީ ފުރާނަ ސަލާމަތްކުރުމަށާއި ދުޅަހެޔޮ ސިއްހަތެއްގައި ދެމިތިބުމަށް އެނގުން ނުހަނު މުހިންމު ވާހަކަތަކެވެ.\nހަކުރުބަލީގެ ނުރައްކާތަކަށް ނަޒަރު ހިންގާލާއިރު އެންމެ ބޮޑަށް ފާހަގަވާ އެއް ކަމަކީ މި ބަލީގެ ސަބަބުން އިންސާނާގެ އެންމެ ނާޒުކު އެއް ގުނަވަން ކަމުގައިވާ ލޮލަށް ލިބޭ ގެއްލުންތަކެވެ. ހަކުރުބަލީގެ ސަބަބުން "ޑައިބެޓިކް އައިޑީޒީސަސް" ދިވެހި ބަހުން ބުނާނަމަ ލޮލުގެ މައްސަލަތަކެއް ޖެހޭކަން ފާހަގަކޮށްލެވެއެވެ. އޭގެ ތެރޭގައި ޑައިބެޓިކް ރެޓިނޮޕަތީ، ޑައިބެޓިކް މެކިއުލާ އެޓީމާ، ކެޓެރެކްޓްސް އަދި ގްލޯކޯމާ ހިމެނެއެވެ.\nތަފާސްހިސާބުތައް ދައްކާގޮތުގައި ހަކުރުބަލި ތަހަންމަލް ކުރަމުންދާ ދޮށީ އުމުރުފުރައިގެ މީހުންތަކުގެ ތެރެއިން ކޮންމެ ތިން މީހަކުން އެކެއްގެ މިފަދަ ބަލިތަކުގެ ނިޝާންތައް ހުންނަ ކަމަށް ވެއެވެ. . އަދި މީގެ ތެރެއިން އެންމެ އާންމު ބައްޔަކީ ޑައިބެޓިކް ރެޓިނޮޕަތީކަން ފާހަގަވެއެވެ.\nމިފަދަ ބަލިތައް އެންމެ ނުރައްކާވާ އެއް ސަބަބަކީ ބަލީގެ ކުރީކޮޅު ބަލިޖެހިފައިވާ ކަން އަމިއްލައަށް ދެނެގަންނާނެ އެއްވެސް ނިޝާނެއް ފެންނަން ނުހުރުމެވެ. އަދި ޑައިބެޓިކް ރެޓިނޮޕަތީގެ ސަބަބުން ލޮލުގެ ފެނުން އެއްކޮށް މަހުރޫމްވުމުގެ ފުރުސަތު ބޮޑުވަމުންނެވެ.\nމާބަނޑު ދުވަސްވަރު ޖެހޭ ހަކުރުބަލީގައި ޑައިބެޓިކް އައިޑިޒީސް ޖެހުމުގެ ފުރުސަތު ނެތްކަން ތަފާސްހިސާބުތަކުން ދެއްކިނަމަވެސް ޓައިޕް 1 އަދި ޓައިޕް2ޑައިބެޓިކްސް ސަބަބުން މިފަދަ ބަލިތަކަށް މަގުފަހިވާކަން ފާހަގަކުރެވެއެވެ.\nމި ބަލި ދެނެގަތުމަށްޓަކައިހަކުރުބަލި ތަހަންމަލް ކުރަމުންދާ ފަރާތްތައް ގަވާއިދުން ސިއްހީ ފަރުވާދޭފަރާތެއްގެ ލަފާ ހޯދުން މުހިންމެވެ. އަދި އަވަހަށް ދެނެގަނެ ފަރުވާ ފެށިއްޖެނަމަ މިފަދަ ބަލިތަކުގެ ސަބަބުން ދިމާވާ ދާއިމީ ގެއްލުންތައް 95 އިންސައްތަ ކުޑަކުރެވޭނެއެވެ\n40 އަހަރުން މަތީގެ ހަކުރުބަލި ތަހައްމަލް ކުރަމުންދާ ފަރާތެއްނަމަ ލަސް ނުކޮށް ލޮލުގެ ހާއްސަ ޑޮކްޓަރަކަށް ދެއްކުން ވަރަށް މުހިއްމު ކަމަށް ސިއްހީ މާހިރުން ބުނެއެވެ. . އަދި މި ހިދުމަތް އެންމެ ފަސޭހަކަމާއި އެކު އެކަށޭނަ އަގެއްގައި އައިކެއާއިން ވެސް ލިބޭނެއެވެ. އައިކެއާގެ ކްލިނިކް އަދި ހޮސްޕިޓަލް ހުޅުވިފައި ހުންނާނީ ކޮންމެ ހަފްތާއެއްގެ ހޮނިހިރު ދުވަހުން ބުރާސްފަތި ދުވަހު ހެނދުނު 8:30 އިން 23:00އަށެވެ.\nއައިކެއާއިން ދޭ ހިދުމަތްތަކުގެ ތެރޭގައި މެޑިކަލް ރެޓީނާ ސަރވިސަސް، ކޮމްޕްރެހެންސިވް އައި އެގްޒާމް، ސާޖަރީ އަދި ޓްރީޓްމަންޓް، ރިފްރެކްޓިވް އެރާ ކަރެކްޝަން އަދި ޕްރިސްކްރިޕްޝަން އާއި ކޮންޓެކްޓް ލެންސްގެ ހިދުމަތް ހިމެނެއެވެ.\nއައިކެއާއިޖް އެޕޮއިންޓްމަންޓް ހެއްދުމަށް 3321026 ނަމްބަރު ފޯނާ ގުޅުއްވާ އިތުރު މައުލޫމާތު އައިކެއާގެ ވެބްސައިޓް މެދުވެރިކޮށް ލިބެން ހުންނާނެއެވެ.\nހަކުރު ބަލި ސިއްހަތު


EURO 2020: De Bryune arai, Belgium govaigen gadha 16 ah - One Online\nޑިބްރޭނާގެ ގޯލަށްފަހު އޭނާ އުފާފާޅުކުރީ ކުޑަކޮށް، އެއީ އެރިކްސަންއަށް އިހުތިރާމް ކުރުމަށް --- ފޮޓޯ/ ޔޫއެފާ\nޑިބްރޭނާ އަރައި، ބެލްޖިއަމް ގޮވައިގެން ގަދަ 16 އަށް\nޔޫރޯ 2020 ގެ ގްރޫޕް ބީގައި ބެލްޖިއަމްއިން ކުޅުނު ދެވަނަ މެޗުގައި ޑެންމާކު ބަލިކޮށް، އެޓީމުން ގަދަ 16 އަށް ދަތުރުކޮށްފިއެވެ.\nކޯޕަންހޭގަންގެ ޕާކެން ސްޓޭޑިއަމްގައި ކުޅުނު މެޗު ބެލްޖިއަމްއިން ކާމިޔާބުކުރީ 2-1 ގެ ނަތީޖާއަކުންނެވެ. މެޗުގައި ބެލްޖިއަމް ޖެހި ދެ ގޯލުގައިވެސް އެންމެ ބޮޑަށް ފާހަގަކުރެވުނީ ބަދަލު ކުޅުންތެރިއެއްގެ ގޮތުގައި މެޗަށް ނުކުތް، މެންޗެސްޓާ ސިޓީގެ މިޑްފީލްޑަރު ކެވިން ޑިބްރޭނާގެ ހުނަރެވެ.\nމިރޭގެ މެޗަށް ބެލްޖިއަމް ނުކުތީ ފުރަތަމަ މެޗުގައި 3-0 އިން ރަޝިއާ ބަލިކޮށްފައި އޮވެގެންނެވެ. މި މެޗުގެ ކުރިން ޑެންމާކުން ކުޅުނު ފުރަތަމަ މެޗަކީ މިހާތަނަށް މުބާރާތުގައި އެންމެ ގިނަ ބައެއްގެ ސަމާލުކަން ހުއްޓުނު މެޗެވެ. ފިންލޭންޑާ ދެކޮޅަށް ޑެންމާކުން އަމިއްލަ ގައުމުގައި ކުޅުނު މެޗުގައި ޑެންމާކުގެ ތަރި ކްރިސްޓިއަން އެރިކްސަން ކާޑިއެކް އެރެސްޓެއްގައި ދަނޑު މައްޗަށް ވެއްޓުން ވެގެން ދިޔައީ މުޅި ފުޓުބޯޅަ ދުނިޔެ "ޝޮކް" އަކަށް ދިޔަ ކަމަކަށެވެ. އެރިކްސަންގެ ހާލު މިހާރު އަންނަނީ ރަނގަޅުވަމުންނެވެ.\nމެޗުގެ ކުރިން ދަނޑުމަތިން ޑެންމާކް ޕްލޭމޭކަރު އެރިކްސަންގެ ނަންބަރު ޖެހި ޖާޒީ ދައްކާލައިފައިވާ އިރު، ބެލްޖިއަމްގެ ފަރާތުން ކެޕްޓަން ޖާން ވާޓޮންގެން، ޑެންމާކުގެ ކެޕްޓަން ސިމޮން ކެޔާއަށް ބެލްޖިއަމް ކުޅުންތެރިން ސޮއިކޮށްފައިވާ ކްރިސްޓިއަން އެރިކްސަންގެ ޖާޒީއެއް ހަދިޔާކޮށްފައިވެސް ވެއެވެ. އޭގެ އިތުރުން މެޗުގެ 10 ވަނަ މިނެޓުގައި ކުޅުން ހުއްޓާލައި، މުޅި ސްޓޭޑިއަމްއާއި ކުޅުންތެރިން، އަދި އޮފިޝަލުންވެސް ވަނީ އެރިކްސަންއަށް ޓްރިބިއުޓެއްގެ ގޮތުން މިނެޓެއް ވަންދެން އަތްތިލަ ބަޑި ޖަހައިފައެވެ. ކޮމެންޓްރީގެ ވާހަކަތަކަށް ބަލައި، އެރިކްސަންއަށް ފަރުވާ ދެމުންދިޔަ ދަނޑު ކައިރީ ހޮސްޕިޓަލަށް ދަނޑުގެ އަޑު ފޯރާނެ ކަމަށް ބެލެވެއެވެ.\nބެލްޖިއަމްއަކީ ފީފާ ރޭންކިންގެ އެއްވަނައިގައި އޮތް ޓީމު ނަމަވެސް ޑެންމާކު ފެށީ ހިތްވަރާއެކުގައެވެ. އެއް މިނެޓާއި 39 ސިކުންތު ތެރޭގައި އެޓީމުން ލީޑުވެސް ނެގިއެވެ. ޔޫސުފް ޕައުލްސަން ޖެހި އެ ގޯލަކީ ޔޫރޯ ތާރީހުގައިވެސް ދެވަނައަށް އެންމެ އަވަސް ގޯލެވެ. ޔޫރޯގެ އެންމެ އަވަސް ގޯލު 2004 ވަނަ އަހަރު މުބާރާތުގައި ޖެހީ ރަޝިއާގެ ޑިމިޓްރީ ކިރިޗެންކޯއެވެ. އޭނާ އެ ގޯލު ޖެހީ ގްރީސް ކޮޅަށެވެ.\nޑެންމާކުގެ ގޯލާއެކު ޕާކެން ސްޓޭޑިއަމް ގުގުމާލިއެވެ. ހިތްދަތި ފުރަތަމަ މެޗަށްފަހު އެޓީމުގެ ހިތްވަރާއި ސާބިތުކަމަށް ސަޕޯޓަރުން ފުރިހަމައަށް ލޯބި ދިނެވެ. އަޑު ބާރުކޮށް މުޅި މެޗުގައިވެސް ސަޕޯޓަރުން ޓީމަށް ހިތްވަރު ދެމުންދިޔަ އިރު، ފުރަތަމަ ހާފުގައި ފެނުނީ މުޅިންހެން ޑެންމާކުގެ އެޓޭކްތަކެވެ.\nޕައުލްސަންގެ ގޯލަށްފަހު އުފާފާޅުކުރަނީ --- ފޮޓޯ/ ޔޫއެފާ\nގޯލަށްފަހު ތިން ވަރަކަށް މިނެޓް ފަހުން ޑެންމާކުން ލީޑު ފުޅާކުރުމާ ގާތަށް ޖެހިލިއެވެ. ޕެނަލްޓީ އޭރިއާ ތެރެއިން މަައޭލީ ފޮނުވާލި ހަމަލާ ބެލްޖިއަމްގެ ކީޕަރު ތީބޯ ކޯޓުވާ މަތަކުރި އިރު، ބާސެލޯނާގެ ފޯވަޑް މާޓިން ބްރެތުވެއިޓްއަށް ފޮނުވާލި ހަމަލާ ގޯލާ އަމާޒުނުވެ ދިޔައީ ދަނޑި ކައިރިން ބޭރަށެވެ. އޭގެ އިތުރުންވެސް ފުރަތަމަ ހާފުގައި ޑެނިއަލް ވާސް ބޮލުން ފޮނުވާލި ހަމަލާއާއި ޕެނަލްޓީ އޭރިއާ ތެރެއިން ޑެމްސްގާޑް ފޮނުވާލި ހަމަލާ ފާހަގަ ކޮށްލެވުނެވެ.\nދެވަނަ ހާފަށް ބެލްޖިއަމް ނުކުތީ ބަދަލަކާ އެކުގައެވެ. އެޓީމުގެ އެންމެ ނުރައްކާތެރި ހަތިޔާރު ޑިބްރޭނާ ދަނޑު މައްޗަށް ނެރެ، ޑެންމާކަށް ނުރައްކާ ކޮށްލިއެވެ. މުބާރާތް ފެށި އިރު، ނޭފަތަށް ލިބިފައިވާ އަނިޔާއެއްގެ ސަބަބުން ކުޅުމާ ދުރުގައި ހުރި ޑިބްރޭނާއަށް މިރޭގެ މެޗަކީ މި ޔޫރޯގެ ފުރަތަމަ މެޗެވެ. މުބާރާތަށް ތައާރަފު ވެލުމަށް އޭނާއަށް މާ ގިނައިރެއް ނުނެގިއެވެ.\nމެޗުގެ 54 ވަނަ މިނެޓުގައި ބެލްޖިއަމްއިން ނަތީޖާ ހަމަހަމަ ކުރި ގޯލުގެ މޭސްތެރިއަކީ ޑިބްރޭނާއެވެ. ރޮމެލޫ ލުކާކޫ އަރިމަތިން ހިފައިގެން އައިސް ޑިބްރޭނާއަށް ދިން ބޯޅަ، ހަމަޖެހިލާފައި ތިރިތިރީން ޕާސްކޮށްލީ ތޯގަން ހަޒާޑަށެވެ. ތޯގަން ހަޒާޑް ބޯޅަ ވައްދާލީ ހުސް ގޯލަކަށެވެ.\nބެލްޖިއަމް ކެޕްޓަން އެޑެން ހަޒާޑާއި ޑިބްރޭނާ އަދި އެލެކްސް ވިޓްސަލް ކުޅުމަށް ނެރުމާއެކު ބެލްޖިއަމްގެ ކުޅުން ރަނގަޅުވެލިއެވެ. ހަމަލާތަކަށް ކުރިއަށް ޖެހި ޑެންމާކަށް ނުރައްކާ ކުރިއެވެ. 70 ވަނަ މިނެޓުގައި އަނެއްކާވެސް ޑިބްރޭނާގެ ފެންވަރު ދައްކާލިއެވެ. ހަޒާޑް ދިން ބޯޅައަކުން ވަރަށް ރީތިކޮށް ބަލާލާފައި ޑިބްރޭނާ ފޮނުވާލި ހަމަލާ އަމާޒުކޮށްލީ ގޯލުގެ ކަނަށެވެ. ފަހަތުން އަރައި ބެލްޖިއަމް ލީޑު ނެގިއެވެ. ހުރިހާ ޝުކުރެއް ޑިބްރޭނާއަށެވެ.\nއެ ސްކޯއާއެކުވެސް ޑެންމާކުން ބެލްޖިއަމް ހަމަޖެހިލިޔަކަ ނުދެއެވެ. އިރުކޮޅެއް ފަހުން މާޓެން ބްރެތުވައިޓްގެ ދެ ހަމަލާއެއް ނުރައްކާކޮށް ފެނުނެވެ. ޔެންސަންގެ ނުރައްކާތެރި ހަމަލާއެއްވެސް ގޯލުގެ މަތީ ކަނު ކައިރިން ބޭރަށް ގޮސްފައިވެއެވެ. އެހެންނަމަވެސް އެޓީމަށް ޕޮއިންޓެއް ސަލާމަތް ކުރެވިފައެއް ނުވެއެވެ.\nމެޗުން މޮޅުވެ ބެލްޖިއަމް ވަނީ ގަދަ 16 ޔަގީން ކޮށްފައެވެ. މިހާތަނަށް ގްރޫޕް ބީގައި ކުޅުނު ދެމެޗު ކާމިޔާބުކޮށް ބެލްޖިއަމް ވަނީ ހަ ޕޮއިންޓް ހޯދައިފައެވެ. ގްރޫޕްގެ ދެވަނައިގައި އޮތީ ދެ މެޗުން ތިން ޕޮއިންޓާއެކު އޮތް ރަޝިއާއެވެ. ތިންވަނައިގައި އޮތް ފިންލޭންޑަށްވެސް ދެ މެޗުން ތިން ޕޮއިންޓް ލިބިފައިވާ އިރު، ފުލުގައި އުންމީދު ކުޑަކޮށް އޮތީ ޑެންމާކެވެ.


މި މިނިސްޓްރީގެ ތިރީގައި މިވާ މަޤާމަށް އިޢުލާން ކުރަމެވެ.\nއެންޓި-ހިއުމަން ޓްރެފިކިންގ ޔުނިޓް/\nލޭބަރ އެންޑް އެމްޕްލޯއިމަންޓް ސެކްޝަން\nމަޤާމް އޮތް އޮފީހުގެ ނަން:\nމިނިސްޓްރީ އޮފް އިކޮނޮމިކް ޑިވެލޮޕްމެންޓް / ކ.މާލެ\n-/ 5,020 ރުފިޔާ\n-/ 1,500 ރުފިޔާ\n1. ސަޕޯޓިންގ ކޯ އެލަވަންސް2: 700/- ރުފިޔާ\n2. ސްޕެޝަލް ޑިއުޓީ އެލެވަންސް: އަސާސީ މުސާރައިގެ 35%\n3. ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުގެ މަތިން ބޭސް ފަރުވާގެ ޙިދުމަތް.\n5. ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާ.\n1. ރާއްޖޭގައި މަސައްކަތްކުރާ ބިދޭސީންނަށް ކޯޓާ ދޫކުރުމާއި ގުޅިގެން ކުރަންޖެހޭ އިދާރީ މަސައްކަތްތައް ކުރުން.\n2. ނެޝަނަލް ސްޓިއަރިންގ ކޮމިޓީ އޮން އެންޓި ހިއުމަން ޓްރެފިކިންގގެ ސެކްރެޓޭރިއަޓްގެ އިދާރީ މަސައްކަތްކުރުން.\n3. އެންޓި ހިއުމަން ޓްރެފިކިންގގެ ނެޝަނަލް އެކްޝަން ޕްލޭނަށް ޢަމަލުކުރުމަށްޓަކައި ސަރުކާރުގެ ކަމާގުޅޭ އެޖެންސީތަކާއެކު ވިލަރެސްކުރުމާއި ކަމާގުޅޭ އިދާރީ މަސައްކަތްކުރުން.\n4. އެންޓި ހިއުމަން ޓްރެފިކިންގއާގުޅޭ ޤާނޫނުތަކާއި ޤަވައިދުތަކަށް ޢަމަލުކުރުމަށް ކުރަންޖެހޭ މަސައްކަތްކުރުން.\n5. ޔުނިޓްގެ މަސައްކަތްތަކާއި ގުޅޭގޮތުން އަންނަ ސިޓީތަކަށް ޖަވާބުދިނުމާއި GEMS އަޕްޑޭޓްކުރުން.\n6. ސެކްޝަން/ޑިވިޜަން/ޑިޕާޓްމަންޓްގެ އެހެންމުވައްޒަފުންނާއި ގުޅިގެން މަސައްކަތް ކުރުމާއި ޗުއްޓީގައި ނުވަތަ ސަލާމުގައި ތިބޭ މުވައްޒަފުންގެ މަސައްކަތްތައް ޙިއްސާކުރުމާއި މިނިސްޓްރީގެ ފަރާތުން ރާވާ ހިންގާ އެހެނިހެން ކަންކަމާއި ގުޅިގެން ކުރަންޖެހޭ ކަންކަމުގައި، ޙަވާލު ކުރެވޭ ކަންކަން ކޮށްދީ އެހީތެރިވުން.\n1. 'ސާނަވީ' ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން އަދި މަޤާމުގެ ދާއިރާއެއްގައި (އެޑްމިނިސްޓްރޭޝަން) މަދުވެގެން2އަހަރު ދުވަހުގެ ތަޖްރިބާ ލިބިފައިވުން.\n2. 'މަތީ ސާނަވީ' ނުވަތަ އެ އާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n3. ބިޒްނަސް އެޑްމިނިސްޓްރޭޝަން/ބިޒްނަސް މެނޭޖްމަންޓް/ޕަބްލިކް އެޑްމިނިސްޓްރޭޝަން ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލްކޮށްފައިވުން.\n- މަސައްކަތުގެ ދާއިރާއިން ތަޖުރިބާއަށް ބަލައިގެން\nވަޒީފާއަށް އެދޭ ފޯމު މި ( މިނިސްޓްރީ އޮފް އިކޮނޮމިކް ޑިވެލޮޕްމެންޓް ) ކައުންޓަރުން ލިބެން ހުންނާނެވެ. އަދި މި އިދާރާގެ (www.trade.gov.mv) ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 ފެބްރުއަރީ 2019 ވާ އާދިއްތަ ދުވަހުގެ 12:00ގެ ކުރިން، މިނިސްޓްރީ އޮފް އިކޮނޮމިކް ޑިވެލޮޕްމެންޓް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް hr@trade.gov.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n- މިމަޤާމަށް މީހަކު ހޮވުމަށް ބާއްވާ އިންޓަރވިއު އަދި އިމްތިޙާން އޮންނާނީ ، 2019 ވަނަ އަހަރުގެ ފެބްރުއަރީ މަހުގެ ތެރޭގައި، މިނިސްޓްރީ އޮފް އިކޮނޮމިކް ޑިވެލޮޕްމަންޓްގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، އެތާރީޚުތަކުގައި އިންޓަވިއުއަށް ހާޒިރިވުމަށް ތައްޔާރުވެގެން ތިބުން އެދެމެވެ.\nމަޤާމަށް މީހުން ހޮވުމަށް ކަނޑައެޅިފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން %45 އަށްވުރެ މަތިވާންޖެހޭނެއެވެ.\n- ސިވިލް ސަރވިސްގެ ވަޒީފާ އަށް އެދޭ ފޯމު މި މިނިސްޓްރީގެ ކައުންޓަރުން ބަންދު ނޫން ކޮންމެ ދުވަހަކު 08:00 ން 14:00 އަށް ލިބެން ހުންނާނެއެވެ. އަދި މި ފޯމު މި މިނިސްޓްރީގެ ވެބްސައިޓް www.trade.gov.mv އިން ލިބެން ހުންނާނެއެވެ.\n- މި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3333143،3333160 އަށެވެ. ފެކްސް ކުރާނެ ނަންބަރަކީ، 9603323840+ އެވެ. އީމެއިލް ކުރާނީ hr@trade.gov.mv އަށެވެ.\n30 ޖަނަވަރީ 2019\nޕަބްލިޝްކުރި ތާރީޚު: 30 ޖަނަވަރީ 2019


Bodu Vazeerah Vure Bodah Beynunvany Ronaldo Ulheygothah Ulhen: Rashford - Vaguthu\nކުރިމަގުގައި ބޭނުންވަނީ ފުޓުބޯޅައިގައި އިތުރު ހަރުފަތްތަކެއް ކުރިޔަށްދިއުމަށް ކަމަށާއި ސިޔާސީ މައިދާނުގައި ހަރަކާތްތެރިވުމުގެ އެއްވެސް ވިސްނުމެއް ނެތްކަމަށް އިނގިރޭސި އުއްމީދީ ކުޅުންތެރިޔާ މާކަސް ރަޝްފޯޑް ބުނެފިއެވެ.\nރަޝްފޯޑް މިހެން ބުނެފައި ވަނީ އިނގިރޭސިވިލާތުގެ ބޮޑުވަޒީރު ބޮރިސް ޖޯންސަންގެ ބަދަލަށް އެންމެ އެކަށީގެންވާ މީހަކީ ރަޝްފޯޑްކަމަށް ބުނެ އެ ގައުމުގެ ރައްޔިތުން ޝުއޫރުފާޅުކުރަމުން ދާ ދަނޑިވަޅެއްގައެވެެ.\nއިނގިރޭސި ރައްޔިތުން ރަޝްފޯޑަށް މިހާ ގަދަރުކުރަނީ އޭނާގެ އިންސާނިއްޔަތުކަން އިސްކުރާ މިންވަރާ ގުޅިގެންނެވެ. އިނގިރޭސި ފަގީރު ކުޑަކުދިންނަށް ހާއްސަކޮށް ފެށި ހިލޭސާބަހަށް ކާތަކެތި ބެހުމުގެ ކާމިިޔާބު ޕްރޮގްރާމަށް ރަޝްފޯޑަށް ގިނަބަޔަކު ތައުރީފުކުރިއެވެ. އެއާއެކު އެ ގައުމުގެ ރައްޔިތުން ވަނީ ގައުމުގެ ބޮޑުވަޒީރުކަމަށް ރަޝްފޯޑު އައުމަށް ގޮވާލާފައެވެ.\nރަޝްފޯޑް ވަނީ ދާދިފަހުން އެމެރިކާގެ ކުރީގެ ރައީސް ބަރަކް އޮބާމާއާއި ވީޑިއޯ މެދުވެރިކޮށް ބައްދަލުކޮށްފައެވެ. އޮބާމާ ވަނީ މި ބައްދަލުވުމުގައި ރަޝްފޯޑްގެ އިންސާނީ އެހީތެރިކަން ފޯރުކޮށްދޭ ޕްރޮގްރާމަށް ތައުރީފުކޮށް ވާހަކަދައްކާފައެވެ. މިއީ އިނގިރޭސި ބޮޑުވަޒީރަށްވެސް ނުވެ އޮތް ބޮޑު ކަމަކަށް ވުމާއެކު ގިނަ ރައްޔިތުން ދަނީ ރަޝްފޯޑް މިސާލަކަށް ނެގުމަށް އެދި ގޮވާލާފައެވެ.\nމި ވާހަކަތަކަށް ރައްދުދެމުން ރަޝްފޯޑް ބުނީ ބޮޑުވަޒީރަށްވުރެ ބޮޑަށް ކްރިސްޓިއާނޯ ރޮނާާލްޑޯ އުޅޭގޮތަށް އުޅުންވެސް މާ ރަނގަޅުވާނެ ކަމަށެވެ.\nއިންގްލޭންޑާއި ސްކޮޓްލޭންޑް ބައްދަލުކުރާ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން ރަޝްފޯޑު ބުނީ ސިޔާސީ މީހަކަށް ވަރަށް ފަސޭހައިން ވެވިދާނެ ކަމަށާއި ނަމަވެސް އެކަހަލަ އެއްވެސްކަމެއް ކުރުމުގެ ވިސްނުމެއް ނެތް ކަމަށެވެ.\nރަޝްފޯޑް އެންމެ ބޮޑަށް ސަޕޯޓުކުރާ އެއް ކުޅުންތެރިއަކީ ޕޯޗުގަލްގެ ކްރިސްޓިއާނޯ ރޮނާލްޑޯއެވެ. އުމުރުން 36 އަހަރުގެ ރޮނާލްޑޯ ވަނީ ދާދިފަހުން ޔޫރޯގެ ރެކޯޑެއް އާކޮށްފައެވެ. މިހާރު އެއީ ޔޫރޯގެ ތާރީހުގައި އެންމެ ގިނަ ލަނޑު ޖެހި ކުޅުންތެރިޔާއެވެ. ސްކޮޓްލޭންޑާއި ދެކޮޅަށް ކުޅޭ މި މެޗުގެ ކުރިން ބޭއްވި ނޫސްވެރިންގެ ބައްދަލުވުމުުގައި ރަޝްފޯޑް ވަނީ ރޮނާލްޑޯއަށް ތައުރީފުކޮށް ގިނަ ވާހަކަތަކެއް ދައްކާފައެވެ.


Riyaazah "Chip" Jehey Varah Vure Salaamathy Hidhumai Thakugai Thihbevi Beyfulhun Maa Harudhanaa: Adhurey - Vaguthu\nރިޔާޒަށް "ޗިޕު" ޖެހޭވަރަށް ވުރެ ސަލާމަތީ ޚިދުމަތްތަކުގައި ތިއްބެވި ބޭފުޅުން މާ ހަރުދަނާ ވާނެ: އަދުރޭ\nރިރާޒަށް "ޗިޕު" ޖެހޭވަރަށް ވުރެ ސަލާމަތީ ބާރުތަކުގައި ތިބޭ މީހުންމާ ހަރުދަނާ ވާނެކަމަށް ފޮނަދޫ ދާއިރާގެ އިއްޒަތްތެރި މެންބަރު އަބްދުއްރަހީމް އަބްދުﷲ ވިދާޅުވެއްޖެއެވެ.\nކޮމިޝަނަރ އޮފް ފޮލިސްގެ މަޤާމަށް ހުރެވޭނީ ރައީސް ޔާމީނުގެ އަޅަކަށް ވެގެންކަމަށް ރައީސް ވަހީދު ދައުރުގައި ކޮމިޝަނަރ އޮފް ޕޮލިސްގެ މަޤާމް ފުރުއްވި، މިހާރުގެ ކިނބިދޫ ދާއިރާގެ އިއްޒަތްތެރި މެންބަރު އަބްދުﷲ ރިޔާޒު، ސީޕީ އަކަށް ހުރެވޭނީ ރައީސްގެ އަޅަކަށް ކަމަށް ބުނި ބުނުމަށް ރައްދުދެއްވަވާ، މިރޭ ޕީ.ޕީ.އެމްއިން ބޭއްވި ނޫސް ކޮންފަރެންސްއެއްގައި އަދުރޭ ވިދާޅުވީ "ޗިޕު" ޖެހޭވަރަށް ވުރެ ސަލާމަތީ ބާރުތަކުގައި ތިބޭ މީހުން މާ ހަރުދަނާ ވާނެކަމަށެވެ.\nއަބްދުﷲ ރިޔާޒަކީ ޤައުމީ ސަލާމަތަށް ހުރި ނުރައްކަލެއްގެ ގޮތުގައި އަދުރޭ ވަނީ ސިފަކުރައްވާފައެވެ. އަދުރޭ ވިދާޅުވީ އަބްދުﷲ ރިޔާޒް ދަނީ ދިވެހި ރާއްޖޭގެ ސަލާމަތީ ޚިދުމަތްްތަކުގެ ތެރޭގައި ފިރުނަުފައްދަން މަސައްކަތްޕުޅު ކުރައްވަމުންކަމަށް ބުނެފައެވެ. އަދި އަދުރޭ ވިދާޅުވީ މިފަދަ މީހުން މުޖުތަމައު ތެރެއަށް ދޫކޮށްފައި ތިބުމަކީ ނުރައްކާތެރި ކަމެއްކަމަށެވެ.\nއަދުރޭ މިރޭވަނީ ފުލުހުންނަށް އޯޑަރު ދެއްވާކަމަށް އިދިކޮޅުފަރާތަކުން ދައްކަވާ ވާާހަކައަށްވެސް ރައްދު ދެއްވާފައެވެ. އަދުރޭ ވިދާޅުވީ ސަލާމަތީ ބާރަށް އޯޑަރު ދެއްވަނީ ނޫންކަމަށާއި ތަކުރާރުކޮށް ވިދާޅުވަމުން މިގެންދަވަނީ ޤައުމީ ސަލާމަތަށް ނުރައްކާވާ އަދި ސީދާ ޤައުމުގެ ހަލާކަށް ނިކުމެތިބިކަން އަމަލާ ބަހުން ސާބިތު ކުރަމުންދާ ބޭފުޅުން ހައްޔަރު ކުރަންޖެހޭނެ ކަމަށެވެ.\nފެބުރުއަރީ 23, 2018 23:27\nޔާމިނު އެންމެ ނުރައްކަލީ...\nފެބުރުއަރީ 23, 2018 23:29\nފެބުރުއަރީ 24, 2018 01:34\nޗިޕު ކިޔަނީ ކޯނޗަކަށް ހޭ؟ ނުކިޔާވާ ވަކަރުގެއިން ވޮށިފިލާ އެޅިގެން މީނަ ދެން މާ އިނގިގަނެގެން!!!!!! ބުރޯ ދެބަލާ ޓައިގެ ގޮއް ޖަހަން ދަސް ކުރަން........ އަދިވެސް މަޖލީހައް ތި ދަނީ މީހުން ލައްވާ ގޮއްޖައްސައިން.!!!..\nފެބުރުއަރީ 24, 2018 06:38\nތެދެއް ހަމަ މިހާރު ކުރީގެ ތި ފިތުނަވެރި ފިތުނަކުރުވާ ސީޕީ ގަނޑު ހައްޔަރުކުރަޭ!\nފެބުރުއަރީ 24, 2018 09:15\nރައީސް މައުމޫނުގެ ވެރިކަން ވައްޓާލަންވެސް އުޅުނީ ރިޔާޟު! އަންނިގެ ވެރިކަން ވައްޓާލަންވެސް އުޅުނީ ރިޔާޟު ! ޔާމީންގެ ވެރިކަން ވައްޓާލަންވެސް އުޅުނީ ރިޔާޟު! މިއީ އޭނަގެ ފެންވަރަކީ! މައުމޫނާއި އަންނިގެ ވެރިކަން ވައްޓާލުމަށް ޕޯޑިޔަމްތަކަށް އަރާ ގޮވި އެއްޗެތި މިހާރުވެސް އެގޮވަނީ!


"Kos Gina Mistake" ge first look lava seteh henn | Mihaaru\n28 އޮކްޓޯބަރ 2019 - 06:125comments\nމި ފިލްމުގެ ޓްރެއިލާ ގެނެސްދިނުމުގެ ކުރިިން އާންމުކުރި ފުރަތަމަ މަންޒަރުތަކުގައި ހިމެނެނީ ފިލްމުގައި ހިމެނޭ ލަވަތަކުގެ ތަންތަންކޮޅާ އެކު ފިލްމުގެ ބައެއް މަންޒަރުތަކެވެ. ފާހަގަކުރެވުނު މައިގަނޑު ކަމަކީ ފިލްމުގައި މުޅިންހެން ހިމެނެނީ ހިންދީ ކޮޕީ ރާގުތައް ކަމެވެ.\nމި ފިލްމަކީ ޔޫސުފް ޝަފީއު (ޔޫއްޕެ) ލިޔެ، ޑައިރެކްޓްކޮށް އަދި މުހިއްމު ރޯލެއް ވެސް ކުޅެފައިވާ ފިލްމެކެވެ. އަދި މި ފިލްމަކީ އޭނާ ލިޔެ، ޑައިރެކްޓްކުރި ވީމީޑިއާގެ "ދައުވަތު" އަށް ފަހު އެތަނުން ގެނެސްދޭ ދެވަނަ ފިލްމެވެ.\nމައިގަނޑު މަންޒަރުތައް އދ. ފެންފުށީފައި ނަގާފައިވާ "ކޮސް ގިނަ މިސްޓޭކް" ގެ ކާސްޓުންގެ ތެރޭގައި އަލީ ސީޒަން، ނުޒުހަތު ޝުއައިބް (ނުޒޫ)، މަރިޔަމް އައްޒަ، އަހުމަދު އީސަ (އާނަންދު)، އަލީ އާޒިމް (ދޮން އައްޔަ)، އަބްދުﷲ ޝާފިއު (ފުބޫ)، ހާމިދު އަލީ، އަހުމަދު ސައީދު، އަހުމަދު ނިމާލު ފަދަ ތަރިން ހިމެނެ އެވެ.\n"ކޮސް ގިނަ މިސްޓޭކް" އަޅުވަން ނިންމާފައި ވަނީ އަންނަ މަހުގެ މެދުތެރޭގަ އެވެ.\nމި ފިލްމަކީ މި އަހަރު ޔޫއްޕެ ޑައިރެކްޓްކޮށް ބެލުންތެރިންނަށް ގެނެސްދޭ ހަތަރު ވަނަ ފިލްމެވެ. އޭނާ ކުރިން ގެނެސްދިން ފިލްމުތަކީ "ދައުވަތު" ގެ އިތުރުން "40+" އަދި "ނަފުރަތުވުމުން" އެވެ.\nއިތުރު ލިޔުންތައް އަލީ ސީޒަން ދިވެހި ފިލްމް އިންޑަސްޓްރީ ޔޫސުފު ޝަފީއު (ޔޫއްޕެ) އޮލިމްޕަސް ސިނަމާ


Kin'bidhoo aai Kan'doodhooo sih'hee marukazuge aa imaaraaiy elhumah bayakaa havaalu kohffi - One Online\n26 ޖެނުއަރީ 2021: ތ. ކިނބިދޫއާއި ކަނޑޫދޫ ސިއްހީ މަރުކަޒުގެ އާ އިމާރާތް އެޅުމަށް ބަޔަކާ ހަވާލުކުރުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: ހެލްތު މިނިސްޓްރީ\nކިނބިދޫއާއި ކަނޑޫދޫ ސިއްހީ މަރުކަޒުގެ އާ އިމާރާތް އެޅުމަށް ބަޔަކާ ހަވާލުކޮށްފި\nތ. ކިނބިދޫ އާއި ތ. ކަނޑޫދޫ ސިއްހީ މަރުކަޒުގެ އާ އިމާރާތުގެ މަސައްކަތް ކުރުމަށް ބަޔަކާ ހަވާލުކޮށްފިއެވެ.\nހެލްތު މިނިސްޓްރީގައި މިއަދު ބޭއްވި ރަސްމިއްޔާތެއްގައި މި މަޝްރޫއުތައް ހަވާލުކޮށްދެއްވީ ހެލްތު މިނިސްޓްރީގެ ސްޓޭޓް މިނިސްޓަރު އަހުމަދު އާދިލެވެ. މި ދެ މަޝްރޫއުގެ ތެރެއިން ކިނބިދޫ ސިއްހީ މަރުކަޒުގެ އާ އިމާރާތުގެ މަސައްކަތް ކުރުމަށް ހަވާލުކުރީ އަމޭން މޯލްޑިވްސް ޕްރައިވެޓް ލިމިޓެޑާއެވެ.\nއެ ކުންފުންޏާ އެ މަސައްކަތް ހަވާލު ކުރީ 300 ދުވަހުގެ ތެރޭގައި ނިންމާ ގޮތަށް 15،371،786.03 (ފަނަރަ މިލިއަން ތިންލައްކަ ހަތްދިހަ އެއްހާސް ހަތްސަތޭކަ އަށްޑިހަ ހަ ރުފިޔާ ތިން ލާރި) އަށެވެ.\nކަނޑޫދޫ ސިއްހީ މަރުކަޒުގެ އާ އިމާރާތުގެ މަސައްކަތް ކުރުމަށް ހަވާލުކުރީ ޑުޕްލެކްސް ޕްރައިވެޓް ލިމިޓެޑާއެވެ. އެ މަސައްކަތް ޑުޕްލެކްސްއާ ހަވާލުކުރީ 300 ދުވަހުގެ ތެރޭގައި މަސައްކަތް ނިންމާ ގޮތަށް 13،972،920 (ތޭރަ މިލިއަން ނުވަލައްކަ ހަތްދިހަ ދެހާސް ނުވަސަތޭކަ ވިހި ރުފިޔާ) އަށެވެ.\nމި ރަސްމިއްޔާތުގައި ވާހަކަދައްކަވަމުން ސްޓޭޓް މިނިސްޓަރު އާދިލް ވިދާޅުވީ، ދެ ރަށުގައި ވެސް އަލަށް ހެދޭ ސިއްހީ މަރުކަޒު ނިމޭއިރު އެތަނަށް ބޭނުންވާ 80 އިންސައްތަ ކަރަންޓް އުފައްދާނީ ސޯލާއިން ކަމަށެވެ. އަދި މިނިސްޓްރީގެ އަމާޒަކީ އަލަށް އިމާރާތް ކުރެވޭ ސިއްހީ މަރުކަޒުތަކުގައި ވީހާވެސް ގިނައިން ގްރީން އެނާޖީ ބޭނުން ކުރުން ކަމަށް ވިދާޅުވިއެވެ.\nއާދިލް ވިދާޅުވީ، އެ ދެރަށުގައިވެސް އަލަށް ހެދޭ ސިއްހީ މަރުކަޒުތަކާއެކު މުވައްޒަފުން ތިބުމަށް އެކޮމޮޑޭޝަން ބްލޮކްތަކެއްވެސް ހެދުމަށް ހަމަޖައްސާފައިވާ ކަމަށެވެ.\nގުޅޭ ޓެގު މިނިސްޓްރީ އޮފް ހެލްތް ތ. ކަނޑޫދޫ ތ. ކިނބިދޫ


Danish Zahen Ge Maraai Eku India Ge "YouTuberS" Shockehgai\n10 މަސް,3ހަފްތާ,4ދުވަސް, 19 ގަޑި,4މިނެޓް, 42 ސިކުންތު ކުރިން 13820އައިޝަތު ޝިމްނާ\nދާނިޝް ޒަހެން އަކީ އިންޑިއާގައި މަޝްހޫރު ޔޫޓިއުބަރ އެކެވެ. އޭނާ ޔޫޓިއުބަށް ލާ ވީޑިއޯތަކާއި އޭނާގެ ލުކުސް އިން ގިނަ ބައެއްގެ މަގުބޫލުކަން އޭނާ ވަނީ ހޯދާފައެވެ. ހަށިގަނޑު ފިޓްކޮށް ބެހެއްޓުމަށް ބުރަކޮށް މަސައްކަތް ކުރި ދާނިޝް އެންމެންގެ ތެރެއަށް މަޝްހޫރު ވެގެންދިޔައީ އިންޑިއާގެ އެންޓަރޓައިންމެންޓް ޗެނަލްއެއް ކަމަށްވާ އެމްޓީވީއިން ގެނެސްދޭ "އޭސް އޮފް ސްޕޭސް" އިންނެވެ.\nކޮންމެވެސް ސަބަބަކާއި ހެދި އެ ޝޯއިން އޭނާ ވަނީ ފާއިތުވި ހަފްތާގައި ނިކުމެގެންގޮސްފައެވެ. މައުލޫމާތު ލިބިފައިވާ ގޮތުގައި އޭނާ ޝޯއިން ނިކުތީ އާއިލީ މައްސަލައެއްގެ ހައްލު ކުރުމަށެވެ. ބައެއް ނޫސްތަކުގައި ބުނެފައިވަނީ އޭނާ ޝޯ ދޫކޮށްލީ ގާތްމީހެއްގެ ކައިވެންޏަށް ދިއުމަށްޓަކައި ކަމަށެވެ. ނަމަވެސް އެ ޝޯއަށް ވައިލްޑް ކާޑެއްގެ ގޮތުގައި އޭނާ ގެންދިއުމަށް ޝޯގެ ހޯސްޓް ވިކާސް ގުޕްތާ ވަނީ ނިންމާފައެވެ.\nދާނިޝް މަރުވެފައިވަނީ އޭނާ ގާތްމީހެއްގެ ކައިވެނި ހަފްލާގައި ބައިވެރިވުމަށްފަހު އަނބުރާ އައި މަގުމަތީގައި އޭނާގެ ކާރު އެކްސިޑެންޓްވެގެންނެވެ. އެ އެކްސިޑެންޓްގެ ސަބަބުން ކާރު އެއްކޮށް ހާލުވެފައިވާއިރު އެކްސިޑެންޓް ހިނގިއިރު ކާރު ގައި ދާނިޝްއާއެކު ތިން މީހުންތިބި ކަމަށް އިންޑިއާގެ ނޫސްތަކުގައިވެއެވެ.\nއެކްސިޑެންޓްގައި ދާނިޝް މަރުވި އިރު ދެން ތިބި ތިން މީހުންގެ ހާލު ސީރިއަސްކަމަށް މައުލޫމާތު ލިބިފައިވެއެވެ. އަދި ކާރު އެކްސިޑެންޓް ވުމާއި އެކު ދާނިޝްމެން ކާރުން ފޭބި ކަމަށްވެސް ނޫސްތަކުގައިވެއެވެ. ދާނިޝް މަރުވާން ދިމާވީ ކާރުން ފައިބައިގެން ކާރާއި މާދުރު ނޫން ހިސާބެއްގައި އިޝީދެގެން އިންދާ ކާރު ފުރޮޅައިލައިގެން އައިސް އޭނާގެ ގައިމައްޗަށް ވެއްޓުމުގެ ސަބަބުން ކަމަށްވެސް ނޫސްތަކުގައިވޭ. ކާރު އެކްސިޑެންޓްވީ ފަހަތުން އައި ޓްރަކެއް އޭގައި ޖެހިގެން ކަަމަށްވެސް ބައެއް ނޫސްތަކުގައިވެއެވެ.\nއޭނާގެ މަރާއި އެކު އިންޑިއާގެ ޔޫޓިބަރުންނާއި ޓީވީ އިންޑަސްޓްރީގެ ބައެއް ތަރިންގެ އިތުރުން އޭނާގެ ގިނަ އަދަދެއްގެ ފޭނުން ދަނީ އާއިލާގެ ހިތާމައިގައި ބައިވެރިވާކަން ހާމަކޮށް ހަމްދަރުދީ ފޮނުވަމުންނެވެ. އޭނާ މަރުވުމާއި އެކު އޭނާގެ ސޯޝަލް މީޑިއާ އެކައުންޓްތައް ފޮލޯކުރާ މީހުންގެ އަދަދު އިތުރުވެފައިވާއިރު މިހާރު 1.2 މިލިއަން މީހުން އަންނަނީ އިސްޓަގްރާމުންވެސް ފޮލޯކުރަމުންނެވެ. އަދި އޭގެ ތެރެއިން ގިނަ މީހުން ވަނީ އޭނާގެ އާއިލާއަށް ލިބުނު ހިތާމައިގައި ބައިވެރިވާ ކަން ހާމަކޮށްފައެވެ.


LIVE - City council thakuge majority MDP ah\nސިޓީ ކައުންސިލްތަކުގެ މެޖޯރިޓީ އެމްޑީޕީއަށް\nގިނަ ވޯޓު ފޮށިތައް ވަނީ ގުނާފަ\n100 އަށްވުރެ ގިނަ ފޮށީގެ ނަތީޖާ ވަނީ ލިބިފަ\nމިވަގުތު އެންމެ ކުރީގައި އުޅެނީ އެމްޑީޕީ\nލާމަރުކަޒީ ގާނޫނުގެ ދަށުން އުފެއްދި ކައުންސިލްތަކުގެ ތިންވަނަ ދައުރަށް ކައުންސިލުން ހޮވުމަށް ބާއްވާ ތިންވަނަ ލޯކަލް ކައުންސިލް އިންތިހާބަށް މިހާރު ވަނީ ހުރިހާ ތައްޔާރީތަކެއްވެފަ އެވެ. ކައުންސިލް އިންތިހާބު މިއަދު ބާއްވާއިރު ތިން ފަހަރެއްގެ މަތިން އިންތިހާބު ބާއްވާ ދުވަހަށް ފަސްކޮށްފައިވެ އެވެ.\nލޯކަލް ކައުންސިލުތަކުގެ އިންތިހާބުގެ ގާނޫނަށް މިފަހުން ގެނައި ބަދަލުގެ ސަބަބުން މި ދައުރަށް ހޮވަންޖެހޭ ކައުންސިލަރުންގެ އަދަދު މަދުވާނެ އެވެ. މީގެކުރިން ކައުންސިލަރުން ހޮވަނީ ކޮންމެ 3000 މީހުންނަށް ވުރެއް މަދު އާބާދީ އޮންނަ ރަށްރަށުން ފަސް ކައުންސިލް މެންބަރުންނެވެ. އަދި އެއަށްވުރެއް ގިނަ ނަމަ ހަތް މެންބަރުންނެވެ. ނަމަވެސް ގާނޫނަށް ގެނައި އިސްލާހާ ގުޅިގެން 3000 ހަމަނުވާ އާބާދީތަކަށް ދެން ހޮވަން ޖެހޭނީ ތިން ކައުންސިލަރުންނެވެ. އަދި އެއަށްވުރެ އާބާދީ މަތިނަމަ ފަސް ކައުންސިލަރުންނެވެ.\nރާއްޖޭގެ އެކި ކަންކޮޅުތަކުގައި ޖުމްލަ 422 ވޯޓު ފޮށި ބަހައްޓާފައިވާއިރު ވޯޓުލުމުގެ ހައްގު ލިބެނީ 255،987 މީހުންނަށެވެ. އޭގެތެރެއިން 45745 މީހުން ރީ ރަޖިސްޓްރީކޮށްފައިވެ އެވެ.\nމިފަހަރު ކައުންސިލްތަކަށް އިންތިހާބު ކުރަން ޖެހެނީ 664 ކައުންސިލަރުންނެވެ. އެ މަގާމުތަކަށް ޖުމްލަ 1،496 ކެނޑިޑޭޓުން އެކި ޕާޓީތަކުން ވަނީ ކުރިމަތިލާފަ އެވެ. މި ނިމުނު ދައުރަށް 1،115 ކައުންސިލަރުން އިންތިހާބުކޮށްފައިވެ އެވެ. ކެނޑިޑޭޓުންގެ އަދަދު މިފަހަރު އެންމެ ގިނައީ ޕީޕީއެމްގަ އެވެ. އެއީ 521 ކެނޑިޑޭޓުންނެވެ. އިދިކޮޅު އެންމެ ބޮޑު ޕާޓީ، އެމްޑީޕީއިން ކުރިމަތިލާފައިވަނީ 469 ކެނޑިޑޭޓުންނެވެ. ޖުމްހޫރީ ޕާޓީން 93 ކެނޑިޑޭޓުން އެކި ކައުންސިލްތަކުގެ ގޮނޑިތަކަށް ނެރެފައިވާއިރު ސަރުކާރު ކޯލިޝަންގައި ހިމެނޭ އެމްޑީއޭއިން ވަނީ 49 ކެނޑިޑޭޓުން ނެރަފަ އެވެ. ޑީއާރްޕީގެ އެއް ކެނޑިޑޭޓް ވާދަކުރާއިރު އަމިއްލަ ގޮތުން 363 ކެނޑިޑޭޓުން އިންތިހާބުގައި ވާދަކުރެ އެވެ.\nކައުންސިލް އިންތިހާބު އޮބްޒާވުކުރުމަށް 898 ފަރާތުން ހަރަކާތްތެރިވާނެ އެވެ. އޭގެއިތުރުން ހަ އިންޓަނޭޝަނަލް އޮބްޒާވަރުން ވެސް ހަރަކާތްތެރިވާނެ އެވެ. އިންތިހާބު މޮނީޓާކުރުމުގެ ހުއްދަ 634 ފަރާތަކަށް ދީފައިވާއިރު ކެނޑިޑޭޓުންގެ މަންދޫބުންގެ ގޮތުގައި 1147 ފަރާތަކުން ހަރަކާތްތެރިވާނެ އެވެ.


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 131 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 131 ވަނަ ރޭޑިޔޯ ޚިޠާބު\n20 ޖަނަވަރީ 2012، ރިފަރެންސް: PRO/RMN/2012/7\nމިއަދަކީ 20 ޖެނުއަރީ 2012 ވީ ހުކުރު ދުވަސް. އަންނަ އަންގާރަ ދުވަހަކީ، ރާއްޖޭގެ ޤައުމީ ދުވަސް. މިއަހަރުގެ ޤައުމީ ދުވަސް ފާހަގަކުރުމަށް ހަމަޖެހިފައިވަނީ އުތީމުގައި. މި ދުވަހުގެ ޚާއްޞަ ރަސްމިއްޔާތުތަކަށް އުތީމު މިހާރުދަނީ ތައްޔާރުވަމުން.\nމި ރާއްޖޭގައި އިލެކްޓްރިކް ކަރަންޓަށް ކުރެވޭ ހޭދަ ކުޑަކުރުމަށާއި، އަދި ތެޔޮ އެތެރެކުރެވޭ މިންވަރު މަދުކުރުމަށާއި، އިޢާދަކުރެވޭ ހަކަތަ އުފެއްދުން އިތުރުކުރުމަށް ސަރުކާރުން ކުރަމުންގެންދާ މަސައްކަތްތަކަށް މިވަނީ ތަފާތު ކުރިއެރުންތަކެއް ލިބެން ފަށާފައި.\nއެނގިވަޑައިގަންނަވާނެ، 2009 ވަނަ އަހަރު ކޯޕަންހޭގަންގައި ތިމާވެށްޓާ ގުޅޭގޮތުން ބޭއްވުނު ބައްދަލުވުމުގައި އަޅުގަނޑު ބައިވެރިވިން، ރާއްޖޭގެ ފަރާތުން. އެބައްދަލުވުމުގައި އަޅުގަނޑުމެންނަށް، ދިވެހި ސަރުކާރަށް ވަރަށް ގިނަގުނަ ކުރިއެރުންތަކެއް ލިބުނު ކަމަށް އަބަދުވެސް އަޅުގަނޑު އައީ ދެކެމުން. އެބައްދަލުވުމަށްފަހުގައި، އަޅުގަނޑާއި ޑެންމާކް ސަރުކާރުގެ ބޮޑުވަޒީރާ ބައްދަލުވެފައިވީތީވެ އަދި އެފަހަރުގެ ކޯޕަންހޭގަން ސަމިޓްގެ ރިޔާސަތު ބަލަހައްޓަވަމުން ގެންދެވީ، އެއިރުގެ ޑެންމާކް ސަރުކާރުގެ އެންވަޔަރަންމަންޓް މިނިސްޓަރ ކޯނީ ހެޑްގާޑް، ފަހުން ޔޫރަޕިއަން އިއްތިހާދުގެ ތިމާވެށްޓާ ގުޅޭ އެންމެ އިސްބޭފުޅަކަށް ހުންނަވަނީ އެބޭފުޅާ. އަޅުގަނޑުމެންނަށް އެބައްދަލުވުމުގެ ތެރެއިންނާއި އަދި އޭގެ ހަވާސާއިން ކިތަންމެ ޤައުމެއްގެ ވެރިންނާ ވާހަކަ ދައްކައި ހެދުނު. އަދި ރާއްޖެއާ ގުޅޭގޮތުން ކިތަންމެ މަޝްވަރާއެއް ކުރެވުނު.\nމި މަޝްވަރާތަކަށްފަހުގައި، ޑެންމާކް ސަރުކާރުން ދިވެހި ސަރުކާރަށް، ދިވެހިރާއްޖެއަށް އެހީތެރިވެދިނުމަށް ނިންމަވައި، ޔޫ.އެން.ޑީ.ޕީ މެދުވެރިކޮށްގެން ޕްރޮގްރާމްތަކެއް ހިންގުމަށް ފާހަގަކުރެވުނު. އިރާދަކުރެއްވިއްޔާ، ހައްދުންމަތީގެ ދެސަރަޙައްދެއްގެ އިންޖީނުގެތައް، އިޢާދަކުރެވޭ ހަކަތައަށް ބަދަލުކުރުމުގެ މަސައްކަތް މިހާރު މިވަނީ ކުރިއަށްދާން ފަށާފައި.\nކަމުގެ މާހިރުންނާ ގުޅިގެން ސަރުކާރުން ކޮށްފައިވާ ދިރާސާތަކުން އެނގޭ ގޮތުގައި، ހަކަތަ އުފެއްދުމަށް އަޅުގަނޑުމެން ބޭނުންކުރާ ޑީސަލް ތެލަށް ކުރެވޭ ޚަރަދުގެ ވަރަށްބޮޑު ބައެއް ބޭކާރުވެގެން އެބަދޭ. މިކަމުގެ ސަބަބަކީ، އިންޖީނުގެތަކުގެ އާބާތުރަ ފިލުވުމާމެދު އަޅާލަންވާ މިންވަރަށް އަޅާނުލެވުމާއި، އަދި އެފަދަ އިންޖީނުގެތަކުން ނަތީޖާ ނެރެވެންވާ އެންމެމަތީ މިންވަރަށް ބޭނުން ނުހިފޭތީ.\nބޭރުގެ ފަރާތްތަކާ ސަރުކާރާ ގުޅިގެން ކުރެވޭ މަސައްކަތްތަކުގައި، ހައްދުންމަތީ ގަމުގެ މިދެންނެވި އިންޖީނުގެތައް ނިސްބަތްވާ ހަކަތައިގެ މުޅި ވިއުގަ ދިރާސާ ކުރުމަށް، ނަރު އެޅިފައިވާ ގޮތްގޮތުން ފެށިގެން އައިސް އަލަމާރި، އެއަރ ކޮންޑިޝަނަރ، އިސްތިރި، ބޮކިފަދަ އެއްޗެތި ބޭނުންކުރެވޭ ގޮތްތަކުގެ މަޢްލޫމާތު އެކުލަވައިލެވި، ހަކަތައިގެ ނިޒާމުން ބޭކާރު ގޮތުގައި ހޭދަވާ ހަކަތަ އަދި އެހެންކަމުން، އެހަކަތައަށް ބޭކާރުވެގެންދާ ޚަރަދު ސަލާމަތް ކުރުމަށް މަސައްކަތް ކުރެވިގެންދާނެ. ސަރުކާރުން އަންދާޒާކުރާ ގޮތުގައި، މިމަސައްކަތުން އަހަރަކު ގާތްގަނޑަކަށް ހަތަރު މިލިއަނާއި ފަސް މިލިއަން ރުފިޔާ، ބޭކާރުނުވެ ސަލާމަތް ކުރެވޭނެ. މިދެންނެވި އިންޖީނުގެތަކުން ނަތީޖާ ނެރެވޭ މިންވަރު، މިފަދައިން އިތުރުވެގެން ދިޔުމުން، އިތުރުކުރެވޭ ކޮންމެ ބައެއް، މިދެންނެވި ހަތަރު ފަސް މިލިއަނަށް އިތުރުކުރެވިގެންދާނެ ކަމުގައި އަޅުގަނޑު ގަބޫލުކުރަން.\nފޯރުންތެރިކަން ކުޑަކަމުގައި ފާހަގަކުރެވޭ ޢާއިލާތަކަށް، ސަރުކާރުގެ ބަޖެޓުން މިހާރުވެސް އިލެކްޓްރިކް ކަރަންޓްގެ ޚަރަދުތައް ފޫބައްދައިދިނުމަށް މިގެންދަނީ ސަބްސިޑީ ދެމުން. އެހެންކަމުން، މިދެންނެވި ޕްރޮގްރާމް، ހައްދުންމަތީގައި ހިންގަމުން ގެންދާއިރުވެސް އިލެކްޓްރިކް ބިލް އަދާކުރުމަށް ސަރުކާރުން ސަބްސިޑީ ދިނުމުގެ ބައިވެސް، އެކުއެކީގައި ހިންގެމުންދާނެ ކަމުގައި އަޅުގަނޑު ފާހަގަކޮށްލަން.\nއެނގިވަޑައިގަންނަވާނެ، އިލެކްޓްރިކް ކަރަންޓް އުފެއްދުމަށާއި، ދަތުރުފަތުރުގެ ބޭނުންތަކަށްވެސް ޑީސަލް ތެޔޮ އެތެރެކުރުމަށް ސަރުކާރުން ގެންދަނީ ނިސްބަތުން ވަރަށްބޮޑު ޚަރަދުތައް ކުރަމުން. މި ރާއްޖެއަކީ، ތެޔޮ އުފައްދަމުން ގެންދާ ޤައުމެއް ނޫންކަމުން، މި ޚަރަދުތައް ގުޅިފައި ހުރީ ބޭރު ޤައުމުތަކުގެ މާރުކޭޓްތަކުގައި ތެލުގެ އަގުތަކަށް އަންނަ ބަދަލުތަކާވެސްމެ.\nއަޅުގަނޑުމެންނަށް ޚަރަދަކާ ނުލައި މަތިވެރި މާތް އަމުރުފުޅާއެކު މިންވަރު ކުރައްވާފައިވާ ބޮޑު އެއް ނިޢުމަތަކީ، މި ރާއްޖެއަށް ލިބޭ އަވީގެ ދޯދިތައް. މިދެންނެވި ނިޢުމަތަކީ، އިލެކްޓްރިކް ކަރަންޓް ނުވަތަ ހަކަތަ އުފެއްދުމަށް، މިޒަމާނުގައި ނުހަނު އެދެވޭ ބޭނުންތަކެއް ކުރެވޭ ވަސީލަތެއްކަން މިވަނީ ފާހަގަވެފައި. އެހެންކަމުން، އެބައި ތަރައްޤީ ކުރެވި، މިހާރުގެ އިންޖީނުގެތަކާ ގުޅާލުމުން، މި ޚަރަދުތައް، އެތައް ތަނަކުން ދަށްކުރެވިގެންދާނެކަން ވަނީ ގަބޫލު ކުރެވިފައި.\nހައްދުންމަތީގައި މި ހިންގޭ މަޝްރޫޢުގެ ކާމިޔާބީ ގުޅިފައިވަނީ، ހަމައެކަނި އެ ދެ އިންޖީނުގެއަކާ ނޫން. މި މަޝްރޫޢުގެ ކާމިޔާބީ، ދެން ގުޅިގެންދާނީ، މުޅި ރާއްޖޭގައި ހިންގޭ ދުއިސައްތަވަރަކަށް އެހެން އިންޖީނުގެތަކާކަމީ، އަޅުގަނޑުމެންނަށް ލިބޭ ވަރަށްބޮޑު ހިތްހަމަޖެހުމެއް.\nދެން އަޅުގަނޑު ދަންނަވާލަން ބޭނުންވަނީ، އިސްލާމްދީނުގެ ތަޢުލީމު، އެންމެ މަތީ ދަރަޖައަށް ޙާޞިލް ކުރައްވައިގެން، މި ރާއްޖޭގައި ހުންނެވި އެންމެ އިސް އެއްބޭފުޅެއް ކަމުގައިވާ ޑޮކްޓަރ ޢަބްދުލްމަޖީދު ޢަބްދުލްބާރީ، ދީނީ ބައެއް ކަންކަމާ ގުޅޭގޮތުން މީގެ ދެދުވަހެއް ކުރިން ފާހަގަކުރައްވާފައިވާ ބައެއް ނުކުތާ. އެމަނިކުފާނު ފާހަގަކުރައްވާ ގޮތުގައި، ދީނީ ގޮތުން މީހަކާ ދިމާއަށް އޭނާއަކީ ލާދީނީ މީހަކު ކަމަށް ތުހުމަތުކޮށް، އިނގިލި ދިއްކޮށް ވާހަކަ ދައްކާ ކަމުގައިވާނަމަ، އެއީ ވަރަށްބޮޑު މައްސަލައެއް. އެމަނިކުފާނު ވިދާޅުވާގޮތުގައި، އިސްލާމީ ޝަރީޢަތުގައިވެސް، މީހަކާ ދިމާއަށް، އެމީހަކީ ލާދީނީ މީހެކޭ ނުވަތަ ދީނުން ބޭރުވެފައިވާ މީހެކޭ، ކާފަރެކޭ، އެއްވެސް މީހަކަށް ނުބުނެވޭނެކަން އަޅުގަނޑުމެން ދަންނަން ޖެހޭނެ ކަމަށް. އެފަދަ ނިންމުމެއްވާނީ، ޝަރުޢީ ޙުކުމެއް ކަމަށް އެމަނިކުފާނު ދެކެވަޑައިގަންނަވާ. އަދި ޝަރުޢީ ޙުކުމެއް ކުރެވެންޖެހޭނީ، ޝަރުޢީ ޙުކުމެއް ކުރާ ތަނަކުން ކަމަށާއި، މީހެއްގެ މައްޗަށް އެފަދަ ޙުކުމެއް ކުރާނީ ކޯޓަކުން ކަމުގައި އެމަނިކުފާނު ފާހަގަކުރައްވާ.\nޑޮކްޓަރ ބާރީ އިތުރަށް ފާހަގަކުރެއްވި ގޮތުގައި، އެއްވެސް މީހަކު ނުވަތަ އެއްވެސް ފަރާތެއް، ލާދީނީ ކަމުގައި ބުނެވޭ ބުނުމުގެ މައްޗަށް، އަނެއްކާ އެތައް ޙުކުމްތަކެއްވެސް އަންނާނެ. މިސާލަކަށް، މީހަކީ ލާދީނީ މީހެއް ކަމަށް ކަނޑައަޅައިފި ކަމުގައިވާނަމަ، އެމީހާގެ އަނބިމީހާއަކީވެސް އެއީ، ވަރިވެފައި ހުރި މީހަކަށްވާނެ ކަމަށާއި އަދި އޭނާ މަރުވެއްޖެ ކަމުގައިވާނަމަ، ނުވަތަ އޭނާގެ ގާތްތިމާގެ މީހަކު މަރުވިޔަސް، ވާރުތައެއްވެސް ނުވާނެ ކަމުގައި އެމަނިކުފާނު ފާހަގަކުރެއްވި. އެހެންވީމާ، މިކަމުގައި މިދެންނެވި ކަހަލަ ބައިވަރު ޝަރުޢީ މައްސަލަތަކެއް ހުރުމާއެކު، ޑޮކްޓަރ ބާރީ ފާހަގަކުރެއްވީ، އެއްވެސް ޙުކުމެއް މީސްމީހުންނަށް، އަދި އަމިއްލަ ފަރުދުންނަށް މަގުމަތީގައި ނުކުރެވޭނެ ކަމަށް. އަދި މީޑިއާގައިވެސް އެފަދަ ޙުކުމެއް ނުކުރެވޭނެ ކަމަށް. މީހަކާ ދޭތެރޭގައި އެފަދަ ތުހުމަތެއް ކުރެވޭ ކަމުގައިވާނަމަ، އެ ތުހުމަތު ޖެހޭނީ، ޝަރުޢީ ކޯޓަކަށް ހުށަހަޅައިގެން ސާބިތުކޮށްދޭން ކަމުގައިވެސް އެމަނިކުފާނު ވަނީ ވިދާޅުވެފައި.\nދެން މުޅި ސަރުކާރާ ދޭތެރޭ، ސަރުކާރަކީ ލާދީނީ ސަރުކާރެކޭ، މިހެން އެއްވެސް ފަރާތަކުން ބުނާކަމަށްވާނަމަ، އޭގެ މާނައަކީ ސަރުކާރުގެ އެޑްމިނިސްޓްރޭޝަންގައި އެ ތިބަ ހުރިހާ އެންމެންނަކީ ކާފަރުން ކަމުގައި ދެކެވޭނެ ކަމަށް. ލާދީނީ މީހުންނޭ، ބުނާ ކަމުގައިވާނަމަ، އޭރުން އަދި މައްސަލައިގެ ސީރިއަސްކަން ބޮޑުވާ ކަމުގައި ޑޮކްޓަރ ބާރީ ފާހަގަކުރެއްވި.\nޑޮކްޓަރ ބާރީ އިތުރަށް ފާހަގަކުރެއްވި ގޮތުގައި، މިއަދުގެ ސަރުކާރުން ވަނީ ފިޤުހު އެކަޑަމީއެއް އުފައްދައި، ދީނީ ޢިލްމުވެރިންނަށް ދީނީ ކަންކަމުގައި ވާހަކަ ދައްކައި، ބަޙުޘްކޮށް، މައްސަލަތަކާމެދުގައި ރައުޔު ބަޔާންކޮށްހެދުމުގެ ފުރްޞަތު ހުޅުވާލާފައި. ދީނީ ޢިލްމުވެރިންނަށް ދީނީ ނަޞޭޙަތް ދިނުމުގެ ފުރްޞަތު، އެއްވެސްކަހަލަ ހިފެހެއްޓުމެއްނެތި އޮތީ ހުޅުވާލެވިފައި ކަމަށާއި، ޚުޠުބާގެ ޒަރީޢާއިންވެސް ނަޞޭޙަތް ދިނުމުގެ ފުރްޞަތު އޮތީ ހުޅުވާލެވިފައި ކަމުގައި އެމަނިކުފާނު ފާހަގަކުރެއްވި. އަދި އޭގެއިތުރުން، ރާއްޖޭގައި ތިއްބެވި ދީނީ ވަރަށްގިނަ ޢަދަދެއްގެ ޢިލްމުވެރިން ބައިވެރިވާ މަހާސިންތާއެއްވެސް، މިދިޔަ އަހަރު ނިމިގެންދިޔައިރު ސަރުކާރުންވަނީ ބާއްވާފައި ކަމުން، ލާދީނީ ސަރުކާރެކޭ އެހެން ބުނާއިރުގައި، އެއީ ވަރަށްބޮޑު އިލްޒާމެއް، އެ ސަރުކާރުގެ ބޮލުގައި އެޅުވެނީ ކަމަށާއި، އެކަންތައްތައް ތަޙުޤީޤުކޮށް ބަލަން އެބަޖެހޭ ކަމަށާއި، އެކަން އަދި އެވާހަކަ ދައްކާ ފަރާތްތަކުން ޖަވާބުދާރީވެސްވާންޖެހޭނެ ކަމުގައި ވިދާޅުވެ، އޭގެ ސާބިތު ހެކިވެސް އެފަރާތްތަކުން ދައްކަންޖެހޭނެ ކަމުގައި ޑޮކްޓަރ ބާރީ ވަނީ ވިދާޅުވެފައި.\nޑޮކްޓަރ ބާރީ އިތުރަށް ވިދާޅުވިގޮތުގައި، ސިޔާސީ ފާޑުކިޔުމާއި، ސާބިތުނުވާ ދޮގު އިލްޒާމްތައް، މީހުންގެ ބޮލުގައި އެޅުވުމާ، މިއީ ތަފާތެއް ކަމަށް. މިއަދުގެ ޤާނޫނުއަސާސީވެސް އުފެދިފައި އޮތީ، ސަރުކާރު ހިންގުމުގެ ނިޒާމްވެސް އަދި ދައުލަތް ހިންގުމުގެ ނިޒާމްވެސް އޮތީ ފާޑުކިޔުމުގެ މައްޗަށް ބިނާވެފައި ކަމަށާއި، މި ދައުލަތް ހިންގަމުންދަނީ ފާޑުކިޔައިގެން، ކަންކަން އިޞްލާޙްކޮށް، ތިންބާރު ވަކިކުރެވި، އެއްބާރުން އަނެއް ބާރަށް ފާރަވެރިވާ ގޮތަށް ކަމުގައި ވިދާޅުވި. އަދި އެ ފާޑުކިޔުމާއި، މީހުންގެ ބޮލުގައި ސާބިތުނުވާ އިލްޒާމްތައް އެޅުވުމާ، މިއީ ތަފާތު ކަންތައްތަކެއްކަން އަޅުގަނޑުމެން އެންމެންވެސް ފާހަގަކުރަންޖެހޭނެ ކަމަށް ވިދާޅުވި.\nއެހެންކަމުން، އަޅުގަނޑު ތަކުރާރުކޮށްލާނަން. ދީނާ ގުޅުވައިގެން ކުރައްވާ ސާބިތު ނުހިފޭ ތުހުމަތުތަކާއި އަދި ހަމައެހެންމެ، ޢަދުލު އިންޞާފު ޤާއިމް ކުރުމުގައި މެދުވެރިވާ ހުރަސްތައް ނައްތާލުމަށްޓަކައި، އަޅުގަނޑަށް ކުރެވެންހުރި ހުރިހާ ކަމެއް އަޅުގަނޑު ކުރާނަން. އެއިން ކަމެއްގައި އިރާދަފުޅާއެކު، އެއްގޮތަކަށްވެސް ފަހަތަކަށް ނުޖެހޭނަން. އަޅުގަނޑު މިކަންކަމުގައި ސާބިތުވެ ހުރުން ގުޅިފައިވަނީ، މި ރާއްޖޭގެ ލޮބުވެތި ރައްޔިތުންނަށް، އަމާންކަމާއި، އުފާވެރިކަމާއި، ބާއްޖަވެރިކަން ޙާޞިލްކޮށްދިނުމަށް އަޅުގަނޑުމެން އެންމެން ކުރާންޖެހޭ މަސައްކަތްތަކާ.\nއަޅުގަނޑުގެ ދުޢާއަކީ، އަޅުގަނޑުމެން އެންމެންނަށް މިއަދަށްވުރެ ފާގަތި މާދަމައެއް ދެއްކެވުން. އަޅުގަނޑުގެ ދުޢާއަކީ، އަޅުގަނޑުމެން އެންމެންނަށް ދެދުނިޔޭގެ ބާއްޖަވެރިކަން މިންވަރު ކުރެއްވުން.